
Dominic Fritz

Proceduri și criterii  de organizare a concursurilor                                          pentru ocuparea posturilor de conducători ai instituțiilor publice de interes local, respectiv ai serviciilor publice de interes local din subordinea Consiliului Local al municipiului Timișoara

Introducere

Art.155 alin.(8) din OUG nr.57/2019 privind Codul Administrativ, cu modificările și completările ulterioare, prevede că ”numirea conducătorilor instituțiilor publice de interes local, respectiv ai serviciilor publice de interes local se face pe baza concursului sau examenului organizat potrivit procedurilor şi criteriilor aprobate de consiliul local la propunerea primarului, în condițiile părții a VI-a titlul II capitolul VI sau titlul III capitolul IV, după caz.”

Conducătorii instituțiilor publice de interes local, respectiv ai serviciilor publice de interes local pot fi funcționari publici sau personal contractual. 

Au calitatea de funcționari publici persoanele care prin natura atribuțiilor și responsabilităților, stabilite în temeiul legii, exercită prerogative de putere publică.
Personalul contractual este personalul din cadrul autorităților și instituțiilor publice, încadrat în temeiul unui contract individual de muncă sau contract de management și al cărui rol este acela de realizare a activităților direct rezultate din exercitarea atribuțiilor autorităților și instituțiilor publice și care nu implică exercitarea de prerogative de putere publică.

Scopul şi atribuţiile fiecărui tip de funcţii ocupate de personalul contractual se stabilesc în raport cu categoria din care face parte după cum urmează:
a)pentru funcţiile publice și pentru funcțiile exercitate în executarea unui contract individual de muncă, prin fişa postului;
b)pentru funcţiile exercitate în executarea unui contract de management, prin clauzele contractului de management.
Astfel, în vederea asigurării unui cadru unitar al concursurilor organizate pentru ocuparea posturilor vacante de conducători ai instituțiilor publice de interes local, respectiv ai serviciilor publice de interes local și respectarea prevederilor legale incidente, prezenta anexa este grupată în trei mari capitole :

I. Procedura și criteriile de organizare a concursurilor pentru ocuparea posturilor de conducători ai instituțiilor publice de interes local care au calitatea de funcționari publici;

II. Procedura și criteriile de organizare a concursurilor pentru ocuparea posturilor de conducători ai instituțiilor publice de interes local/ serviciilor publice de interes local  care au calitatea de personal contractual angajat în baza unui contract individual de muncă;

III. Procedurile și criteriile de organizare a concursurilor pentru ocuparea posturile pentru care legea prevede obligativitatea încheierii unui contract de management.

Capitolul I. Procedura și criteriile  de organizare a concursurilor  pentru ocuparea posturilor de conducători ai instituțiilor publice de interes local care au calitatea de funcționari publici

Art.1. Pentru conducătorii instituțiilor publice de interes local, care au calitatea de funcționari publici,  procedurile şi criteriile de organizare a concursurilor se stabilesc  în condițiile părții a VI-a titlul II capitolul VI – Cariera funcționarilor publici din OUG nr.57/2019 privind Codul Administrativ, cu modificările și completările ulterioare, coroborate cu prevederile H.G. nr.611/2008 pentru aprobarea normelor privind organizarea şi dezvoltarea carierei funcționarilor publici.
I.1.  Criteriile de organizare a concursurilor

Art.2. Criteriile de organizare a concursurilor pot fi sintetizate în : 

· Obligativitatea concursului – criteriul potrivit căruia recrutarea conducătorilor de instituții publice de interes local care au calitatea de funcţionari publici de conducere  se face obligatoriu  prin concurs sau examen organizat în condiţiile legii;
· Oportunitatea – criteriul potrivit căruia concursul se organizează în vederea asigurării  eficientizării activităţii instituțiilor publice de interes local, creşterii responsabilităţii factorilor de conducere şi a responsabilizării actului managerial;
· Legalitatea – criteriul potrivit căruia concursul se organizează cu respectarea prevederilor cadrului legislativ aplicabil pentru fiecare categorie de concurs în parte;

· Competiția – criteriul potrivit căruia prin concurs sau examen se verifică cunoștințele şi aptitudinile fiecărui candiat raportat la bibliografia de concurs, capacitatea de analiză și sinteză în concordanţă cu nivelul şi specificul funcţiei publice, selectându-se candidatul cu cel mai mare punctaj final;
· Transparența – criteriul potrivit căruia concursul se organizează în condiții de transparență, prin afișarea și publicarea tuturor informațiilor legate de desfășurarea concursului la sediul aparatului de specialitate al Primarului, pe site-ul ANFP, site-ul www.primariatm.ro și pe site-ul instituției în al cărei stat de funcții este aprobat postul pentru care se organizează concursul și, totodată, prin oferirea informațiilor de interes public referitoare la cariera în funcția publică tuturor celor interesați;
· Competența – criteriul potrivit căruia persoanele care doresc să acceadă într-o funcție publică trebuie să dețină şi să confirme cunoștințele şi aptitudinile necesare exercitării funcției publice respective;
· Egalității accesului la concurs – criteriul potrivit căruia accesul la funcția publică este garantat oricărei persoane care îndeplinește condițiile stabilite în fișa de post, potrivit legii;
· Promovabilitatea probelor - criteriul potrivit căruia se pot prezenta la următoarea etapă a concursului numai candidaţii declaraţi admişi la etapa precedentă;
· Imparţialitatea, independenţa, integritatea morală – care obligă la o atitudine obiectivă, neutră faţă de orice interes politic, economic, social sau de altă natură în exercitarea atribuțiilor de membrii comisiei de concurs/comisiei de soluționare contestații;
I.2 Condiţii de ocupare a  funcţiei publice. Fișa de post 
Art.3. (1) Poate ocupa o funcţie publică persoana care îndeplineşte următoarele condiţii:

a)are cetăţenia română şi domiciliul în România;
b)cunoaşte limba română, scris şi vorbit;

c)are vârsta de minimum 18 ani împliniţi;

d)are capacitate deplină de exerciţiu;

e)este apt din punct de vedere medical și psihologic să exercite o funcţie publică. Atestarea stării de sănătate se face pe bază de examen medical de specialitate, de către medicul de familie, respectiv pe bază de evaluare psihologică organizată prin intermediul unităţilor specializate acreditate în condiţiile legii;

f)îndeplineşte condiţiile de studii şi vechime în specialitate prevăzute de lege pentru ocuparea funcţiei publice;

g)îndeplineşte condiţiile specifice, conform fişei postului, pentru ocuparea funcţiei publice;

h)nu a fost condamnată pentru săvârşirea unei infracţiuni contra umanităţii, contra statului sau contra autorităţii, infracţiuni de corupţie sau de serviciu, infracţiuni care împiedică înfăptuirea justiţiei, infracţiuni de fals ori a unei infracţiuni săvârşite cu intenţie care ar face-o incompatibilă cu exercitarea funcţiei publice, cu excepţia situaţiei în care a intervenit reabilitarea, amnistia post-condamnatorie sau dezincriminarea faptei;

i)nu le-a fost interzis dreptul de a ocupa o funcţie publică sau de a exercita profesia ori activitatea în executarea căreia a săvârşit fapta, prin hotărâre judecătorească definitivă, în condiţiile legii;

j)nu a fost destituită dintr-o funcţie publică sau nu i-a încetat contractul individual de muncă pentru motive disciplinare în ultimii 3 ani;

k)nu a fost lucrător al Securităţii sau colaborator al acesteia, în condiţiile prevăzute de legislaţia specifică.

(2) În cazul în care printre condiţiile specifice prevăzute la lit. g) este stabilită şi obţinerea unui/unei aviz/autorizaţii prevăzut/prevăzute de lege, această condiţie se îndeplineşte cu respectarea prevederilor legislaţiei specifice cu privire la îndeplinirea condiţiei.

(3) Pentru ocuparea funcţiilor publice de conducere, candidaţii trebuie să fie absolvenţi cu diplomă ai studiilor universitare de master în domeniul administraţiei publice, management sau în specialitatea studiilor necesare ocupării funcţiei publice sau cu diplomă echivalentă conform prevederilor art. 153 alin. (2) din Legea educaţiei naţionale nr. 1/2011, cu modificările şi completările ulterioare.

(4) Condițiile minime de vechime în specialitatea studiilor necesare ocupării funcțiilor publice de conducere de director general, director executiv este de minimum 7 ani în specialitatea studiilor necesare exercitării funcției publice.
Art.4. (1) Fişa postului pentru conducătorii instituțiilor publice de interes local care au calitatea de funcționar public defineşte şi delimitează, în principal, următoarele elemente:

a)contribuţia la realizarea scopurilor, funcţiilor, atribuţiilor şi obiectivelor instituţiei;

b)conţinutul şi rezultatele preconizate ale muncii care va fi prestată;

c)limitele de autoritate aferente exercitării funcţiei publice;

d)cerinţele şi condiţiile pe care trebuie să le îndeplinească o persoană pentru a ocupa postul respectiv – care vizează cel puțin următoarele elemente: studii de specialitate, perfecționări (specializări), cunoştinţe de operare/programare pe calculator (necesitate şi nivel), limbi străine (necesitate şi nivel de cunoaştere), cerințe specifice, vechimea în specialitatea studiilor necesare exercitării funcției publice.
(2) Pentru postul de director executiv la Direcția Poliției Locale Timișoara, condițiile specifice așa cum sunt definite de art.3, alin (1) sunt: 
2.1 Apt psihologic să deţină, să poarte şi să folosească arme şi muniţii letale dovedit cu aviz psihologic, eliberat în baza unei evaluări psihologice organizate prin intermediul unor  unităţi specializate acreditate în condiţiile legii sau aviz portarmă, dipă caz;
2.2 Apt medical și fizic; 

2.3  Rezistență la stres; 

 (3) Fișa de post pentru conducătorii instituțiilor publice de interes local se întocmește de către o persoană care ocupă o funcție publică de conducere de rangul I în cadrul aparatului de specialitate al Primarului desemnată de către Primar – prin act administrativ. 

 (4) Fișa de post pentru conducătorii instituțiilor publice de interes local nu se contrasemnează, dacă Primarul are calitatea de contrasemnatar și doar se aprobă de către Primarul municipiului Timișoara.

Art.5. În cazul în care se solicită competenţe specifice necesare exercitării funcţiei publice acestea se  vor  testa prin organizarea unor probe suplimentare. Competenţele specifice necesare exercitării funcţiei publice pot fi:

a) competenţe lingvistice de comunicare în limbi străine;
b) competenţe în domeniul tehnologiei informaţiei;
c) alte competenţe specifice necesare exercitării funcţiei publice
Art.6. (1) Bibliografia de concurs cuprinde acte normative, lucrări, articole de specialitate sau surse de informare şi documentare expres indicate, cu relevanţă pentru funcţia publică pentru care se organizează concursul. Tematica concursului se stabileşte pe baza bibliografiei. 

(2) Bibliografia conţine, în mod obligatoriu, Constituţia României, republicată, titlul I şi II ale părţii a VI-a din Ordonanţa de urgenţă a Guvernului nr. 57/2019, cu modificările şi completările ulterioare, precum şi Ordonanţa Guvernului nr. 137/2000 privind prevenirea şi sancţionarea tuturor formelor de discriminare, republicată, cu modificările şi completările ulterioare, şi Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările şi completările ulterioare.

(3) Bibliografia şi tematica de concurs se stabilesc de către Primarul municipiului Timișoara, la propunerea compartimentelor de specialitate. 
I.3 Procedura de organizare a concursului de recrutare a funcţionarilor publici

Art.7. Organizarea și derularea concursului de recrutare a conducătorilor instituțiilor publice de interes local  care au calitatea de funcționari publici de conducere se dispune de către Primarul Municipiului Timișoara.  

Art.8. Organizarea concursului presupune derularea etapelor cuprinse între înştiinţarea Agenţiei şi asigurarea publicităţii concursului, în condiţiile legii.

I.3.1  Înştiinţarea Agenţiei Naționale a Fucționarilor Publici  
Art.9. În vederea organizării şi desfăşurării concursurilor pentru ocuparea funcţiilor publice de conducere de rangul I ai instituțiilor publice de interes local, aparatul de specialitate al Primarului prin compartimentul de resort înştiinţează Agenţia Națională a Fucționarilor Publici cu privire la organizarea concursului de recrutare cu cel puţin 15 zile lucrătoare înainte de data publicării anunţului de concurs. 

Art.10. Înştiinţarea va cuprinde în mod obligatoriu următoarele  informaţii: 

a) denumirea autorităţii organizatoare a concursului;
b) funcţia publică de conducere pentru care se organizează concursul, identificată prin denumire, categorie şi instituția publică din care face parte, conform evidenţei gestionate de Agenţie, potrivit art. 401 alin. (1) lit. d) din Ordonanţa de urgenţă a Guvernului nr. 57/2019, cu modificările şi completările ulterioare;
c) precizarea expresă a duratei timpului de muncă, respectiv durată normală a timpului de muncă – 8 ore pe zi, 40 de ore pe săptămână;
d) data, ora şi locul sau locaţia desfăşurării probei/probelor suplimentare, dacă este cazul;

e) data, ora şi locul sau locaţia desfăşurării probei scrise;

f) condiţiile de participare cuprinzând condiţiile de studii, condiţiile de vechime în specialitate şi alte condiţii specifice;

g) perioada de depunere a dosarelor de concurs;

h)coordonate de contact pentru primirea dosarelor de concurs, cuprinzând adresa de corespondenţă, telefon/fax, email, persoana de contact şi funcţia publică deţinută.

I.3.2 Constituirea comisiilor de concurs şi de soluţionare a contestaţiilor

Art.11. (1) În vederea organizării şi desfăşurării concursului pentru recrutarea conducătorilor instituțiilor publice de interes local, de la momentul înştiinţării Agenţiei, dar nu mai târziu de data publicării anunţului privind concursul de recrutare, se constituie comisia de concurs, respectiv comisia de soluţionare a contestaţiilor, prin act administrativ al Primarului municipiului Timișoara.
(2) Preşedintele comisiei de concurs, respectiv al comisiei de soluţionare a contestaţiilor se desemnează din rândul membrilor acestora, prin actul administrativ de constituire a comisiilor.

(3) Fiecare comisie de concurs, respectiv comisie de soluţionare a contestaţiilor are un secretar numit tot prin actul administrativ, desemnat, de regulă, din cadrul compartimentului de resurse umane, astfel încât să poată fi asigurată în condiţii optime desfăşurarea probelor de concurs.

Art.12. (1) Pentru concursurile organizate în vederea ocupării funcţiilor publice de conducere comisia de concurs şi comisia de soluţionare a contestaţiilor sunt compuse fiecare din câte 5 membri, desemnaţi după cum urmează:

a. 4 membri sunt reprezentanţi ai autorităţii sau instituţiei publice organizatoare a concursului desemnaţi din cadrul acesteia sau/şi din cadrul autorităţii/instituţiei publice ierarhic superioare; 
b. un membru este reprezentant al Agenţiei desemnat din cadrul acesteia sau, după caz, din cadrul instituţiei prefectului ori al consiliului judeţean, în condiţiile prevăzute la art. 618 alin. (6) şi (7) din Ordonanţa de urgenţă a Guvernului nr. 57/2019, cu modificările şi completările ulterioare.

(2) Primarul municipiului Timișoara poate desemna ca membri în comisia de concurs, respectiv în comisia de soluţionare a contestaţiilor funcţionari publici din cadrul altor autorităţi sau instituţii publice, în condițiile legii. 

(3) Pentru concursurile organizate în vederea ocupării funcţiilor publice de conducere, cel puţin 2 dintre membrii comisiei de concurs, respectiv ai comisiei de soluţionare a contestaţiilor trebuie să fie funcţionari publici de conducere.
Art.13.  (1) Pentru a fi desemnaţi în comisiile de concurs sau de soluţionare a contestaţiilor, funcţionarii publici trebuie să îndeplinească cumulativ următoarele condiţii:

a)să aibă cunoştinţe aprofundate în unul dintre domeniile funcţiilor publice pentru care se organizează concursul sau cunoştinţe generale în administraţia publică;
b)să aibă pregătire şi/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică;

c)să aibă o probitate morală recunoscută;

d)să deţină o funcţie publică cel puţin din aceeaşi clasă cu funcţia publică vacantă pentru ocuparea cărora se organizează concursul;

e)să nu se afle în cazurile de incompatibilitate sau conflict de interese prevăzute de lege.
Art.14. (1) Nu poate fi desemnat membru în comisia de concurs sau în comisia de soluţionare a contestaţiilor funcţionarul public care a fost sancţionat disciplinar, iar sancţiunea aplicată nu a fost radiată, conform legii.

(2) Calitatea de membru în comisia de concurs este incompatibilă cu calitatea de membru în comisia de soluţionare a contestaţiilor.

(3) Nu poate fi desemnat membru în comisia de concurs sau în comisia de soluţionare a contestaţiilor funcţionarul public care se află în următoarele cazuri de conflict de interese:
a)are relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea şi obiectivitatea evaluării;
b)este soţ, soţie, rudă sau afin până la gradul al IV-lea inclusiv cu oricare dintre candidaţi ori cu un alt membru al comisiei de concurs sau al comisiei de soluţionare a contestaţiilor;

c)este sau urmează a fi, în situaţia ocupării funcţiei publice de conducere pentru care se organizează concursul, direct subordonat ierarhic al oricăruia dintre candidaţi.

(4) Situaţiile de incompatibilitate, precum şi situaţiile de conflict de interese prevăzute mai sus se sesizează de persoana în cauză, de oricare dintre candidaţi, de Primarul municipiului Timișoara ori de orice altă persoană interesată, în orice moment al organizării şi desfăşurării concursului.

(5) Membrii comisiei de concurs sau ai comisiei de soluţionare a contestaţiilor au obligaţia să informeze, în scris, cu celeritate, persoanele care i-au desemnat despre orice conflict de interese care a intervenit sau ar putea interveni. În aceste cazuri, membrii comisiei de concurs sau ai comisiei de soluţionare a contestaţiilor au obligaţia să se abţină de la participarea ori luarea vreunei decizii cu privire la concursul în cadrul căruia a intervenit conflictul de interese.

(6) În cazul constatării existenţei unei situaţii de incompatibilitate sau conflict de interese, actul de numire a comisiei se modifică în mod corespunzător, în termen de cel mult două zile de la data constatării, prin înlocuirea persoanei aflate în respectiva situaţie.

(7) În cazul în care situaţia de incompatibilitate sau conflictul de interese se constată ulterior desfăşurării uneia dintre probele concursului, rezultatul probei ori probelor desfăşurate se recalculează prin eliminarea evaluării membrului aflat în situaţie de incompatibilitate sau conflict de interese, sub rezerva asigurării validităţii evaluării a cel puţin două treimi din numărul membrilor comisiei de concurs.

(8) În situaţia în care nu este asigurată validitatea evaluării a cel puţin două treimi din numărul membrilor comisiei de concurs, procedura de organizare şi desfăşurare a concursului se reia.

(9) Neîndeplinirea de către membrii comisiilor de concurs şi de soluţionare a contestaţiilor a obligaţiei prevăzute mai sus constituie abatere disciplinară şi se sancţionează potrivit legii.

Art.15. Pentru verificarea competențelor specifice se organizează probe suplimentare ale concursului. Acestea se gestionează de către unul sau mai mulţi experţi în domeniu, la solicitarea şi prin grija aparatului de specialitate al Primarului. Expertul nu este membru al comisiei de concurs sau, după caz, al comisiei de soluţionare a contestaţiilor. Expertul are obligația evaluării a competețelor specific și transmiterea rezultatului acestei evaluări cu mențiunea ”Admis ” sau ”Respins” către comisia de concurs.

I.3.3 Atribuţiile comisiei de concurs, ale comisiei de soluţionare a contestaţiilor şi ale secretarului

Art.16. Comisia de concurs are următoarele atribuţii principale:

a)selectează dosarele de concurs ale candidaţilor;
b)stabileşte subiectele pentru proba scrisă;

c)stabileşte planul interviului şi realizează interviul;

d)notează pentru fiecare candidat proba scrisă şi interviul;

e)transmite secretarului comisiei rezultatele concursului pentru a fi comunicate candidaţilor.

Art.17.  Comisia de soluţionare a contestaţiilor are următoarele atribuţii principale:

a)soluţionează contestaţiile depuse de candidaţi cu privire la rezultatul selecţiei dosarelor, pe baza documentelor depuse de aceştia la dosarul de concurs, precum şi contestaţiile depuse cu privire la rezultatul probei scrise şi al interviului;
b)transmite secretarului comisiei rezultatele contestaţiilor pentru a fi comunicate candidaţilor.

Art.18. Secretarul comisiei de concurs şi secretarul comisiei de soluţionare a contestaţiilor au următoarele atribuţii principale:
a)primesc dosarele de concurs ale candidaţilor;
b)convoacă membrii comisiei de concurs, respectiv membrii comisiei de soluţionare a contestaţiilor;

c)întocmesc, redactează şi semnează alături de comisia de concurs, respectiv comisia de soluţionare a contestaţiilor, întreaga documentaţie privind activitatea specifică a acesteia;

d)asigură transmiterea rezultatelor concursului, respectiv rezultatelor contestaţiei candidaţilor;

e)îndeplinesc orice sarcini specifice necesare pentru buna desfăşurare a concursului.

Art.19. În îndeplinirea atribuţiilor prevăzute mai sus, membrii comisiei de concurs, ai comisiei de soluţionare a contestaţiilor, precum şi persoanele care asigură secretariatul acestor comisii au obligaţia de a respecta confidenţialitatea datelor cu caracter personal, potrivit legii.

I.3.4 Publicitatea concursului

Art.20. (1) Înainte cu cel puţin 30 de zile de data stabilită pentru proba scrisă, compartimentul de specialitate din cadrul aparatului de specialitate al Primarului are obligaţia asigurării publicităţii concursului, în condiţiile legii, prin publicarea în aceeaşi zi a anunţului de concurs la secţiunea special creată în acest scop pe pagina proprie de internet şi pe site-ul Agenţiei. 
(2) Publicarea anunţului pe site-ul Agenţiei se realizează potrivit instrucţiunilor elaborate de Agenţie şi aprobate prin ordin al preşedintelui ANFP .

(3) Anunţul de concurs cuprinde în mod obligatoriu următoarele informaţii: 
a)denumirea autorităţii sau instituţiei publice organizatoare a concursului;
b)funcţia publică pentru care se organizează concursul; 
c)precizarea expresă a duratei timpului de muncă, respectiv durată normală a timpului de muncă;
d)data, ora şi locul sau locaţia desfăşurării probei suplimentare, dacă este cazul;

e)data, ora şi locul sau locaţia desfăşurării probei scrise;

f)condiţiile de participare cuprinzând condiţiile de studii, condiţiile de vechime în specialitate şi alte condiţii specifice;

g)perioada de depunere a dosarelor de concurs;

h)coordonate de contact pentru primirea dosarelor de concurs, cuprinzând adresa de corespondenţă, telefon/fax, email, persoana de contact şi funcţia publică deţinută.

(4) Pe pagina de internet www.primariatm.ro, la secţiunea special creată în acest scop, odată cu anunțul de concurs se publică şi bibliografia, tematica, atribuţiile stabilite în fişa postului, precum şi alte date necesare desfăşurării concursului. Informaţiile se menţin la locul de publicare până la finalizarea concursului.

I.4 Desfăşurarea concursului de recrutare

Art.21. Desfăşurarea concursului de recrutare constă în etapele cuprinse între prima zi de depunere a dosarelor candidaţilor şi formularea propunerilor de numire în funcţiile publice vacante pentru care s-a organizat concursul.
I.4.1 Dosarul de concurs
Art.22. (1) În vederea participării la concurs, în termen de 20 de zile de la data publicării anunţului de concurs pe pagina de internet www.primariatm.ro și al instituției în al cărei stat de funcții se află funcția publică pentru care se organizează concursul, candidaţii depun dosarul de concurs, care conţine în mod obligatoriu: 

a)formularul de înscriere;

b)curriculum vitae, modelul comun european; 

c)copia actului de identitate;

d)copii ale diplomelor de studii, certificatelor şi altor documente care atestă efectuarea unor specializări şi perfecţionări;

e)copie a diplomei de master în domeniul administraţiei publice, management ori în specialitatea studiilor necesare exercitării funcţiei publice, după caz, în situaţia în care diploma de absolvire sau de licenţă a candidatului nu este echivalentă cu diploma de studii universitare de master în specialitate, conform prevederilor art. 153 alin. (2) din Legea educaţiei naţionale nr. 1/2011, cu modificările şi completările ulterioare;
f)copia carnetului de muncă şi a adeverinţei eliberate de angajator pentru perioada lucrată, care să ateste vechimea în muncă şi în specialitatea studiilor solicitate pentru ocuparea postului/funcţiei sau pentru exercitarea profesiei;

g)copia adeverinţei care atestă starea de sănătate corespunzătoare, eliberată cu cel mult 6 luni anterior derulării concursului de către medicul de familie al candidatului;

h)copia adeverinţei care atestă starea de sănătate corespunzătoare pentru efort fizic, în cazul funcţiilor publice pentru a căror ocupare este necesară îndeplinirea unor condiţii specifice care implică efort fizic şi se testează prin probă suplimentară;

i)cazierul judiciar;

j)declaraţia pe propria răspundere, prin completarea rubricii corespunzătoare din formularul de înscriere, sau adeverinţa care să ateste lipsa calităţii de lucrător al Securităţii sau colaborator al acesteia, în condiţiile prevăzute de legislaţia specifică.

(2) Documentele de la litera c-h se prezintă însoțite de documentele originale în vederea verificării conformităţii copiilor cu acestea și certificării lor.
(3) Potrivit art.424 din Ordonanţa de urgenţă a Guvernului nr. 57/2019, cu modificările şi completările ulterioare, vechimea în specialitate este vechimea dobândită în temeiul unui contract individual de muncă, al unui raport de serviciu sau ca profesie liberală, demonstrată cu documente corespunzătoare de către persoana care a desfăşurat o activitate într-o funcţie de specialitate corespunzătoare profesiei sau specializării sale. Constituie vechime în specialitate şi vechimea dobândită în temeiul unui contract individual de muncă, raport de serviciu sau ca profesie liberală în statele membre ale Uniunii Europene, precum şi în alte state cu care România a încheiat convenţii de recunoaştere reciprocă a acestor drepturi, demonstrată cu documente corespunzătoare de către persoana care a desfăşurat o activitate într-o funcţie de specialitate corespunzătoare profesiei sau specializării sale. 

I.4.2 Probele concursului
Art.23. Concursul de recrutare constă în 3 probe succesive, prevăzute la art. 618 alin. (10) din Ordonanţa de urgenţă a Guvernului nr. 57/2019, cu modificările şi completările ulterioare, după cum urmează:

a) selecţia dosarelor de înscriere, în cadrul căreia comisia de concurs are obligaţia de a selecta dosarele de concurs pe baza îndeplinirii condiţiilor de participare la concurs;
b) proba scrisă, care constă în redactarea unei lucrări şi/sau în rezolvarea unor teste-grilă. 

c) interviul, în cadrul căruia se testează abilităţile, aptitudinile şi motivaţia candidaţilor.
(2) Pentru verificarea competențelor specifice se organizează probe suplimentare ale concursului, cu caracter eliminatoriu. Probele suplimentare se derulează ulterior selecției de dosare dar nu mai târziu de data și ora probei scrise. 
I.4.2.1 Selecţia dosarelor de concurs

Art.24. (1) În termen de maximum 5 zile lucrătoare de la data expirării termenului de depunere a dosarelor, comisia de concurs are obligaţia de a selecta dosarele de concurs pe baza îndeplinirii condiţiilor de participare la concurs.

(2) Rezultatele selecţiei dosarelor de înscriere se afişează de către secretarul comisiei de concurs, cu menţiunea «admis» sau «respins», însoţită de motivul respingerii dosarului, la locul desfăşurării concursului şi pe pagina de internet, la secţiunea special creată în acest scop, în termenul prevăzut mai sus.
(3) În situaţia în care între membrii comisiei de concurs există diferenţe de opinie care nu au putut fi soluţionate de comun acord, dosarul va fi declarat admis sau respins în funcţie de opinia majoritară, consemnată conform fişelor individuale ale acestora. Membrul comisiei de concurs care nu este de acord cu opinia majoritară formulează opinie separată, motivată, şi o consemnează în fişa individuală.

(4) Până în ultima zi prevăzută pentru selecţia dosarelor, membrii comisiei de concurs pot solicita candidaţilor informaţii sau alte documente relevante, pentru desfăşurarea concursului.

I.4.2.2 Probe suplimentare

Art.25. (1) Pentru verificarea competențelor specifice se organizează probe suplimentare ale concursului, pentru fiecare dintre competenţele specifice stabilite în fișa de post, respectiv:

a) proba suplimentară de testare a competenţelor lingvistice de comunicare în limbi străine;
b) proba suplimentară de testare a competenţeor în domeniul tehnologiei informaţiei;

(2) Proba suplimentară se desfăşoară ulterior afişării rezultatelor la selecţia dosarelor, dar nu mai târziu de data prevăzută în anunţul de concurs pentru proba scrisă. Proba suplimentară se desfăşoară potrivit procedurii/procedurilor aprobate. În urma evaluării competenţelor specifice testate prin proba suplimentară de către expert/experţi se stabileşte rezultatul «admis» sau «respins». Pot participa la proba scrisă a concursului de recrutare numai candidaţii declaraţi admişi la proba suplimentară, fiind probe eliminatorii.

I.4.2.3 Proba scrisă a concursului

Art.26. (1) Proba scrisă constă în redactarea unei lucrări şi/sau în rezolvarea unor teste-grilă.

(2) Prin proba scrisă se testează cunoştinţele teoretice şi abilităţile practice necesare ocupării funcţiei publice pentru care se organizează concursul. 
(3) În cadrul probei scrise se testează, în mod obligatoriu, inclusiv cunoştinţele generale ale candidatului în domeniul administraţiei publice, precum şi cunoaşterea tematicilor privind respectarea demnităţii umane, protecţia drepturilor şi libertăţilor fundamentale ale omului, prevenirea şi combaterea incitării la ură şi discriminare.

Art.27. Subiecte proba scrisă

(1) Subiectele pentru proba scrisă se stabilesc pe baza bibliografiei şi a tematicii de concurs, astfel încât să reflecte capacitatea de analiză şi sinteză a candidaţilor, în concordanţă cu nivelul şi specificul funcţiilor publice pentru care se organizează concursul.

(2) Pentru candidaţii la ocuparea aceleiaşi funcţii publice, subiectele sunt identice în cadrul aceluiaşi concurs, cu excepţia cazului în care concursul se desfăşoară în mai multe serii.

(3) Comisia de concurs stabileşte subiectele şi alcătuieşte seturile de subiecte pentru proba scrisă, în ziua în care se desfăşoară proba scrisă.

(4) Fiecare membru al comisiei de concurs propune cel puţin 3 subiecte. Pe baza propunerilor membrilor comisiei de concurs sunt astfel întocmite minimum două seturi de subiecte care vor fi prezentate candidaţilor.

(5) Membrii comisiei de concurs răspund individual pentru asigurarea confidenţialităţii subiectelor propuse. Lista subiectelor propuse de fiecare membru al comisiei de concurs se anexează la raportul final al concursului, cu menţionarea membrului comisiei de concurs care a propus subiectul.
(6) Seturile de subiecte se semnează de toţi membrii comisiei de concurs şi se închid în plicuri sigilate purtând ştampila autorităţii sau a instituţiei publice organizatoare a concursului.

(7) Comisia de concurs stabileşte punctajul maxim pentru fiecare subiect, care se comunică odată cu subiectele.

(8) În cazul în care proba scrisă constă în rezolvarea unor teste-grilă, întrebările pot fi formulate cu cel mult două zile înainte de proba scrisă, cu condiţia ca numărul acestora să fie de 3 ori mai mare decât numărul întrebărilor stabilit pentru fiecare test-grilă. Întrebările pentru fiecare test-grilă se stabilesc în ziua în care se desfăşoară proba scrisă, înainte de începerea acestei probe.
(9) În cazul concursurilor organizate pentru ocuparea funcţiilor publice de conducere, punctajul maxim stabilit pentru testele-grilă nu poate depăşi 30% din punctajul probei scrise, diferenţa de punctaj fiind alocată subiectelor de sinteză sau rezolvării unor situaţii practice.

Art.28. Baremul de corectare
Până la ora stabilită pentru terminarea probei scrise a concursului, membrii comisiei de concurs au obligaţia de a stabili baremul detaliat de corectare a subiectelor. Acesta se afişează la locul desfăşurării concursului anterior corectării lucrărilor.

Art.29. Durata probei scrise

Durata probei scrise se stabileşte de comisia de concurs în funcţie de gradul de dificultate şi complexitate al subiectelor, dar nu poate depăşi 3 ore.

Art.30. Reguli de derulare a probei scrise
(1) Înainte de începerea probei scrise, la locul desfăşurării acesteia, dacă este cazul, se afişează repartizarea pe săli a candidaţilor.

(2) Înainte de începerea probei scrise se face apelul nominal al candidaţilor, în vederea îndeplinirii formalităţilor prealabile, respectiv verificarea identităţii. Verificarea identităţii candidaţilor se face numai pe baza buletinului, a cărţii de identitate sau a oricărui document care atestă identitatea, potrivit legii. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea buletinului, a cărţii de identitate sau a oricărui document care să ateste identitatea sunt consideraţi absenţi.
(3) Un candidat poate elabora lucrarea în cadrul probei scrise pentru o singură funcţie publică. În situaţia în care un candidat a fost admis la selecţia dosarelor la concursul pentru două sau mai multe funcţii publice, programat a se desfăşura în aceeaşi zi şi la aceeaşi oră, acesta are obligaţia de a opta pentru funcţia publică pentru care doreşte să susţină proba scrisă la apelul nominal al candidaţilor .
(4) După verificarea identităţii candidaţilor, ieşirea din sală a acestora atrage eliminarea din concurs, cu excepţia situaţiilor de urgenţă în care aceştia pot fi însoţiţi de unul dintre membrii comisiei de concurs sau de persoanele care asigură supravegherea.

(5) La ora stabilită pentru începerea probei scrise, comisia de concurs prezintă candidaţilor seturile de subiecte şi invită un candidat să extragă un plic cu subiectele de concurs. În cazul în care, din cauza numărului mare al candidaţilor sau a prezenţei unor candidaţi cu dizabilităţi, proba scrisă se susţine în mai multe săli, extragerea plicului cu subiecte se face într-o singură sală, în prezenţa a cel puţin câte unui candidat din celelalte săli. În măsura în care candidatul cu dizabilităţi nu doreşte să fie prezent la extragerea plicului cu subiecte într-o altă sală, prezenţa sa nu este obligatorie.

(6) După începerea comunicării subiectelor este interzis accesul candidaţilor care întârzie sau al oricărei persoane, în afara membrilor comisiei de concurs, precum şi a persoanelor care asigură secretariatul comisiei de concurs, respectiv supravegherea desfăşurării probei.

(7) În încăperea în care are loc concursul, pe toată perioada derulării acestuia, inclusiv a formalităţilor prealabile şi a celor ulterioare finalizării probei, candidaţilor nu le este permisă deţinerea sau folosirea vreunei surse de consultare sau a telefoanelor mobile ori a altor mijloace de comunicare la distanţă. Nerespectarea acestor dispoziţii atrage eliminarea candidatului din proba de concurs. Comisia de concurs, constatând încălcarea acestor dispoziţii, elimină candidatul din sală, înscrie menţiunea "anulat" pe lucrare şi consemnează cele întâmplate în procesul-verbal.

(8) Lucrările se redactează, sub sancţiunea anulării, doar pe seturile de hârtie asigurate de autoritatea sau instituţia publică organizatoare a concursului, purtând ştampila acesteia pe fiecare filă. Prima filă, după înscrierea numelui şi a prenumelui în colţul din dreapta, se lipeşte astfel încât datele înscrise să nu poată fi identificate, se semnează de președintele comisiei de concurs şi se aplică ştampila autorităţii sau instituţiei publice organizatoare a concursului, cu excepţia situaţiei când există un singur candidat pentru funcţia publică vacantă, caz în care nu mai există obligaţia sigilării lucrării.

(9) Candidatul are obligaţia de a preda secretarului comisiei de concurs, respectiv persoanelor care asigură supravegherea lucrarea scrisă, respectiv testul-grilă, la finalizarea lucrării ori la expirarea timpului alocat probei scrise, semnând borderoul special întocmit în acest sens Borderoul de predare a lucrărilor se păstrează de către secretarul comisiei de concurs până la finalizarea concursului.

(10) Lucrările scrise se păstrează în condiții de securitate și inviolabilitate de către secretarul comisiei de concurs până la momentul corectării. 

(11) Lucrările scrise se corectează imediat după terminarea probei scrise.
I.4.2.4 Interviul

Art.31. (1) În cadrul interviului se testează abilităţile, aptitudinile şi motivaţia candidaţilor.

(2) Proba interviului poate fi susţinută doar de către acei candidaţi declaraţi admişi la proba scrisă.

Interviul se realizează conform planului de interviu întocmit de comisia de concurs în ziua desfăşurării acestei probe, pe baza criteriilor de evaluare. 
a ). (3) Criteriile de evaluare pentru stabilirea planului de interviu sunt:
b ). capacitatea de a lua decizii şi de a evalua impactul acestora;
c ). exercitarea controlului decizional;

d ). capacitatea managerială.

e ). abilităţile de comunicare;
f ). capacitatea de analiză şi sinteză;

g ). abilităţile impuse de funcţie;

h ). motivaţia candidatului;

i ). comportamentul în situaţiile de criză.

(4) Interviul se susţine, de regulă, într-un termen de maximum 5 zile lucrătoare de la data susţinerii probei scrise. Data şi ora susţinerii interviului se afişează obligatoriu odată cu rezultatele la proba scrisă, cu asigurarea termenului de contestare a rezultatelor probei scrise și de soluționare a contestațiilor. Prin excepţie, cu acordul tuturor candidaţilor sau la cererea scrisă a acestora şi cu acordul membrilor comisiei de concurs, preşedintele comisiei de concurs poate aproba reducerea termenului prevăzut pentru susţinerea interviului, cu îndeplinirea cumulativă a următoarelor condiţii:
a)toţi candidaţii au luat cunoştinţă despre rezultatul probei scrise;
b)niciunul dintre candidaţi nu intenţionează contestarea rezultatului obţinut la proba scrisă.

(5) Fiecare membru al comisiei de concurs va adresa întrebări candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condiţiile legii.

(6) Întrebările şi răspunsurile la interviu se înregistrează sau se consemnează în anexa la raportul final al concursului, întocmită de secretarul comisiei de concurs, şi se semnează de membrii acestei comisii şi de candidat.Înregistrarea interviului se păstrează, în condiţiile legii, timp de minimum un an de la data afişării rezultatelor finale ale concursului.

I.4.3 Notarea probelor şi comunicarea rezultatelor

Art.32. (1) Pentru probele concursului punctajele se stabilesc potrivit art. 618 alin.(13) din Ordonanţa de urgenţă a Guvernului nr. 57/2019, cu modificările şi completările ulterioare, după cum urmează:
a)pentru proba scrisă punctajul este de maximum 100 de puncte;
b)pentru interviu punctajul este de maximum 100 de puncte.

Sunt declaraţi admişi la proba scrisă, respectiv la interviu, candidaţii care au obţinut minimum 70 de puncte.

Art.33. Notare proba scrisă

(1) Anterior începerii corectării lucrărilor la proba scrisă, fiecare lucrare va fi numerotată, cu excepţia cazului în care există un singur candidat pentru ocuparea funcţiei publice vacante.

(2) Notarea probei scrise se face imediat după terminarea probei scrise. În cazul unui număr foarte mare de lucrări care fac imposibilă corectarea într-o singură zi, atunci decizia  va fi luată de președintele comisiei de concurs astfel încât corectarea să se termine și afișeze în termen de maximum 72 de ore de la finalizarea probei.

(3) Lucrările de la proba scrisă, cu excepţia cazului în care există un singur candidat pentru ocuparea funcţiei publice vacante, se corectează sigilate.

(4) Punctajele se acordă de către fiecare membru al comisiei de concurs în parte, pentru fiecare lucrare scrisă, şi se notează în fişa individuală. Acordarea punctajului pentru proba scrisă se face pe baza mediei aritmetice a punctajelor acordate de fiecare membru al comisiei de concurs.

(5) Lucrările care prezintă însemnări în scopul identificării candidaţilor se anulează şi nu se mai corectează. Menţiunea «anulat» se înscrie atât pe lucrare, cât şi pe fişa individuală, consemnându-se aceasta în procesul-verbal.

(6) În situaţia în care pentru o lucrare se înregistrează diferenţe mai mari de 10 puncte între punctajele acordate de membrii comisiei de concurs, lucrarea se recorectează de către toţi membrii acesteia. Procedura recorectării se efectuează o singură dată, iar în cazul menţinerii acestei diferenţe şi după recorectare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală.
(7) Se interzice desigilarea lucrărilor anterior recorectării .Lucrările scrise, după acordarea punctajelor finale se desigilează.

(8) Punctajele obţinute de fiecare dintre candidaţi şi menţiunea «admis» ori «respins» se afişează la locul desfăşurării concursului şi pe pagina de internet a autorităţii sau instituţiei publice organizatoare, la secţiunea special creată în acest scop

(9) Sunt declaraţi admişi la proba scrisă candidaţii care au obţinut punctajul minim de 70 puncte prevăzut de art. 618 alin. (14) din Ordonanţa de urgenţă a Guvernului nr. 57/2019, cu modificările şi completările ulterioare.

Art.34. Notare interviu
(1) Interviul se notează imediat după terminarea probei pe baza criteriilor prevăzute la art.31 alin.(3) şi a punctajelor maxime stabilite de comisia de concurs pentru aceste criterii prin planul de interviu.

(2) Membrii comisiei de concurs acordă punctaje pentru fiecare dintre criterii. Punctajele se acordă de către fiecare membru al comisiei de concurs în parte, pentru fiecare candidat, şi se notează în fişa individuală.

(3) Punctajul final la interviu al fiecărui candidat se stabileşte ca medie aritmetică a punctajelor acordate de membrii comisiei de concurs. 
(4) Punctajele obţinute de fiecare dintre candidaţi şi menţiunea «admis» ori «respins» se afişează la locul desfăşurării concursului şi pe pagina de internet a autorităţii sau instituţiei publice organizatoare, la secţiunea special creată în acest scop.
(5) Sunt declaraţi admişi la interviu candidaţii care au obţinut punctajul minim de 70 de puncte prevăzut de art. 618 alin. (14) din Ordonanţa de urgenţă a Guvernului nr. 57/2019, cu modificările şi completările ulterioare.

Art.35. Punctajul final
Punctajul final se calculează prin însumarea punctajelor obţinute la proba scrisă şi interviu potrivit dispoziţiilor art. 618 alin. (15) din Ordonanţa de urgenţă a Guvernului nr. 57/2019, cu modificările şi completările ulterioare.
Art.36. Comunicarea rezultatelor

(1) Comunicarea rezultatelor la fiecare probă a concursului, inclusiv a rezultatelor finale ale concursului, se face prin menţionarea punctajului final al fiecărui candidat şi a sintagmei «admis» sau «respins», prin afişare la locul desfăşurării concursului şi pe pagina de internet a autorităţii sau instituţiei publice organizatoare, la secţiunea special creată în acest scop. Comunicarea rezultatelor finale ale concursului se face în termen de maximum 3 zile lucrătoare de la data afişării rezultatelor  probei de interviu.

(2) Se consideră admis la concursul pentru ocuparea unei funcţii publice vacante candidatul care a obţinut cel mai mare punctaj dintre candidaţii care au concurat pentru aceeaşi funcţie publică, cu condiţia ca aceştia să fi obţinut punctajul minim necesar.
(3) La punctaje egale are prioritate candidatul care a obţinut punctajul cel mai mare la proba scrisă, iar dacă egalitatea se menţine, candidaţii aflaţi în această situaţie vor fi invitaţi la un nou interviu în urma căruia comisia de concurs va decide asupra candidatului câştigător.
I.4.4 Soluţionarea contestaţiilor

Art.37. După afişarea rezultatelor obţinute la selecţia dosarelor, proba scrisă sau interviu, candidaţii nemulţumiţi pot face contestaţie, în termen de cel mult 24 de ore de la data afişării rezultatului selecţiei dosarelor, respectiv de la data şi ora afişării rezultatului probei scrise ori a interviului, la locul desfăşurării concursului, sub sancţiunea decăderii din acest drept.

Art.38. (1) În situaţia contestaţiilor formulate faţă de rezultatul selecţiei dosarelor, comisia de soluţionare a contestaţiilor va verifica îndeplinirea de către candidatul contestatar a condiţiilor pentru participare la concurs în termen de maximum 24 de ore de la expirarea termenului de depunere a contestaţiilor.

(2) În situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord, dosarul va fi declarat «admis» ori «respins» în funcţie de opinia majoritară, consemnată conform fişelor individuale ale acestora. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, şi o consemnează în fişa individuală.

Art.39. În situaţia contestaţiilor formulate faţă de rezultatul probei scrise sau al interviului, comisia de soluţionare a contestaţiilor analizează lucrarea sau consemnarea răspunsurilor la interviu doar pentru candidatul contestatar în termen de maximum 24 de ore de la expirarea termenului de depunere a contestaţiilor. Fiecare membru al comisiei de soluţionare a contestaţiilor acordă punctaje şi le notează în fişa individuală.

Art.40. Comisia de soluţionare a contestaţiilor admite contestaţia modificând rezultatul selecţiei dosarelor, respectiv punctajul acordat de comisia de concurs, după caz, în situaţiile prevăzute de art. 618 alin. (17) din Ordonanţa de urgenţă a Guvernului nr. 57/2019, cu modificările şi completările ulterioare, în situaţia în care:

a)candidatul îndeplineşte condiţiile pentru a participa la concurs, în situaţia contestaţiilor formulate faţă de rezultatul selecţiei dosarelor;
b)constată că punctajul acordat de comisia de soluţionare a contestaţiilor la proba scrisă, respectiv la interviu, este mai mare decât cel acordat de comisia de concurs.

Art.41. Comisia de soluţionare a contestaţiilor respinge contestaţia în situaţiile prevăzute de art. 618 alin. (18) din Ordonanţa de urgenţă a Guvernului nr. 57/2019, cu modificările şi completările ulterioare, în următoarele situaţii:

a)candidatul nu îndeplineşte condiţiile pentru a participa la concurs în situaţia contestaţiilor formulate faţă de rezultatul selecţiei dosarelor;
b)constată că punctajul acordat de comisia de soluţionare a contestaţiilor la proba scrisă, respectiv la interviu, este mai mic sau egal cu cel acordat de comisia de concurs

Art.42. Comunicarea rezultatelor la contestaţiile depuse se face prin afişare la locul desfăşurării concursului şi pe pagina de internet a autorităţii sau instituţiei publice organizatoare, la secţiunea special creată în acest scop, imediat după soluţionarea contestaţiilor.

Art.43. Afişarea rezultatelor obţinute de candidaţi la probele concursului, precum şi afişarea rezultatelor soluţionării contestaţiilor şi a rezultatelor finale ale concursului se realizează folosindu-se numărul de înregistrare atribuit dosarului de înscriere la concurs pentru fiecare candidat.

Art.44. În cazul respingerii contestaţiei candidatul se poate adresa instanţei de contencios administrativ, în condiţiile legii.

I.4.5 Numirea în funcția publică de conducere
Art.45. La finalizarea concursului se întocmeşte un raport final al concursului, care să conţină modul de desfăşurare a concursului şi rezultatele obţinute de candidaţi, semnat de membrii comisiei de concurs şi de secretarul acesteia, la care se anexează fişele individuale ale tuturor membrilor comisiei.

Art.46. În termen de 15 zile de la data afişării rezultatelor finale ale concursului, compartimentul de specialitate din cadrul aparatului de specialitate al Primarului are obligaţia de a comunica propunerea de numire a candidatului declarat admis. Propunerea de numire se comunică Primarului municipiului Timișoara și  în copie, în mod corespunzător, candidatului declarat admis, prin una dintre următoarele modalităţi:

a)personal, pe bază de semnătură;

b)prin scrisoare recomandată, cu confirmare de primire;

c)prin poşta electronică, cu solicitarea confirmării primirii.

Art.47. Emiterea actului administrativ de numire se face în termen de cel mult 10 zile lucrătoare de la data comunicării propunerii de numire. Fişa postului se anexează la actul administrativ de numire, iar o copie a acestuia se înmânează funcţionarului public.

Art.48. Prin excepţie la solicitarea scrisă şi motivată a candidatului declarat admis, depusă în termenul de 15 zile de la data afişării rezultatelor finale ale concursului, conducătorul autorităţii sau instituţiei publice poate prelungi termenul stabilit pentru emiterea actului administrativ de numire la cel mult 31 de zile de la data comunicării propunerii de numire.
Art.49. Neprezentarea candidatului declarat admis la data prevăzută în actul administrativ de numire pentru începerea activităţii, cu excepţia situaţiilor cauzate de forţă majoră sau de caz fortuit, definite conform legislaţiei în vigoare, atrage revocarea actului administrativ de numire. Apoi se notifică următorul candidat din lista cuprinzând punctajele finale ale concursului, pentru a se prezenta în vederea numirii în funcţia publică. Neprezentarea în vederea numirii determină reluarea procedurii până la notificarea ultimului candidat care a obţinut punctajul minim necesar pentru promovarea concursului, iar dacă nici ultimul candidat care a obţinut punctajul minim necesar nu se prezintă în vederea numirii, postul rămâne vacant, urmând să se organizeze un nou concurs în condiţiile legii.

Art.50. Primarul numeşte, sancţionează şi dispune suspendarea, modificarea şi încetarea raporturilor de serviciu, în condiţiile legii, pentru conducătorii instituţiilor şi serviciilor publice de interes local. Cuantumul salariului de bază este comunicat de compartimentul de resurse umane din cadrul instituției publice în al cărei stat de funcții este aprobat postul scos la concurs, în conformitate cu prevederile legale incidente.

I.4.6 Amânarea organizării concursului sau examenului 

Art.51. (1) Autoritatea sau instituţia publică organizatoare a concursului de recrutare poate dispune amânarea desfăşurării concursului în condiţiile prevăzute de art. 471 din Ordonanţa de urgenţă a Guvernului nr. 57/2019, cu modificările şi completările ulterioare.
(2) Autoritatea sau instituţia publică organizatoare a concursului sau, după caz, a examenului, poate dispune amânarea desfăşurării concursului sau examenului în cazul în care, din motive obiective, nu se pot respecta data şi ora desfăşurării concursului. În această situaţie concursul se amână pentru o perioadă de maximum 15 zile calendaristice, calculate de la data iniţial stabilită pentru desfăşurarea concursului.

(3) În situaţia constatării necesităţii amânării concursului, autoritatea sau instituţia publică organizatoare a concursului are obligaţia:

a)să anunţe amânarea prin publicarea pe pagina de internet a Agenţiei Naţionale a Funcţionarilor Publici a modificărilor intervenite în desfăşurarea concursului;

b)să informeze candidaţii ale căror dosare au fost înregistrate, dacă este cazul, prin orice mijloc de informare care poate fi dovedit.
Capitolul II. Procedura și criteriile  de organizare a concursurilor  pentru ocuparea posturilor de conducători ai instituțiilor publice de interes local/ serviciilor publice de interes local  care au calitatea de personal contractual în baza unui contract individual de muncă

Art.1. Pentru conducătorii instituțiilor publice de interes local, respectiv ai serviciilor publice de interes local care au calitatea de personal contractual în baza unui contract individual de muncă,  procedurile şi criteriile de organizare a concursurilor se stabilesc  în condițiile părții a VI – titlul III capitolul IV- Încadrarea şi promovarea personalului contractual din OUG nr.57/2019 privind Codul Administrativ, cu modificările și completările ulterioare, coroborate cu prevederile H.G. nr 286/2011 – pentru aprobarea Regulamentului cadru privind stabilirea principiilor generale de ocupare a unui post vacant sau temporar vacant corespunzător funcțiilor contractuale şi a criteriilor de promovare în grade sau trepte profesionale imediat superioare a personalului contractual din sectorul bugetar plătit din fonduri publice. 

II.1. Criteriile de organizare a concursurilor

Art.2. Criteriile de organizare a concursurilor pot fi sintetizate în : 

· Obligativitatea concursului – criteriul potrivit căruia recrutarea conducătorilor de instituții/servicii  publice de interes local care au calitatea de personal contractual de conducere  se face obligatoriu  prin concurs sau examen organizat în condiţiile legii;

· Oportunitatea – criteriul potrivit căruia concursul se organizează în vederea asigurării  eficientizării activităţii instituțiilor/serviciilor publice de interes local, creşterii responsabilităţii factorilor de conducere şi a responsabilizării actului managerial;

· Legalitatea – criteriul potrivit căruia concursul se organizează cu respectarea prevederilor cadrului legislativ aplicabil pentru fiecare categorie de concurs în parte;

· Competiția – criteriul potrivit căruia prin concurs sau examen se verifică  cunoștințele şi aptitudinile fiecărui candiat raportat la bibliografia de concurs, capacitatea de analiză și sinteză în concordanţă cu nivelul şi specificul funcţiei, selectându-se candidatul cu cel mai mare punctaj final;
· Transparența – criteriul potrivit căruia concursul se organizează în condiții de transparență, prin afișarea și publicarea tuturor informațiilor legate de desfășurarea concursului la sediul aparatului de specialitate al Primarului și pe site-ul instituției în al cărei stat de funcții este aprobat postul pentru care se organizează concursul și, totodată, prin oferirea informațiilor de interes public referitoare la cariera tuturor celor interesați ;

· Competența – criteriul potrivit căruia persoanele care doresc să acceadă într-o funcție de conducere trebuie să dețină şi să confirme cunoștințele şi aptitudinile necesare exercitării funcției publice respective;

· Egalității accesului la concurs – criteriul potrivit căruia accesul la funcția de conducere este garantat oricărei persoane care îndeplinește condițiile stabilite în fișa de post, potrivit legii;

· Promovabilitatea probelor – criteriul potrivit căruia se pot prezenta la următoarea etapă a concursului numai candidaţii declaraţi admişi la etapa precedentă.
· Imparţialitatea, independenţa, integritatea morală – care obligă la o atitudine obiectivă, neutră faţă de orice interes politic, economic, social sau de altă natură în exercitarea atribuțiilor de membrii comisiei de concurs/comisiei de soluționare contestații

II.2. Condițiile de ocupare a funcției de conducere contractuală. Fișa de post
Art.3. La concursul organizat pentru ocuparea postului vacant de conducător al instituțiilor/serviciilor  publice de interes local care au calitatea de personal contractual cu contract individual de muncă  poate participa orice persoană care îndeplineşte condiţiile generale şi condiţiile specifice stabilite prin fişa postului pentru ocuparea respectivei funcţii contractuale.

A. Condiții generale

a) are cetăţenia română, cetăţenie a altor state membre ale Uniunii Europene sau a statelor aparţinând Spaţiului Economic European şi domiciliul în România;
b) cunoaşte limba română, scris şi vorbit;
c) are vârsta minimă reglementată de prevederile legale;
d) are capacitate deplină de exerciţiu;
e) are o stare de sănătate corespunzătoare postului pentru care candidează, atestată pe baza adeverinţei medicale eliberate de medicul de familie sau de unităţile sanitare abilitate;
f) îndeplineşte condiţiile de studii şi, după caz, de vechime sau alte condiţii specifice potrivit cerinţelor postului scos la concurs;
g) nu a fost condamnată definitiv pentru săvârşirea unei infracţiuni contra umanităţii, contra statului ori contra autorităţii, de serviciu sau în legătură cu serviciul, care împiedică înfăptuirea justiţiei, de fals ori a unor fapte de corupţie sau a unei infracţiuni săvârşite cu intenţie, care ar face-o incompatibilă cu exercitarea funcţiei, cu excepţia situaţiei în care a intervenit reabilitarea.
B. Condiții specifice

Condiţiile specifice pe care trebuie să le îndeplinească persoana care participă la concursul pentru ocuparea postului vacant  se stabilesc pe baza fişei postului. 

Art.4. (1) Modelul-cadru al fișei de post pentru personalul contractual este aprobat prin Dispoziția Primarului municipiului Timișoara și cuprinde următoarele cel puțin următoarele elemente: studii de specialitate, perfecționări, specializări, cunoștințe de operare pe calculator (necesitate și nivel), limbi străine (necesitate şi nivel), experiență în specialitatea studiilor, cerințe specifice .

(2) Condiţiile specifice referitoare la studiile necesare pentru ocuparea posturilor se stabilesc în conformitate cu nomenclatoarele domeniilor şi specializărilor din învăţământul universitar de lungă durată şi scurtă durată, respectiv nomenclatoarele domeniilor de studii universitare de licenţă şi specializărilor şi programelor de studii din cadrul acestora.

(3) Fișa de post  pentru conducătorii instituțiilor/serviciilor publice de interes local se întocmește și semnează de către o persoană care ocupă o funcție de conducere de gradul I în cadrul aparatului de specialitate al Primarului  desemnată de  către Primar- prin act administrativ sau prin completarea atribuțiilor din fișa postului.

(4) Fișa de post pentru conducătorii instituțiilor/serviciilor publice de interes local nu se contrasemnează, dacă Primarul municipiului Timișoara  are calitatea de contrasemnatar și doar se aprobă de către acesta. 

(5) Bibliografia cuprinde acte normative, lucrări, articole de specialitate sau surse de informare şi documente expres indicate, cu relevanţă pentru funcţia contractuală vacantă pentru care se organizează concursul și/sau domeniul de acivitate coordonat/condus și este aprobată de Primarul municipiului Timișoara.

II.3. Procedura de organizare a concursurilor de recrutare – personal contractual
Art.5. Organizarea şi desfăşurarea concursului de ocupare a posturilor vacante de conducători ai  instituțiilor/serviciilor publice de interes local se dispunde de către Primarul Municipiului Timișoara, cu respectarea criteriilor de organizare a concursurilor stabilite la punctul II.1  și prevederilor legale incidente.

II.3.1 Publicitatea concursului

Art.6. Aparatul de specialitate al Primarului prin compartimentul de specialitate are obligația să publice cu cel puţin 15 zile lucrătoare înainte de data stabilită pentru prima probă a concursului anunţul privind organizarea și desfășurarea concursului în Monitorul Oficial al României, Partea a III-a, într-un cotidian de largă circulaţie, la sediul acesteia, precum  şi pe  pagina de internet www.primaritm.ro și al instituției în al cărei stat de funcții se află funcția pentru care se organizează concursul, la secţiunea special creată în acest scop.

Art.7. Anunţul de concurs va cuprinde în mod obligatoriu următoarele elemente:

a)postul scos la concurs identificat prin denumire, nivel, instituție/serviciu pulic de interes local;
b)documentele solicitate candidaţilor pentru întocmirea dosarului de concurs, locul de depunere a dosarului de concurs şi datele de contact ale persoanei care asigură secretariatul comisiei de concurs;
c)condiţiile generale şi specifice prevăzute în fişa de post;
d)condiţiile generale  prevăzute la pct. III.1 lit A. necesare ocupării unui post de natură contractuală; 
e)tipul probelor de concurs, locul, data şi ora desfăşurării acestora;
f)bibliografia şi, după caz, tematica;
g)calendarul de desfăşurare a concursului, respectiv data-limită şi ora până la care se pot depune dosarele de concurs, datele de desfăşurare a probelor de concurs, termenele în care se afişează rezultatele pentru fiecare probă, termenele în care se pot depune şi în care se afişează rezultatele contestaţiilor, precum şi termenul în care se afişează rezultatele finale.
Art.8. (1) Anunțul de concurs se menţine la locul de afişare şi, după caz, pe paginile de internet până la finalizarea concursului.

(2) Anunţul publicat în presa scrisă şi în Monitorul Oficial al României, Partea a III-a, va conţine: denumirea postului, nivelul studiilor şi vechimea în specialitatea studiilor necesare ocupării postului pentru care se organizează concursul, data, ora şi locul de desfăşurare a acestuia, data-limită până la care se pot depune actele pentru dosarul de concurs şi datele de contact ale persoanei care asigură secretariatul comisiei de concurs.
(3) Documentele aferente concursului, respectiv anunţul cuprinzând condiţiile generale şi specifice, calendarul de desfăşurare a concursului, bibliografia şi, după caz, tematica, se transmit spre publicare către portalul posturi.gov.ro, prin intermediul adresei de e-mail: posturi@gov.ro, cu cel puţin 15 zile lucrătoare înainte de data stabilită pentru prima probă a concursului
(4) Publicitatea în cazul modificării unor aspecte referitoare la organizarea sau desfăşurarea concursului se realizează în cel mai scurt timp prin aceleași mijloace prevăzute mai sus.
II.3.2 Dosarul de concurs

Art.9. (1) Pentru înscrierea la concurs candidaţii vor prezenta un dosar de concurs care va conţine următoarele documente:

a)cerere de înscriere la concurs adresată Primarului municipiului Timișoara;
b)copia actului de identitate sau orice alt document care atestă identitatea, potrivit legii, după caz;
c)copiile documentelor care să ateste nivelul studiilor şi ale altor acte care atestă efectuarea unor specializări, precum şi copiile documentelor care atestă îndeplinirea condiţiilor specifice ale postului solicitate de autoritatea sau instituţia publică;
d)carnetul de muncă sau, după caz, adeverinţele care atestă vechimea în muncă, în meserie şi/sau în specialitatea studiilor, în copie;
e)cazierul judiciar sau o declaraţie pe propria răspundere că nu are antecedente penale care să-l facă incompatibil cu funcţia pentru care candidează;
f)adeverinţă medicală care să ateste starea de sănătate corespunzătoare eliberată cu cel mult 6 luni anterior derulării concursului de către medicul de familie al candidatului sau de către unităţile sanitare abilitate;
g)curriculum vitae;
(2) Actele prevăzute la lit. b)-d) vor fi prezentate şi în original în vederea verificării conformităţii copiilor cu acestea și certificării lor. Candidații pot depune și alte documente considerante relevante în vederea probării îndeplinirii condițiilor specifice.
(3) În vederea participării la concurs, candidaţii depun dosarul de concurs în termen de 10 zile lucrătoare de la data afişării anunţului pentru ocuparea postului vacant.
II.3.3 Constituirea comisiilor de concurs şi de soluţionare a contestaţiilor

Art.10. (1) Prin Dispoziția Primarului municipiului Timișoara se constituie comisia de concurs, respectiv comisia de soluţionare a contestaţiilor, până cel târziu la data publicării anunţului de concurs.

(2) Persoanele nominalizate în comisia de concurs şi în comisia de soluţionare a contestaţiilor, cu excepţia secretarului, sunt persoane cu pregătire şi experienţă profesională în domeniul postului pentru care se organizează concursul.

(3) Atât comisia de concurs, cât şi comisia de soluţionare a contestaţiilor au fiecare în componenţa lor un preşedinte, 2 membri şi un secretar. Persoanele desemnate în cadrul comisiei de concurs pot fi atât funcționari publici din cadrul, cât și personal contractual din cadrul aparatului de specialitate al municipiului Timișoara sau din cadrul altor autorități/instituții publice.
(4) Preşedintele comisiei de concurs, respectiv al comisiei de soluţionare a contestaţiilor se desemnează din rândul membrilor acestora, prin actul administrativ de constituire a comisiilor.

(5) Secretariatul comisiei de concurs şi secretariatul comisiei de soluţionare a contestaţiilor se asigură, de regulă, de către o persoană din cadrul compartimentelor de resurse umane ale autorităţii sau instituţiei publice organizatoare a concursului, acestea neavând calitatea de membri.

(6) Secretarul comisiei de concurs este şi secretar al comisiei de soluţionare a contestaţiilor şi este numit prin dispoziția Primarului.
(7) În situaţia în care în cadrul instituţiei publice nu există specialişti în profilul postului scos la concurs, în comisia de concurs pot fi cooptaţi specialişti din afara unităţii. 
(8) Persoanele desemnate în comisiile de concurs sau de soluţionare a contestaţiilor trebuie să îndeplinească cumulativ următoarele condiţii:

- să deţină o funcţie cel puţin egală sau echivalentă cu funcţia contractuală vacantă pentru ocuparea căreia se organizează concursul;

- să nu se afle în cazurile de incompatibilitate sau conflict de interese.

Art.11. (1) Nu poate fi desemnată în calitatea de membru în comisia de concurs sau în comisia de soluţionare a contestaţiilor persoana care a fost sancţionată disciplinar, iar sancţiunea aplicată nu a fost radiată, conform legii. Calitatea de membru în comisia de concurs este incompatibilă cu calitatea de membru în comisia de soluţionare a contestaţiilor.

(2) Nu poate fi desemnată în calitatea de membru în comisia de concurs sau în comisia de soluţionare a contestaţiilor persoana care se află în următoarele situaţii:

a)are relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea şi obiectivitatea evaluării;

b)este soţ, soţie, rudă sau afin până la gradul al IV-lea inclusiv cu oricare dintre candidaţi ori cu un alt membru al comisiei de concurs sau al comisiei de soluţionare a contestaţiilor;

c)este sau urmează să fie, în situaţia ocupării postului de conducere pentru care se organizează concursul, direct subordonat ierarhic al oricăruia dintre candidaţi.

(3) Situaţiile de incompatibilitate sau conflict de interese se sesizează în scris Primarului municipiului Timișoara de către persoana în cauză, de oricare dintre candidaţi, ori de orice altă persoană interesată, în orice moment al organizării şi desfăşurării concursului.

(4) Membrii comisiei de concurs sau ai comisiei de soluţionare a contestaţiilor au obligaţia să informeze, în scris, cu celeritate, persoanele care i-au desemnat despre apariţia oricărei situaţiile de mai sus. În aceste cazuri, membrii comisiei de concurs sau ai comisiei de soluţionare a contestaţiilor au obligaţia să se abţină de la participarea ori luarea vreunei decizii cu privire la concurs.

(5) În cazul constatării existenţei uneia dintre situaţiile de conflict de interese sau incompatibilitate,  actul administrativ de numire a comisiei de concurs, respectiv de soluţionare a contestaţiilor se modifică în mod corespunzător, în termen de cel mult două zile lucrătoare de la data constatării, prin înlocuirea persoanei aflate în respectiva situaţie cu o altă persoană. Dacă se constată ulterior desfăşurării uneia dintre probele concursului, rezultatul probei ori probelor desfăşurate se recalculează prin eliminarea evaluării membrului aflat în situaţie de incompatibilitate sau conflict de interese, sub rezerva asigurării validităţii evaluării a cel puţin două treimi din numărul membrilor comisiei de concurs.În situaţia în care nu este asigurată validitatea evaluării a cel puţin două treimi din numărul membrilor comisiei de concurs, procedura de organizare şi desfăşurare a concursului se reia.

II.3.4 Atribuţiile comisiei de concurs şi ale comisiei de soluţionare a contestaţiilor

Art.12. Comisia de concurs are următoarele atribuţii principale:

a) selectează dosarele de concurs ale candidaţilor;

b) stabileşte subiectele pentru proba scrisă;

c) stabileşte planul probei practice şi realizează proba practică;

d) stabileşte planul interviului şi realizează interviul;

e) notează pentru fiecare candidat proba scrisă şi/sau proba practică şi interviul;

f) transmite secretarului comisiei rezultatele concursului pentru a fi comunicate candidaţilor;

g) semnează procesele-verbale întocmite de secretarul comisiei după fiecare etapă de concurs, precum şi raportul final al concursului.
Art.13. Comisia de soluţionare a contestaţiilor are următoarele atribuţii principale:

a)soluţionează contestaţiile depuse de candidaţi cu privire la selecţia dosarelor şi cu privire la notarea probei scrise, probei practice şi a interviului;
b)transmite secretarului comisiei rezultatele contestaţiilor pentru a fi comunicate candidaţilor.
Art.14. Secretarul comisiilor de concurs şi de soluţionare a contestaţiilor are următoarele atribuţii principale:

a)primeşte dosarele de concurs ale candidaţilor, respectiv contestaţiile;
b)convoacă membrii comisiei de concurs, respectiv membrii comisiei de soluţionare a contestaţiilor, la solicitarea preşedintelui comisiei;
c)întocmeşte, redactează şi semnează alături de comisia de concurs, respectiv comisia de soluţionare a contestaţiilor, întreaga documentaţie privind activitatea specifică a acesteia, respectiv procesul-verbal al selecţiei dosarelor şi raportul concursului;
d)asigură afişarea rezultatelor obţinute de candidaţi la probele concursului, respectiv rezultatele eventualelor contestaţii;
e)îndeplineşte orice sarcini specifice necesare pentru buna desfăşurare a concursului.

II.4. Desfăşurarea concursului 

Art.15. Concursul pentru ocuparea postului vacant constă, de regulă, în 3 etape succesive, după cum urmează:

a)selecţia dosarelor de înscriere;
b)proba scrisă şi/sau probă practică;
c)interviul.
Art.16.  Selecția dosarelor

(1) În termen de maximum două zile lucrătoare de la data expirării termenului de depunere a dosarelor în cazul concursului pentru ocuparea postului vacant, comisia de concurs are obligaţia de a selecta dosarele de concurs pe baza îndeplinirii condiţiilor de participare.
(2) După finalizarea selecţiei dosarelor se va încheia un proces-verbal, care va fi semnat de către toţi membrii comisiei.

(3) Rezultatele selectării dosarelor de înscriere se afişează de către secretarul comisiei de concurs, cu menţiunea «admis» sau «respins», însoţită, după caz, de motivul respingerii, la sediu, precum şi pe pagina de internet www.primariatm.ro, în termen de o zi lucrătoare de la expirarea termenului prevăzut pentru realizarea selecției.

Art.17. Probe suplimentare
(1) Pentru verificarea competențelor specifice se organizează probe suplimentare ale concursului, pentru fiecare dintre competenţele specifice stabilite în fișa de post, respectiv:

a)
proba suplimentară de testare a competenţelor lingvistice de comunicare în limbi străine;

b)
proba suplimentară de testare a competenţeor în domeniul tehnologiei informaţiei.

(2) Proba/probele suplimentară/e se desfăşoară ulterior afişării rezultatelor la selecţia dosarelor, dar nu mai târziu de data prevăzută în anunţul de concurs pentru proba scrisă. Proba suplimentară se desfăşoară potrivit procedurii/procedurilor aprobate. În urma evaluării competenţelor specifice testate prin proba suplimentară de către expert/experţi se stabileşte rezultatul «admis» sau «respins». 
(3) Pot participa la proba scrisă a concursului de recrutare numai candidaţii declaraţi admişi la proba suplimentară, fiind probe eliminatorii.

Art.18.  Proba scrisă

Proba scrisă constă în redactarea unei lucrări şi/sau în rezolvarea unor teste-grilă. Prin proba scrisă se testează cunoştinţele teoretice necesare ocupării postului pentru care se organizează concursul.

Art.19. Subiecte probă scrisă

(1) Subiectele pentru proba scrisă se stabilesc pe baza bibliografiei şi, după caz, pe baza tematicii de concurs, astfel încât să reflecte capacitatea de analiză şi sinteză a candidaţilor, în concordanţă cu nivelul şi specificul postului pentru care se organizează concursul.
(2) Pentru candidaţii la ocuparea aceluiaşi post, subiectele sunt identice în cadrul aceluiaşi concurs, cu excepţia cazului în care concursul se desfăşoară în mai multe serii.

(3) Comisia de concurs stabileşte subiectele şi alcătuieşte seturile de subiecte pentru proba scrisă, în ziua în care se desfăşoară proba scrisă. Pe baza propunerilor membrilor comisiei de concurs, comisia întocmeşte minimum două seturi de subiecte care vor fi prezentate candidaţilor.

(4) Membrii comisiei de concurs răspund individual pentru asigurarea confidenţialităţii subiectelor propuse.
(5) Seturile de subiecte se semnează de toţi membrii comisiei de concurs şi se închid în plicuri sigilate purtând ştampila autorităţii sau a instituţiei publice organizatoare a concursului.

(6) Comisia de concurs stabileşte punctajul maxim pentru fiecare subiect, care se comunică odată cu subiectele şi se afişează la locul desfăşurării concursului.

(7) În cazul în care proba scrisă constă în rezolvarea unor teste-grilă, întrebările pot fi formulate cu cel mult două zile înainte de proba scrisă, cu condiţia ca numărul acestora să fie de 3 ori mai mare decât numărul întrebărilor stabilit pentru fiecare test-grilă. Întrebările pentru fiecare test-grilă se stabilesc în ziua în care se desfăşoară proba scrisă, înainte de începerea acestei probe.

Art.20. Durata probei scrise

Durata probei scrise se stabileşte de comisia de concurs în funcţie de gradul de dificultate şi complexitate al subiectelor, dar nu poate depăşi 3 ore.
Art.21. Reguli de derulare a probei scrise

(1) Înainte de începerea probei scrise se face apelul nominal al candidaţilor, în vederea îndeplinirii formalităţilor prealabile, respectiv verificarea identităţii. Verificarea identităţii candidaţilor se face pe baza cărţii de identitate, cărţii electronice de identitate, cărţii de identitate provizorie sau a buletinului de identitate, aflate în termen de valabilitate. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea cărţii de identitate, cărţii electronice de identitate, cărţii de identitate provizorie sau a buletinului de identitate sunt consideraţi absenţi.
(2) După verificarea identităţii candidaţilor, ieşirea din sală a acestora atrage eliminarea din concurs, cu excepţia situaţiilor de urgenţă în care aceştia pot fi însoţiţi de unul dintre membrii comisiei de concurs sau de persoanele care asigură supravegherea.

(3) Durata probei scrise se stabileşte de comisia de concurs în funcţie de gradul de dificultate şi complexitate al subiectelor, dar nu poate depăşi 3 ore.

(4) La ora stabilită pentru începerea probei scrise, comisia de concurs prezintă candidaţilor seturile de subiecte şi invită un candidat să extragă un plic cu subiectele de concurs.

(5) După începerea comunicării subiectelor este interzis accesul candidaţilor care întârzie sau al oricărei alte persoane, în afara membrilor comisiei de concurs, precum şi a persoanelor care asigură secretariatul comisiei de concurs, respectiv supravegherea desfăşurării probei.

(6) În încăperea în care are loc concursul, pe toată perioada derulării acestuia, inclusiv a formalităţilor prealabile şi a celor ulterioare finalizării probei, candidaţilor nu le este permisă deţinerea sau folosirea vreunei surse de consultare sau a telefoanelor mobile ori a altor mijloace de comunicare la distanţă. Nerespectarea acestor dispoziţii atrage eliminarea candidatului din proba de concurs. Comisia de concurs, constatând încălcarea acestor dispoziţii, elimină candidatul din sală, înscrie menţiunea "anulat" pe lucrare şi consemnează cele întâmplate în procesul-verbal.

(7) Lucrările se redactează, sub sancţiunea anulării, doar pe seturile de hârtie asigurate de autoritatea sau instituţia publică organizatoare a concursului, purtând ştampila acesteia pe fiecare filă. Prima filă, după înscrierea numelui şi a prenumelui în colţul din dreapta sus, se lipeşte astfel încât datele înscrise să nu poată fi identificate şi se aplică ştampila autorităţii sau instituţiei publice organizatoare a concursului, cu excepţia situaţiei în care există un singur candidat pentru postul vacant/temporar vacant, caz în care nu mai există obligaţia sigilării lucrării.

(8) Candidatul are obligaţia de a preda comisiei de concurs lucrarea scrisă, respectiv testul-grilă, la finalizarea lucrării ori la expirarea timpului alocat probei scrise, semnând borderoul special întocmit în acest sens.

Art.22. Interviul

(1) În cadrul interviului se testează abilităţile, aptitudinile şi motivaţia candidaţilor. Proba interviului poate fi susţinută doar de către acei candidaţi declaraţi admişi la proba scrisă . Interviul se realizează conform planului de interviu întocmit de comisia de concurs în ziua desfăşurării acestei probe, pe baza criteriilor de evaluare.  Criteriile de evaluare pentru stabilirea interviului sunt:
a ). capacitatea de a lua decizii şi de a evalua impactul acestora;
b ). exercitarea controlului decizional;
c ). capacitatea managerială.

d ). abilităţi şi cunoştinţe impuse de funcţie;

e ). capacitatea de analiză şi sinteză;

f ). motivaţia candidatului;

g ). comportamentul în situaţiile de criză;

h ). iniţiativă şi creativitate.

(2) Interviul se susţine într-un termen de maximum 4 zile lucrătoare de la data susţinerii probei scrise şi/sau probei practice, după caz.

(3) Data şi ora susţinerii interviului se afişează obligatoriu odată cu rezultatele la proba scrisă. 
(4) Fiecare membru al comisiei de concurs poate adresa întrebări candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare pe criterii de sex.

(5) Întrebările şi răspunsurile la interviu se înregistrează sau se consemnează în scris în anexa la raportul final al concursului, întocmită de secretarul comisiei de concurs, şi se semnează de membrii acesteia şi de candidat.

Art.23. Notarea probelor şi comunicarea rezultatelor

Pentru probele concursului punctajele se stabilesc după cum urmează:

a ). pentru proba scrisă punctajul este de maximum 100 de puncte;
b ). pentru interviu punctajul este de maximum 100 de puncte.
Art.24. Notare proba scrisă

(1) Anterior începerii corectării lucrărilor la proba scrisă, fiecare lucrare va fi numerotată, cu excepţia cazului în care există un singur candidat pentru ocuparea postului vacant.
(2) Notarea probei scrise şi a interviului, după caz, se face în termen de maximum o zi lucrătoare de la finalizarea fiecărei probe.

(3) Lucrările de la proba scrisă, cu excepţia cazului în care există un singur candidat pentru ocuparea postului vacant/temporar vacant, se corectează sigilate.

(4) Punctajele se acordă de către fiecare membru al comisiei de concurs în parte, pentru fiecare lucrare scrisă, şi se notează în borderoul de notare. Acordarea punctajului pentru proba scrisă se face pe baza mediei aritmetice a punctajelor acordate de fiecare membru al comisiei de concurs.

(5) Lucrările care prezintă însemnări de natură să conducă la identificarea candidaţilor se anulează şi nu se mai corectează. Menţiunea "anulat" se înscrie atât pe lucrare, cât şi pe borderoul de notare şi pe centralizatorul nominal, consemnându-se aceasta în procesul-verbal.

(6) În situaţia în care pentru o lucrare se înregistrează diferenţe mai mari de 10 puncte între punctajele acordate de membrii comisiei de concurs, lucrarea se recorectează de către toţi membrii acesteia. Procedura recorectării se reia ori de câte ori se constată că există diferenţe mai mari de 10 puncte între punctajele acordate de membrii comisiei de concurs.Se interzice desigilarea lucrărilor anterior recorectării.

(7) Lucrările scrise, după acordarea punctajelor finale, se desigilează.

(8) Sunt declaraţi admişi la proba scrisă candidaţii care au obţinut minimum 70 de puncte, în cazul concursurilor organizate pentru ocuparea funcţiilor contractuale de conducere.

Art.25. Notare interviu

(1) Interviul se notează pe baza criteriilor prevăzute şi a punctajelor maxime stabilite de comisia de concurs pentru aceste criterii prin planul de interviu, respectiv planul probei practice.

(2) Membrii comisiei de concurs acordă, individual, punctaje pentru fiecare dintre criteriile prevăzute. Punctajele se acordă de către fiecare membru al comisiei de concurs în parte, pentru fiecare candidat, şi se notează în borderoul de notare.

(3) Sunt declaraţi admişi la interviu candidaţii care au obţinut: minimum 70 de puncte, în cazul concursurilor organizate pentru ocuparea funcţiilor contractuale de conducere.

Art.26. Punctajul final

(1) Punctajul final se calculează ca medie aritmetică a punctajelor obţinute la proba scrisă şi interviu.
(2) Punctajele finale ale concursului, în ordine descrescătoare, vor fi înscrise într-un centralizator nominal, în care se va menţiona pentru fiecare candidat punctajul obţinut la fiecare dintre probele concursului. Centralizatorul nominal se semnează pe fiecare pagină de fiecare dintre membrii comisiei de concurs.

Art.27. Comunicarea rezultatelor

Comunicarea rezultatelor la fiecare probă a concursului se face prin specificarea punctajului final al fiecărui candidat şi a menţiunii «admis» sau «respins», prin afişare la sediul şi pe pagina de internet www.primariatm.ro, în termen de maximum o zi lucrătoare de la data finalizării probei.
Se consideră admis la concursul pentru ocuparea  postului vacant candidatul care a obţinut cel mai mare punctaj dintre candidaţii care au concurat pentru acelaşi post, cu condiţia ca aceştia să fi obţinut punctajul minim necesar. La punctaje egale are prioritate candidatul care a obţinut punctajul cel mai mare la proba scrisă, iar dacă egalitatea se menţine, candidaţii aflaţi în această situaţie vor fi invitaţi la un nou interviu în urma căruia comisia de concurs va decide asupra candidatului câştigător.
Art.28. Rezultatele finale

(1) Rezultatele finale ale concursului de ocupare a unei funcţii contractuale vacante se consemnează în raportul final al concursului.
(2) Rezultatele finale se afişează la sediu, precum şi pe pagina de internet a acesteia, în termen de maximum o zi lucrătoare de la expirarea termenului de contestare pentru ultima probă, prin specificarea punctajului final al fiecărui candidat şi a menţiunii «admis» sau «respins».
Art.29. Soluţionarea contestaţiilor

(1) După afişarea rezultatelor obţinute la selecţia dosarelor, proba scrisă şi interviu, după caz, candidaţii nemulţumiţi pot depune contestaţie în termen de cel mult o zi lucrătoare de la data afişării rezultatului selecţiei dosarelor, respectiv de la data afişării rezultatului probei scrise şi a interviului, sub sancţiunea decăderii din acest drept.

(2) În situaţia contestaţiilor formulate faţă de rezultatul selecţiei dosarelor, comisia de soluţionare a contestaţiilor va verifica îndeplinirea de către candidatul contestatar a condiţiilor pentru participare la concurs în termen de maximum o zi lucrătoare de la expirarea termenului de depunere a contestaţiilor.

(3) În situaţia contestaţiilor formulate faţă de rezultatul probei scrise sau a interviului comisia de soluţionare a contestaţiilor va analiza lucrarea sau consemnarea răspunsurilor la interviu doar pentru candidatul contestatar în termen de maximum o zi lucrătoare de la expirarea termenului de depunere a contestaţiilor.

(4) Comisia de soluţionare a contestaţiilor admite contestaţia, modificând rezultatul selecţiei dosarelor, respectiv punctajul final acordat de comisia de concurs, în situaţia în care:

a)candidatul îndeplineşte condiţiile pentru a participa la concurs, în situaţia contestaţiilor formulate faţă de rezultatul selecţiei dosarelor;

b)constată că punctajele nu au fost acordate potrivit baremului şi răspunsurilor din lucrarea scrisă sau punctajele de la interviu nu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

c)ca urmare a recorectării lucrării de la proba scrisă, respectiv a analizării consemnării răspunsurilor la interviu, candidatul declarat iniţial "respins" obţine cel puţin punctajul minim pentru promovarea probei scrise sau a interviului.

(5) Contestaţia va fi respinsă în următoarele situaţii:

a)candidatul nu îndeplineşte condiţiile pentru a participa la concurs;

b)punctajele au fost acordate potrivit baremului şi răspunsurilor din lucrarea scrisă sau punctajele de la interviu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

(6) Comunicarea rezultatelor la contestaţiile depuse se face prin afişare la sediul autorităţii sau instituţiei publice organizatoare a concursului, precum şi pe pagina de internet a acesteia, după caz, imediat după soluţionarea contestaţiilor.

(7) Candidatul nemulţumit de modul de soluţionare a contestaţiei se poate adresa instanţei de contencios administrativ, în condiţiile legii.

II.5.  Suspendarea, amânarea şi reluarea concursului

Art.30. În cazul în care, de la data anunţării concursului şi până la afişarea rezultatelor finale ale acestuia, Primarul municipiului Timișoara este sesizat cu privire la nerespectarea prevederilor legale privind organizarea şi desfăşurarea concursului, se va proceda la verificarea celor sesizate cu celeritate. 
(1) În cazul în care se constată că nu au fost respectate prevederile legale sau când aspectele sesizate nu pot fi cercetate cu încadrarea în termenele procedurale prevăzute de lege, desfăşurarea concursului va fi suspendată. 
(2) Suspendarea se dispune de către Primar, după o verificare prealabilă, în regim de urgenţă, a situaţiei în fapt sesizate, dacă se constată existenţa unor deficienţe în respectarea prevederilor legale. Sesizarea poate fi făcută de către membrii comisiei de concurs ori ai comisiei de soluţionare a contestaţiilor, de către oricare dintre candidaţi sau de către orice persoană interesată.
(3) În situaţia în care, în urma verificării realizate, se constată că sunt respectate prevederile legale privind organizarea şi desfăşurarea concursului, acesta se desfăşoară în continuare.
Art.31. În cazul în care, din motive obiective, nu se pot respecta data şi ora desfăşurării concursului:

a)concursul se amână pentru o perioadă de maximum 15 zile lucrătoare;

b)se reia procedura de organizare şi desfăşurare a acestuia dacă amânarea nu poate fi dispusă conform lit. a).

Art.32. În situaţia constatării necesităţii amânării concursului, secretarul comisiei de concurs are obligaţia:

a)anunţării, prin aceleaşi mijloace de informare, a modificărilor intervenite în desfăşurarea concursului;

b)informării candidaţilor ale căror dosare au fost înregistrate, dacă este cazul, prin orice mijloc de informare care poate fi dovedit.

Art.33. Candidaturile înregistrate la concursul a cărui procedură a fost suspendată sau amânată se consideră valide dacă persoanele care au depus dosarele de concurs îşi exprimă în scris intenţia de a participa din nou la concurs la noile date. Dacă în dosare există documente a căror valabilitate a încetat, candidaţii au posibilitatea de a le înlocui.
II.6. Prezentarea la post. Contractul individual de muncă

Art.34. Candidaţii declaraţi admişi la concursul de ocupare a unui post vacant corespunzător unei funcţii contractuale sunt obligaţi să se prezinte la post în termen de maximum 15 zile calendaristice de la data afişării. În urma formulării unei cereri scrise şi temeinic motivate, candidatul declarat «admis» la concurs poate solicita, în termen de 3 zile lucrătoare de la afişarea rezultatului concursului, un termen ulterior de prezentare la post, care nu poate depăşi 45 de zile lucrătoare de la data afişării rezultatului concursului pentru funcţiile de conducere.

Art.35. În cazul neprezentării la post la termenul stabilit şi în lipsa unei înştiinţări, postul este declarat vacant, urmând să se comunice candidatului care a obţinut nota finală imediat inferioară posibilitatea de a ocupa postul respectiv.

Art.36. Primarul numeşte, sancţionează şi dispune suspendarea, modificarea şi încetarea raporturilor de muncă, în condiţiile legii, pentru conducătorii instituţiilor şi serviciilor publice de interes local.

Art.37. Drepturile şi obligaţiile privind relaţiile de muncă dintre angajator şi salariat se stabilesc potrivit legii, prin negociere, în cadrul contractelor individuale de muncă.

Art.38. Contractul individual de muncă se încheie între persoana care îndeplineşte condiţiile pentru a fi angajată pe o funcţie contractuală şi Primarul Municipiului Timișoara, în condiţiile prevăzute de Legea nr. 53/2003, republicată, cu modificările şi completările ulterioare.

Art.39. În vederea întocmirii contractului individual de muncă, cuantumul salariului de bază, alte elemente constitutive reprezentând drepturi salariale, alte drepturi de care beneficiază conducătorul instituției publice/serviciului public de interes local sunt comunicate de compartimentul de resurse umane din cadrul instituției publice în al cărei stat de funcții este aprobat postul, în conformitate cu prevederile legale incidente.

Capitolul III. Procedurile și criteriile  de organizare a concursurilor  pentru ocuparea posturile pentru care legea prevede obligativitatea încheierii unui contract de management

Contractul de management se încheie între persoana care ocupă funcţia pentru care legea prevede obligativitatea existenței unui astfel de contract şi Primarul municipiului Timișoara cu respectarea următoarelor criterii/cerinţe specifice:

a)evidenţierea expresă a obiectului contractului sub formă de activităţi de sine stătătoare, identificabile şi verificabile, şi a indicatorilor de performanţă aferenţi acestora;
b)evidenţierea expresă a drepturilor şi obligaţiilor ce le revin părţilor în executarea contractului;

c)indicarea expresă a modalităţilor şi termenelor de verificare pentru îndeplinirea obligaţiilor asumate, precum şi a efectelor juridice produse de rezultatele verificării;

d)indicarea expresă a normelor generale de drept direct aplicabile raporturilor juridice, precum şi modalitatea de soluţionare a eventualelor litigii apărute în legătură cu derularea şi executarea contractului.

Procedurile și criteriile de organizare a concursurilor pentru ocuparea posturile pentru care legea prevede obligativitatea încheierii unui contract de management sunt stabilite prin acte normative specifice fiecărui domeniu de activitate.

Un caz particular este cel al administratorului public – care își desfășoară activitatea în baza unui contract de management, dar ocuparea acestui sport nu se realizează prin concurs , ci prin numire directă de către Primar. Prin aprobarea Codului Administrativ prin OUG nr.57/2019, cu completările și modificările ulterioare s-au eliminat prevederile cu privire la organizarea concursului pentru recrutarea administratorului public. Ministerul Lucrărilor Publice, Dezvoltării și Administrației prin adresa nr.149654/05.11.2020 clarifică prevederile cadrului legal și concluzionând că ocuparea funcției de administrator public nu se realizează prin concurs, ci prin numire prin dispoziția primarului. Dispoziţia Primarului are ca anexă contractul de management cu respectarea cerinţelor specifice prevăzute la art. 543 din OUG nr. 57/2019. Contractul de management se încheie între primar şi administratorul public pe durată determinată. Durata contractului de management al administratorului public nu poate depăşi durata mandatului primarului în timpul căruia a fost numit.Potrivit Legii-Cadru nr.153/2017 privind salarizarea personalului plătit din fonduri publice, salariul de bază individual al administratorului public se stabileşte de către primar, în condiţiile legii, în funcţie de tipul unităţii administrativ-teritoriale şi de atribuţiile stabilite în fişa postului, între limite, astfel: limita minimă este nivelul salariului de bază al secretarului unităţii administrativ-teritoriale, iar limita maximă este indemnizaţia viceprimarului. 
Criteriile de organizare a concursurilor

· Obligativitatea concursului – criteriul potrivit căruia recrutarea conducătorilor de instituții publice de interes local se face obligatoriu  prin concurs sau examen organizat în condiţiile legii și prezentului regulament.

· Oportunitatea – criteriul potrivit căruia concursul se organizează în vederea asigurării  eficientizării activităţii instituțiilor publice de interes local, creşterii responsabilităţii factorilor de conducere şi a responsabilizării actului managerial.
· Legalitatea – criteriul potrivit căruia concursul se organizează cu respectarea prevederilor cadrului legislativ aplicabil pentru fiecare categorie de concurs în parte;

· Competiția – criteriul potrivit căruia se selectează candidatul cu cea mai mare notă prin concurs sau examen;
· Transparența -  criteriul potrivit căruia concursul se organizează în condiții de transparență, prin afișarea și publicarea tuturor informațiilor legate de desfășurarea concursului;

· Competența- criteriul potrivit căruia persoanele care doresc să ocupe funcția trebuie să dețină şi să confirme cunoștințele şi aptitudinile necesare exercitării funcției ;

· Egalității accesului la concurs – criteriul potrivit căruia accesul la concurs  este garantat oricărei persoane care îndeplinește condițiile stabilite în anunț potrivit legii;

· Promovabilitatea probelor - criteriul potrivit căruia se pot prezenta la următoarea etapă a concursului numai candidaţii declaraţi admişi la etapa precedentă.
· Imparţialitatea,independenţa, integritate morală- care obligă la o atitudine obiectivă, neutră faţă de orice interes politic, economic, social sau de altă natură în exercitarea atribuțiilor de membrii comisiei de concurs/comisiei de soluționare contestații .

III.1. Procedurile și criteriile  de organizare a concursurilor pentru ocuparea posturilor de manager – persoană fizică  la spitalele publice din subordinea Consiliului Local al Municipiului Timișoara 
Cadrul legal aplicabil este:
· Legea 95/2006 privind reforma in domeniul sănătății;
· OUG  nr. 162 din 12 noiembrie 2008 privind transferul ansamblului de atribuţii şi competenţe exercitate de Ministerul Sănătăţii către autorităţile administraţiei publice locale;

· HCL nr.289/29.07.2010 privind  aprobarea protocolului de predare – preluare a managementului asistenţei medicale din cadrul Spitalului Clinic de Obstetrică - Ginecologie "Dr. Dumitru Popescu", Spitalului Clinic de Urgenţă pentru Copii "Louis Turcanu", Spitalului Clinic Municipal de Urgenţă şi Spitalului Clinic de Boli Infecţioase şi Pneumoftiziologie "Dr. Victor Babes" de către Consiliul Local al Municipiului Timişoara;
· Dispozitia Primarului municipiului Timișoara nr.2239/06.10.2010 privind aprobarea normelor de  organizare şi desfăşurare a concursului pentru ocuparea funcţiei de manager – persoană fizică  din spitalele publice;

· OUG nr.57/2019 privind Codul Administrativ, cu modificările și completările ulterioare;
În conformitate cu prevederile art.177 alin. (1) din Legea  nr.95/2006, Consiliul de administraţie organizează concurs pentru selecţionarea managerului, potrivit normelor aprobate prin act administrativ al primarului unităţii administrativ-teritoriale, iar pe de altă parte, art.155 alin.(8) din OUG nr. 57/2019 prevede că numirea conducătorilor instituţiilor publice de interes local, respectiv ai serviciilor publice de interes local se face pe baza concursului sau examenului organizat potrivit procedurilor şi criteriilor aprobate de consiliul local la propunerea primarului, în condiţiile părţii a VI-a titlul II capitolul VI sau titlul III capitolul IV, după caz, motiv pentru care se impune reglementarea cadrului specific al selecționării managerilor spitalelor publice aflate în subordinea municipiului Timișoara, aplicarea acestora fiind în sarcina fiecărui Consiliu de Administrație.

Rolul primarului rămâne în continuare relevant cu privire la stabilirea normelor specifice pentru organizarea concursului pentru selecția managerului-persoană fizică pentru spitalele publice din subordinea Consiliului Local al Municipiului Timișoara: aprobarea calendarului de concurs, bibliografiei de concurs, comisiei de concurs/comisiei de soluționare contestații  evitându-se astfel un conflict de competență între autoritatea deliberativă și cea executivă.

 Criterii 
În vederea asigurării  eficientizării  activităţii spitalelor publice, creşterii responsabilităţii factorilor de conducere a unităţilor medicale şi a responsabilizării actului managerial, angajarea managerului spitalelor publice se face în urma unui concurs de selecţie la propunerea Consiliului de Administrație al spitalului  cu aprobarea Primarului municipiului Timișoara.

Art.1. Condiții minime obligatorii 

La concursul de selecţie poate participa orice persoană fizică care îndeplineşte cumulativ următoarele  condiţii minime obligatorii. 

a) cunosc limba română, scris şi vorbit;
b) sunt absolvenţi ai unei instituţii de învăţământ superior medical, economico-financiar sau juridic; 
c) sunt absolvenţi ai unor cursuri de perfecţionare în management sau management sanitar, agreate de Ministerul Sănătăţii şi stabilite prin ordin al ministrului sănătăţii, ori sunt absolvenţi ai unui masterat sau doctorat în management sanitar, economic ori administrativ organizat într-o instituţie de învăţământ superior acreditată, potrivit legii; 
d) au cel puţin 2 ani vechime în posturi prevăzute cu studii universitare de lungă durată, conform legii; 
e) nu au fost condamnate pentru săvârşirea unei infracţiuni comise cu intenţie, cu excepţia situaţiei în care a intervenit reabilitarea; 
f) sunt apte din punct de vedere medical (fizic şi neuropsihic);
g) nu au împlinit vârsta standard de pensionare, conform legii. 
h) nu au fost sancţionat pentru încălcarea dispoziţiilor legale în domeniul fiscal; 

i) nu se află într-o situaţie de incompatibilitate sau conflict de interese, aşa cum sunt definite prin art.178 din Legrea nr.95/2006 privind reforma în domeniul sănătăţii

Art.2. Dosarul de  înscriere la concurs
(1) Dosarul de înscriere va conţine în mod obligatoriu, următoarele elemente:

a) cererea de înscriere;  

b) copia legalizată a  actului de identitate; 

c)  copiile legalizate ale diplomelor de studii şi ale altor acte care atestă efectuarea  specializărilor de la art.1 lit.b), c); 

d) curriculum vitae;

e)  copia legalizată a carnetului de muncă sau/și o adeverinţă care să ateste vechimea în muncă şi, după caz, în specialitatea studiilor necesare ocupării funcţiei;

f) cazierul judiciar;

g) adeverinţa care să ateste starea de sănătate corespunzătoare: eliberată de către medicul de familie al candidatului sau de către unităţile sanitare abilitate; conţine, în clar, numărul, data, numele emitentului şi calitatea acestuia,  în formatul standard stabilit de Ministerul Sănătăţii Publice şi conţine menţiunea  „ apt pentru acte decizionale”;

h) declaraţia pe propria răspundere care să ateste că nu a desfăşurat activităţi de poliţie politică;

i) declaraţie pe propria răspundere că nu se află într-o  situaţie de incompatibilitate sau conflict de interese aşa cum sunt definite prin art.178 din Legrea nr.95/2006 privind reforma în domeniul sănătăţii;

j) declaraţie pe propria răspundere că nu a fost sancţionat pentru încălcarea dispoziţiilor legale în domeniul fiscal;
k) declaraţie pe propria răspundere că în cazul promovării concursului şi ocupării postului de manager nu va fi în situaţia cumului de funcţii cu alte funcţii de conducere;
l) proiectul de management.

(2) 
Dacă este cazul, la documentele de mai sus, se mai adaugă copia legalizată a actelor prin care candidaţii şi-au schimbat numele de familie.

(3) 
Actele doveditoare prevăzute mai sus pot fi completate şi cu alte dovezi care sa ateste îndeplinirea condiţiilor cerute.  
Art.3. Depunerea dosarelor de înscriere

 Candidaţii depun dosarele de înscriere, cu îndeplinirea condiţiilor minime, cu respectarea termenului indicat în anunţul public al concursului, de regulă în termen de 20 de zile de la data publicării şi afişării anunţului , pe suport de hârtie,  la registratura Primăriei Municipiului Timişoara. 
III.1.1. Organizarea concursului 

Art.4. Rolul Consiliului de administrație
(1)  Consiliul de administraţie organizează concursul pentru selectarea managerului, potrivit normelor aprobate prin prezentul regulament. Nu pot candida la concursul de ocupare a funcţiei de manager membrii consiliului de administraţie al spitalului public care organizează concursul. 

(2) Organizarea  concursului presupune stabilirea şi coordonarea mijloacelor tehnice, economice, administrative, astfel încât să permită desfăşurarea în condiţii optime a concursului de selecţie a managerului spitalului public.

(3) Consiliul de administraţie are următoarele atribuţii în organizarea concursului de selecţie:

· publicarea anunţului de concurs într-un cotidian cu specific medical şi transmiterea cotidianului secretarului comisiei de concurs în vederea cuprinderii acestuia în dosarul concursului;
· afişarea anunţului de concurs la sediul spitalului public;

· stabileşte criteriile de performanţă specifice în funcţie de care va fi evaluat anual managerul spitalului şi le înaintează spre analiză şi aprobare Primarului Municipiului Timişoara;

· asigurarea egalităţii de tratament şi de şanse tuturor candidaţilor, punându-le la dispoziţie la cererea acestora, în maxim 3 zile, elementele particulare ale bibliografiei şi informaţiile necesare elaborării proiectelor de management, respectiv:
1. proiectul contractului de management ,  
2. regulamentul de organizare şi funcţionare, regulamentul intern al spitalului public, contractul colectiv de muncă în vigoare , structura organizatorică,
3. bugetul de venituri şi cheltuieli aprobat,
4. ultimele două bilanţuri contabile anuale cu anexele vizate de Direcţia generală a finanţelor publice, precum şi indicatorii de referinţă din ultimul an;
5. alte informaţii necesare elaborării proiectului de management
Art.5. Bibliografia cuprinde acte normative, lucrări, articole de specialitate sau surse de informare şi documentare expres indicate, cu relevanţă pentru funcţia de manager pentru care se organizează concursul. Tematica concursului se stabileşte pe baza bibliografiei. Bibliografia va acoperi în mod obligatoriu următoarele domenii: management sanitar, economic (financiar, contabilitate, achiziţii publice),  administraţie publică locală.
Art.6. Anunţul de concurs 

Anunţul de concurs  se întocmește de structura de specialiate din cadrul aparatului de specialitate al Primarului și se aprobă de către Primar, cuprinzând în mod obligatoriu următoarele elemente:

· calendarul de concurs

· locul de desfăşurare a concursului de selecţie,

· condiţiile de participare la concurs,

· termenul limită de înscriere,

· conţinutul dosarului de înscriere la concurs,

· locul de depunere a dosarelor,

· bibliografia de concurs,

· formatul cadru al proiectului de management – tematică şi conţinut minimal,

Art.7. Publicitatea concursului

(1) Înainte cu cel puţin 30 de zile înainte de data stabilită pentru proba scrisă,  se va asigura publicitatea concursului, prin:

· publicarea anunţului de concurs de către Consiliul de Administraţie al spitalului într-un cotidian cu specific medical şi într-un cotidian de largă circulaţie;
· afişarea  anunţului de concurs la sediul spitalului public pentru a cărui funcţie de manager se organizează concursul de selecţie de către Consiliul de Administraţie;
· afişarea anunţului de concurs la sediul autorităţii publice de către secretarul Comisiei de Concurs;
· publicarea pe pagina de internet www.primariatm.ro și pe pagina de internet a spitalului la secţiunea special creată în acest scop;
· pe portalul posturi.gov.ro.

(2) Anunțul  se menţine la locul de afişare până la finalizarea concursului. 

(3) Calendarul de concurs şi locul de desfăşurare a concursului de selecţie, termenul limită de depunere a dosarelor, bibliografia de concurs, componența comisiei de concurs /comisiei de soluționare contestații se stabilesc prin dispoziţia Primarului municipiului Timișoara cu minim 30 de zile înaintea desfăşurării concursului.
Art.8. Constiuire Comisie de concurs/ Comisie de soluţionare a contestaţiilor

(1) În vederea desfăşurării concursurilor de selecţie a managerului, cu minimum 30 de zile înaintea desfăşurării concursului, se constituie comisia de concurs, respectiv comisia de soluţionare a contestaţiilor, prin dispoziţia Primarului, în condiţiile prezentelor norme. 

(2) Preşedintele comisiei de concurs, respectiv al comisiei de soluţionare a contestaţiilor, se desemnează din rândul membrilor acestora, prin actul administrativ de constituire a comisiilor. 

(3) Comisia de concurs, respectiv comisia de soluţionare a contestaţiilor, are un secretar numit prin actul prevăzut la alin. (1).

(4) Comisia de concurs şi comisia de soluţionare a contestaţiilor  îşi desfăşoară lucrările cu majoritatea membrilor prezenţi.

(5) Lucrările comisiei de concurs/comisiei de soluţionare  sunt conduse de Preşedintele acesteia şi sunt consemnate în procesul-verbal al concursului de către secretarul comisiei.

Art.9. (1) Nu poate fi desemnat membru în comisia de concurs sau în comisia de soluţionare a contestaţiilor, persoana  care se află într-una din următoarele situaţii:

   a) are relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea şi obiectivitatea evaluării; 

   b) este soţ, soţie, rudă sau afin până la gradul al IV-lea inclusiv cu oricare dintre candidaţi ori cu un alt membru al comisiei de concurs sau al comisiei de soluţionare a contestaţiilor; 

   c) este sau urmează a fi, în situaţia ocupării funcţiei publice de conducere pentru care se organizează concursul, direct subordonat ierarhic al oricăruia dintre candidaţi. 

(2)Calitatea de membru în comisia de concurs este incompatibilă cu calitatea de membru în comisia de soluţionare a contestaţiilor. 

(3)Situaţiile de incompatibilitate şi situaţiile de conflict de interese se sesizează Primarului municipiului Timișoara de persoana în cauză, de oricare dintre candidaţi, de orice altă persoană interesată, în orice moment al organizării şi desfăşurării concursului. 

(4) Membrii comisiei de concurs sau ai comisiei de soluţionare a contestaţiilor au obligaţia să informeze, în scris, cu celeritate, persoanele care i-au desemnat despre orice conflict de interese care a intervenit sau ar putea interveni. În aceste cazuri, membrii comisiei de concurs sau ai comisiei de soluţionare a contestaţiilor au obligaţia să se abţină de la participarea ori luarea vreunei decizii cu privire la concursul în cadrul căruia a intervenit conflictul de interese. 

(5) În cazul constatării existenţei unei situaţii de incompatibilitate sau conflict de interese, actul de numire a comisiei se modifică în mod corespunzător, în termen de cel mult două zile de la data constatării, prin înlocuirea persoanei aflate în respectiva situaţie. 

(6) În cazul în care situaţia de incompatibilitate sau conflictul de interese se constată ulterior desfăşurării uneia dintre probele concursului, rezultatul probei ori probelor desfăşurate se recalculează prin eliminarea evaluării membrului aflat în situaţie de incompatibilitate sau conflict de interese, sub rezerva asigurării validităţii evaluării a cel puţin două treimi din numărul membrilor comisiei de concurs. 

Art.10. Atribuțiile Comisiei Concurs/Comisiei de soluționare a  contestațiilor

(1) Comisia de concurs are următoarele atribuţii principale: 

a) selectează dosarele de concurs ale candidaţilor; 

b) stabileşte baremul pentru  evaluarea proiectului de management ;

c) evaluează şi notează proiectele de management elaborate de candidaţi;
d) stabileşte subiectele pentru proba scrisă şi punctajele pentru fiecare subiect; 

e) stabileşte planul interviului şi realizează interviul; 

f) notează pentru fiecare candidat proba scrisă, susţinerea proiectului de management şi interviul; 

g) stabileşte rezultatul final al concursului

h) transmite secretarului comisiei rezultatele concursului pentru a fi comunicate candidaţilor. 

(2) Comisia de soluţionare a contestaţiilor are următoarele atribuţii principale: 

   a) soluţionează contestaţiile depuse de candidaţi cu privire la selecţia dosarelor, evaluarea proiectelor de management, notarea probei scrise, a proiectului de management  şi a interviului; 

   b) transmite secretarului comisiei rezultatele contestaţiilor pentru a fi comunicate candidaţilor. 

(3) Secretarul comisiei de concurs / secretarul comisiei de soluţionare a contestaţiilor au următoarele atribuţii principale: 

a) întocmeşte dispoziţia de constituire a comisiei de concurs  şi de soluţionare a contestaţiilor, în conformitate cu prevederile legale;

b) întocmeşte anunţul de concurs, îl comunică Consiliului de Administraţie al spitalului pentru conducerea căruia este scos la concurs postul de manager (în vederea publicării într-un cotidian medical şi într-un cotidian de largă circulaţie, afişării la sediul spitalului şi dacă este cazul pe pagina de internet a spitalului) , îl afişează la sediul autorităţii publice , asigurând totodată publicarea pe site-ul autorităţii publice;

c) primeşte de la registratura instituţiei dosarele de concurs ale candidaţilor; 

d) verifică conţinutul documentelor din dosarul de concurs, raportat la condiţiile de participare din anunţul public si informează Comisia de concurs cu privire la observaţiile constatate;

e) prezintă comisiei de concurs  normele cuprinse în prezentul regulament, anunţul de concurs,  bibliografia , dosarele candidaţilor înscrişi şi proiectele de management ale acestora; 

f) convoacă membrii comisiei de concurs, respectiv membrii comisiei de soluţionare a contestaţiilor; 

g) întocmeşte, redactează şi semnează alături de comisia de concurs, respectiv comisia de soluţionare a contestaţiilor, întreaga documentaţie privind activitatea specifică a acesteia; 

h) asigură transmiterea rezultatelor concursului, respectiv rezultatelor contestaţiei candidaţilor prin afişare la sediul autorităţii şi prin comunicarea acestora Consiliului de Administraţie  al spitalului în vederea afişării la sediul spitalului; 

i) pune la dispozitia comisiei de soluţionare a contestaţiilor documentele concursului în vederea soluţionării contestaţiilor; 

j) păstrează documentele concursului până la arhivarea acestora;

k) îndeplineşte orice sarcini specifice necesare pentru buna desfăşurare a concursului. 

III.1.2. Desfășurarea concursului

Art.11. Etapele concursului de selecţie

Concursul  are loc la sediul Primăriei Municipiului Timisoara şi  se desfăşoară în patru etape, după cum urmează:

a) etapa I                –  selecţia dosarelor depuse de candidaţi ;
b) etapa a II-a        –  evaluarea proiectelor de management depuse de candidaţi ,

c) etapa a III-a       –  proba scrisă;

d) etapa a IV-a       –  susţinerea proiectului de management de către candidaţi şi interviul; 

Art.12. Selecţia dosarelor depuse de candidaţi

(1) În termen de maximum 3 zile  de la data expirării termenului de depunere a dosarelor, comisia de concurs are obligaţia de a selecta dosarele de concurs pe baza îndeplinirii condiţiilor de participare la concurs. 

(2) Rezultatele selectării dosarelor de înscriere se afişează de către secretarul comisiei de concurs, cu menţiunea "Admis" sau "Respins", însoţită de motivul respingerii dosarului,la sediul autorităţii publice. 

(3) Candidaţii au dreptul să conteste rezultatul studierii dosarelor în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

Art.13. Evaluarea proiectelor de management depuse de candidaţi

(1) Proiectele de management sunt conceptii proprii ale candidatilor elaborate pe baza datelor comunicate odată cu anunţul si pe baza informaţiilor puse la dispoziţie de către  Consiliul de Administraţie al spitalului.

(2) Proiectul de management urmăreşte modul în care candidatul analizează şi propune soluţii de rezolvare a temei date, utilizând aparatul ştiinţific şi conceptual specific.

(3) Tema proiectului este „Eficientizarea activităţii desfăşurate de Spitalul _____________”, în cadrul căruia se vor acoperi următoarele aspecte: analiza, evaluarea şi eficientizarea serviciilor de sănătate furnizate de spital; analiza, evaluarea şi eficientizarea situaţiei economico – financiare a spitalului, vizând inclusiv achiziţiile publice şi planul de investiţii, analiza, evaluarea şi eficientizarea resurselor umane, inclusiv propunerea structurii organizatorice; planul de management pe perioada mandatului;

(4)  Structura minimală a proiectului de management este următoarea:


A. Descrierea situaţiei actuale a spitalului;


B. Analiza SWOT a spitalului: puncte forte, puncte slabe, oportunităţi şi ameninţări;

C. Identificarea problemelor critice şi propunerea soluţiilor de limitare sau/şi eliminare a acestora;


D. Dezvoltarea planului de management în vederea eficientizării activităţii spitalului:



1. Scop;



2. Obiective – indicatori;



3. Activităţile necesare de desfăşurat pentru atingerea fiecărui obiectiv:




a) definire;




b) încadrare în timp;




c) resurse necesare – umane, materiale, financiare;




d) responsabilităţi;



4. Rezultate aşteptate;



5. Monitorizare – indicatori;



6. Evaluare – indicatori.

(5) Proiectul de management  este parte componentă a dosarului de înscriere.

(6) Proiectele sunt evaluate, de regulă cu  3 zile înainte de data stabilită pentru proba scrisă, de către membrii comisiei de concurs.

(7) Fiecare proiect este notat, independent, de către fiecare membru al comisiei de concurs potrivit baremului de punctare a proiectelor de management. Baremul de punctare a proiectelor de management este stabilit de comisia de concurs pe baza strucurii cadru prevăzute mai sus , după încheierea perioadei de înscriere a candidaţilor.

(8) Nota finală a evaluării proiectelor de management, cu două zecimale, este media aritmetică a  notelor acordate de fiecare membru.

(9) Rezultatele evaluării proiectelor de management se afişează, în ordinea descrescătoare a notelor obţinute de candidaţi, cu menţiunea „Admis” sau „Respins”, de către secretarul comisiei de concurs, la sediul autorităţii publice .

(10) Candidaţii au dreptul să conteste rezultatul evaluării proiectelor de management în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

(11) Participă la proba scrisă a concursului, candidaţii care au obţinut cel puţin nota finală 7 la evaluarea proiectelor de management.

Art.14. Proba scrisă

(1) Proba scrisă constă în redactarea unei lucrări şi/sau în rezolvarea unor teste-grilă. 
(2) Subiectele pentru proba scrisă se stabilesc pe baza bibliografiei de concurs.

(3) Comisia de concurs stabileşte subiectele şi alcătuieşte seturile de subiecte pentru proba scrisă, în ziua în care se desfăşoară proba scrisă. Fiecare membru al comisiei de concurs propune cel puţin 3 subiecte. Pe baza propunerilor membrilor comisiei de concurs sunt întocmite minimum două seturi de subiecte care vor fi prezentate candidaţilor.

(4) Membrii comisiei de concurs răspund individual pentru asigurarea confidenţialităţii subiectelor propuse. Lista subiectelor propuse de fiecare membru al comisiei de concurs se anexează la procesul verbal al concursului, cu menţionarea membrului comisiei de concurs care a propus subiectul.

(5) Seturile de subiecte se semnează de toţi membrii comisiei de concurs şi se închid în plicuri sigilate purtând ştampila Primariei Municipiului Timisoara.

(6) Comisia de concurs stabileşte punctajul maxim pentru fiecare subiect, care se comunică odată cu subiectele.

(7) În cazul în care proba scrisă constă în rezolvarea unor teste-grilă, întrebările pot fi formulate cu cel mult două zile înainte de proba scrisă, cu condiţia ca numărul acestora să fie de 3 ori mai mare decât numărul întrebărilor stabilit pentru fiecare test-grilă. Întrebările pentru fiecare test-grilă se stabilesc în ziua în care se desfăşoară proba scrisă, înainte de începerea acestei probe.
(8) Durata probei scrise se stabileşte de comisia de concurs în funcţie de gradul de dificultate şi complexitate al subiectelor, dar nu poate depăşi 3 ore.

(9) La ora stabilită pentru începerea probei scrise, comisia de concurs prezintă candidaţilor seturile de subiecte şi invită un candidat să extragă un plic cu subiectele de concurs.

(10) După începerea comunicării subiectelor este interzis accesul candidaţilor care întârzie sau al oricărei persoane, în afara membrilor comisiei de concurs, precum şi a persoanelor care asigură secretariatul comisiei de concurs, respectiv supravegherea desfăşurării probei.

(11) În încăperea în care are loc concursul, pe toată perioada derulării acestuia, inclusiv a formalităţilor prealabile şi a celor ulterioare finalizării probei, candidaţilor nu le este permisă deţinerea sau folosirea vreunei surse de consultare sau a telefoanelor mobile ori a altor mijloace de comunicare la distanţă. Nerespectarea acestor dispoziţii atrage eliminarea candidatului din proba de concurs. Comisia de concurs, constatând încălcarea acestor dispoziţii, elimină candidatul din sală, înscrie menţiunea "anulat" pe lucrare şi consemnează cele întâmplate în procesul-verbal.

(12) Lucrările se redactează, sub sancţiunea anulării, doar pe seturile de hârtie asigurate de autoritatea publică organizatoare a concursului, purtând ştampila acesteia pe fiecare filă. Prima filă, după înscrierea numelui şi a prenumelui în colţul din dreapta, se lipeşte astfel încât datele înscrise să nu poată fi identificate şi se aplică ştampila autorităţii publice organizatoare a concursului, cu excepţia situaţiei când există un singur candidat , caz în care nu mai există obligaţia sigilării lucrării.

(13) Candidatul are obligaţia de a preda comisiei de concurs lucrarea scrisă, respectiv testul-grilă, la finalizarea lucrării ori la expirarea timpului alocat probei scrise, semnând borderoul special întocmit în acest sens.

(14) Anterior începerii corectării lucrărilor la proba scrisă, fiecare lucrare va fi numerotată, cu excepţia cazului în care există un singur candidat pentru ocuparea funcţiei de manager. 

(15) Lucrările de la proba scrisă, cu excepţia cazului în care există un singur candidat pentru ocuparea funcţiei de manager, se corectează sigilate. 

(16) Notarea lucrărilor se face  de către fiecare membru al comisiei de concurs în parte,  în borderoul de notare. Nota fiecărei lucrări, cu două zecimale, este media aritmetică a  notelor acordate de membrii comisiei de concurs.

(17) Lucrările scrise, după acordarea notelor finale cu respectarea prevederilor de mai sus, se desigilează. 

(18) Rezultatele probei scrise se afişează, în ordinea descrescătoare a notelor obţinute de candidaţi,cu menţiunea „Admis” sau „Respins”,  de către secretarul comisiei de concurs, la sediul autorităţii publice, în cel mult o zi lucrătoare de la data susținerii probei scrise. 

(19) Candidaţii au dreptul să conteste rezultatul probei scrise în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

(20) Promovează proba scrisă a concursului, candidaţii care au obţinut cel puţin nota  7.

Art.15. Susţinerea proiectului de management de către candidaţi şi interviul 

(1) Susţinerea proiectului de management de către candidaţi şi interviul  au loc, de regulă, într-un termen de maximum 5 zile lucrătoare de la data susţinerii probei scrise. Data şi ora susţinerii proiectului şi interviului se afişează obligatoriu odată cu rezultatele la proba scrisă.

(2) Susţinerea proiectului de management se face în plenul comisiei de concurs, pe durata a maximum 15 minute.
(3) Fiecare membru al comisiei de concurs va adresa întrebări candidatului, întrebări care pot viza proiectul de management, bibliografia, precum şi abilităţile, aptitudinile şi motivaţia candidaţilor. 

(4) Abilităţile manageriale pot fi testate şi printr-un test psihologic adecvat, dacă comisia de concurs consideră oportun.
(5) Interviul se realizează conform planului de interviu întocmit de comisia de concurs în ziua desfăşurării acestei probe 

(6) Întrebările şi răspunsurile la interviu se înregistrează sau se consemnează în anexa la procesul-verbal întocmit de secretarul comisiei de concurs şi se semnează de membrii acestei comisii şi de candidat. 

(7) Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare pe criterii de sex.

(8) Susţinerea proiectului de management şi interviul se notează pe baza  punctajelor maxime stabilite de comisia de concurs în planul de interviu, individual de fiecare membru. 

(9) Nota finală  la susţinerea proiectului şi interviu al fiecărui candidat se stabileşte ca medie aritmetică a  notelor membrilor comisiei de concurs şi se afişează odată cu rezultatul final al concursului.

Art.16. Rezultatul final al concursului

(1) Va fi declarat câştigător candidatul care a obţinut nota finală cea mai mare, dar nu mai mică de nota 7 (șapte).
(2) Nota finală se determină ca medie ponderată a notelor obţinute la evaluarea proiectelor de management, proba scrisă şi la susţinerea proiectului de management şi interviu, ponderea acestora fiind stabilită de comisia de concurs.

(3) În cazul în care doi sau mai mulţi candidaţi obţin rezultate egale, este declarat câştigător candidatul care a obţinut nota cea mai mare la evaluarea proiectului de management.

(4) Rezultatele finale ale concursului sunt comunicate prin afişare, în ordinea descrescătoare a notelor finale obţinute de candidaţi, de către secretarul comisiei de concurs, la sediul autorităţii publice. 

(5) Comunicarea rezultatelor finale se face în termen de maximum 3 zile lucrătoare de la data susţinerii ultimei probe.

(6) Candidaţii au dreptul să conteste rezultatul final al concursului în cazul în care sunt nemulţumiţi de notarea ultimei probe (susţinerea proiectului de management şi interviul) în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

Art.17. Soluţionarea contestaţiilor

(1) După afişarea rezultatelor obţinute la selecţia dosarelor, evaluarea proiectului de management, proba scrisă sau a rezultatului final, candidaţii nemulţumiţi pot face contestaţie, în termen de cel mult 24 de ore de la data afişării rezultatelor  la probele enumerate mai sus, sub sancţiunea decăderii din acest drept.

(2) Soluţionarea contestaţiilor se face în termen de 24 ore de la data expirării perioadei de contestare de către comisia de soluţionare a contestaţiilor constituită prin Dispoziţie a Primarului Municipiului Timişoara.

(3) În comisia de soluţionare contestaţii nu pot fi numite persoane care au făcut parte din Comisia de concurs, cu excepţia secretarului. 

(4) În situaţia contestaţiilor formulate faţă de rezultatul selecţiei dosarelor, comisia de soluţionare a contestaţiilor va verifica îndeplinirea de către candidatul contestatar a condiţiilor pentru participare la concurs în termen de maximum 24 de ore de la expirarea termenului de depunere a contestaţiilor.

(5) În situaţia contestaţiilor formulate faţă de rezultatul evaluării proiectului de management, rezultatul probei scrise sau a interviului, comisia de soluţionare a contestaţiilor va analiza proiectul de management, lucrarea sau consemnarea răspunsurilor la interviu doar pentru candidatul contestatar în termen de maximum 24 de ore de la expirarea termenului de depunere a contestaţiilor.

(6) Comisia de soluţionare a contestaţiilor admite contestaţia modificând punctajul final acordat de comisia de concurs în situaţia în care:

a) candidatul îndeplineşte condiţiile pentru a participa la concurs, în situaţia contestaţiilor formulate faţă de rezultatul selecţiei dosarelor;

b) constată că punctajele nu au fost acordate potrivit baremului şi conţinutului proiectului de management, baremului şi răspunsurilor din lucrarea scrisă sau punctajele de la interviu nu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

c) constată că există o diferenţă mai mare de 1 punct la proba scrisă între punctajele acordate de comisia de concurs şi comisia de soluţionare a contestaţiilor;

d) ca urmare a recorectării lucrării de la proba scrisă, respectiv a analizării consemnării răspunsurilor la interviu, candidatul declarat iniţial "respins" obţine cel puţin nota minima pentru promovarea probei scrise sau a interviului.

(7) Contestaţia va fi respinsă în următoarele situaţii:

a) candidatul nu îndeplineşte condiţiile pentru a participa la concurs;

b) punctajele au fost acordate potrivit baremului şi conţinutului proiectului de management, baremului şi răspunsurilor din lucrarea scrisă sau punctajele de la interviu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

c) între punctajul acordat de comisia de concurs şi cel acordat de comisia de soluţionare a contestaţiilor nu este o diferenţă mai mare de 1 punct/probă.

(8) Comunicarea rezultatelor la contestaţiile depuse se face de către secretarul comisiei de soluţionare a contestaţiilor  prin  afisare la sediul Primariei .

(9) În cazul respingerii contestaţiei candidatul se poate adresa instanţei de contencios administrativ, în condiţiile legii.
III.1.3. Numirea managerului-persoană fizică și încheierea contractului de management

Art.18. Managerul este numit prin Dispoziția Primarului Municipiului Timișoara, în conformitate cu prevederile art.155 alin.8 din OUG nr.57/2019 și art.177 alin.2 din Legea nr.95/2006.

Art.19. Managerul, persoană fizică încheie contract de management cu Primarul municipiului Timișoara  pe o perioadă de maximum 4 ani conform modelului cadru în vigoare. Modelul-cadru al contractului de management, care include cel puţin indicatorii de performanţă a activităţii, programul de lucru şi condiţiile de desfăşurare a activităţii de management, se aprobă prin ordin al ministrului sănătăţii, cu consultarea ministerelor, a instituţiilor cu reţea sanitară proprie, precum şi a structurilor asociative ale autorităţilor administraţiei publice locale. Valorile optime ale indicatorilor de performanţă ai activităţii spitalului se stabilesc şi se aprobă prin ordin al ministrului sănătăţii. Contractul de management va avea la bază un buget global negociat, a cărui execuţie va fi evaluată anual. Datele de natură economică necesare pentru încheierea contractelor de manegement vor fi comunicate de compartimentele de specialitate din cadrul spitalului. 

Art.20. Contractul individual de muncă al persoanelor care ocupă funcţia de manager se suspendă de drept pe perioada exercitării mandatului.

Art.21. Pe perioada executării contractului de management, managerul persoană fizică beneficiază de un salariu de bază şi de alte drepturi salariale stabilite potrivit prevederilor legale în vigoare, precum şi de asigurări sociale de sănătate, pensii şi alte drepturi de asigurări sociale de stat, în condiţiile plăţii contribuţiilor prevăzute de lege. Drepturile salariale se stabilesc în conformitate cu prevederile Legii-cadru nr.153/2017 privind salarizarea personalului plătit din fonduri publice și se comunică de compartimentul RUNOS din cadrul spitalului. 

Art.22. Contractul de management  conferă titularului vechime în muncă şi specialitate.

Art.23. În cazul în care contractul de management nu se semnează în termen de 10 zile lucrătoare de la data validării concursului din motive imputabile candidatului declarat câştigător, Primarul municipiului Timișoara va semna contractul de management cu candidatul clasat pe locul al doilea, dacă acesta a promovat concursul. În cazul în care contractul de management nu se semnează nici cu candidatul clasat pe locul al doilea din motive imputabile acestuia în termen de 10 zile lucrătoare de la data primirii propunerii de către candidat, se declară postul vacant şi se procedează la scoaterea acestuia la concurs, în condiţiile legii.

III.2. Procedurile și criteriile  de organizare a concursului  pentru ocuparea postului de director la Sport Club Municipal Timișoara 

Cadrul legal aplicabil este:

· Legea nr.69/2000 educației fizice și sportului;
· HCLMT  nr.72/2021 – Regulamentul de organizare si functionare al  Clubului Sportiv ”Sport Club Municipal Timișoara
· HCLMT nr.526/2019 privind modificarea si aprobarea  Statului de Funcții al Serviciului Public Sport Club Municipal Timișoara
· HCLMT nr.470/30.10.2015 privind infiintarea Clubului Sportiv ’’Sport Club Municipal Timisoara’’
· OUG nr.57/2019 privind Codul Administrativ, cu modificările și completările ulterioare;

Art.24. Criterii 

În vederea asigurării eficientizării activităţii, creşterii responsabilităţii factorilor de conducere a  Sport Club Municipal Timișoara şi a responsabilizării actului managerial, angajarea directorului executiv al Sport Club Municipal Timișoara se face în urma unui concurs de selecţie la propunerea Consiliului de Administrație cu aprobarea Primarului municipiului Timișoara.

Art.25. Condiții minime obligatorii 

A. Condiții generale

La concursul de selecţie poate participa orice persoană care îndeplineşte cumulativ următoarele  condiţii minime obligatorii. 

a ). are cetăţenia română, cetăţenie a altor state membre ale Uniunii Europene sau a statelor aparţinând Spaţiului Economic European şi domiciliul în România;

b ). cunoaşte limba română, scris şi vorbit;

c ). are vârsta minimă reglementată de prevederile legale;

d ). are capacitate deplină de exerciţiu;

e ). are o stare de sănătate corespunzătoare postului pentru care candidează, atestată pe baza adeverinţei medicale eliberate de medicul de familie sau de unităţile sanitare abilitate;

f ). îndeplineşte condiţiile de studii şi, după caz, de vechime sau alte condiţii specifice potrivit cerinţelor postului pentru ocuparea căruia se organizează concurs;

g ). nu a fost condamnată definitiv pentru săvârşirea unei infracţiuni contra umanităţii, contra statului ori contra autorităţii, de serviciu sau în legătură cu serviciul, care împiedică înfăptuirea justiţiei, de fals ori a unor fapte de corupţie sau a unei infracţiuni săvârşite cu intenţie, care ar face-o incompatibilă cu exercitarea funcţiei, cu excepţia situaţiei în care a intervenit reabilitarea.

B. Condiții specifice

Condiţiile specifice pe care trebuie să le îndeplinească persoana care participă la concursul pentru ocuparea postului vacant  se stabilesc pe baza fişei postului.
Art.26. (1) Modelul-cadru al fișei de post pentru personalul contractual este aprobat prin Dispoziția Primarului municipiului Timișoara și cuprinde următoarele cel puțin următoarele elemente: studii de specialitate, perfecționări, specializări, cunoștințe de operare pe calculator (necesitate și nivel), limbi străine (necesitate şi nivel), experiență în specialitatea studiilor, cerințe specifice.

(2) Condiţiile specifice referitoare la studiile necesare pentru ocuparea posturilor se stabilesc în conformitate cu nomenclatoarele domeniilor şi specializărilor din învăţământul universitar de lungă durată, respectiv nomenclatoarele domeniilor de studii universitare de licenţă şi specializărilor şi programelor de studii din cadrul acestora.

(3) Fișa de post se întocmește și semnează de către o persoană care ocupă o funcție de conducere de gradul I în cadrul aparatului de specialitate al Primarului desemnată de către Primar – prin act administrativ sau prin completarea atribuțiilor din fișa postului.

(4) Fișa de post nu se contrasemnează, dacă Primarul municipiului Timișoara are calitatea de contrasemnatar și doar se aprobă de către acesta. 

(5) Bibliografia cuprinde acte normative, lucrări, articole de specialitate sau surse de informare şi documente expres indicate, cu relevanţă pentru funcţia contractuală vacantă pentru care se organizează concursul și/sau domeniul de activitate coordonat/condus și este aprobată de Primarul municipiului Timișoara.

Art.27. Dosarul de  înscriere la concurs

(1) Dosarul de înscriere va conţine în mod obligatoriu, următoarele elemente:

a) cererea de înscriere;  

b) copia legalizată a  actului de identitate; 

c)  copiile legalizate ale diplomelor de studii şi ale altor acte care atestă efectuarea  specializărilor cuprinse în anunțul de concurs; 

d) curriculum vitae;

e) copia legalizată a carnetului de muncă și o adeverinţă care să ateste vechimea în muncă şi, după caz, în specialitatea studiilor necesare ocupării funcţiei;

f)    cazierul judiciar;

g) adeverinţa care să ateste starea de sănătate corespunzătoare: eliberată de către medicul de familie al candidatului sau de către unităţile sanitare abilitate; conţine, în clar, numărul, data, numele emitentului şi calitatea acestuia, în formatul standard stabilit de Ministerul Sănătăţii Publice şi conţine menţiunea „apt pentru acte decizionale”;

h) declaraţia pe propria răspundere care să ateste că nu a desfăşurat activităţi de poliţie politică;

i)   declaraţie pe propria răspundere că nu a fost sancţionat pentru încălcarea dispoziţiilor legale în domeniul fiscal;
j)   proiectul de management.

(2) 
Dacă este cazul, la documentele de mai sus, se mai adaugă copia legalizată a actelor prin care candidaţii şi-au schimbat numele de familie.

(3) 
Actele doveditoare prevăzute mai sus pot fi completate şi cu alte dovezi care sa ateste îndeplinirea condiţiilor cerute.  


Art.28. Depunerea dosarelor de înscriere

 Candidaţii depun dosarele de înscriere, cu îndeplinirea condiţiilor minime, cu respectarea termenului indicat în anunţul public al concursului, de regulă în termen de 20 zile de la data publicării şi afişării anunţului, pe suport de hârtie, la registratura Primăriei Municipiului Timişoara. 
III.2.1. Organizarea concursului 

Art.29.  Rolul Consiliului de administrație
(1)  Consiliul de administraţie organizează concursul pentru selectarea managerului, potrivit normelor aprobate prin prezentul regulament. Nu pot candida la concursul de ocupare a funcţiei de manager membrii consiliului de administraţie.
(2) Organizarea concursului presupune stabilirea şi coordonarea mijloacelor tehnice, economice, administrative, astfel încât să permită desfăşurarea în condiţii optime a concursului de selecţie.
(3) Consiliul de administraţie are următoarele atribuţii în organizarea concursului de selecţie:

a. afişarea anunţului de concurs la sediul Sport Club Municipal Timișoara și pe site-ul instituției;

b. stabileşte criteriile de performanţă specifice în funcţie de care va fi evaluat anual directorul executiv, manager al Sport Club Municipal Timișoara şi le înaintează spre analiză şi aprobare Primarului Municipiului Timişoara;

c. asigură egalitatea de tratament şi de şanse tuturor candidaţilor, punându-le la dispoziţie la cererea acestora, în maxim 3 zile de la solicitare a elementelor particulare ale bibliografiei şi a informaţiilor necesare elaborării proiectelor de management, respectiv:
· proiectul contractului de management;  
· regulamentul de organizare şi funcţionare, regulamentul intern, statul de funcții, structura organizatorică;
· bugetul de venituri şi cheltuieli aprobat;
· ultimele două bilanţuri contabile anuale cu anexele vizate de Direcţia generală a finanţelor publice, precum şi indicatorii de referinţă din ultimul an;
· alte informaţii necesare elaborării proiectului de management
Art.30. Bibliografia 
(1) Bibliografia cuprinde acte normative, lucrări, articole de specialitate sau surse de informare şi documentare expres indicate, cu relevanţă pentru domeniul sportiv și /sau  funcţia pentru care se organizează concursul. 
(2) Bibliografia va acoperi în mod obligatoriu următoarele domenii: -management sportiv, economic (financiar, contabilitate, achiziţii publice), administraţie publică locală.
(3) Tematica concursului se stabileşte pe baza bibliografiei.
Art.31. Anunţul de concurs 

Anunţul de concurs cuprinde în mod obligatoriu următoarele elemente:

· calendarul de concurs;
· locul de desfăşurare a concursului de selecţie;
· condiţiile de participare la concurs;
· termenul limită de înscriere;
· conţinutul dosarului de înscriere la concurs;
· locul de depunere a dosarelor;
· bibliografia de concurs;
· formatul cadru al proiectului de management – tematică şi conţinut minimal.
Art.32. Publicitatea concursului

(1) Înainte cu cel puţin 30 zile înainte de data stabilită pentru proba scrisă,  se va asigura publicitatea concursului, prin:

a. publicarea anunţului de concurs de către secretarul comisiei de concurs într-un cotidian de largă circulaţie;

b. afişarea  anunţului de concurs la sediul Sport Club Municipal Timișoara;

c. afişarea anunţului de concurs la sediul autorităţii publice de către secretarul Comisiei de Concurs;

d. publicarea pe pagina de internet www.primariatm.ro și pe pagina de internet a Sport Club Municipal Timișoara la secţiunea special creată în acest scop;

e. pe portalul posturi.gov.ro.

(2) Anunțul  se menţine la locul de afişare până la finalizarea concursului. 

Art.33. Constiuire Comisie de concurs/ Comisie de soluţionare a contestaţiilor

(1) În vederea desfăşurării concursurilor de selecţie a managerului, cu minimum 30 zile  înaintea probei scrise, se constituie comisia de concurs, respectiv comisia de soluţionare a contestaţiilor, prin dispoziţia Primarului, în condiţiile prezentelor norme. 

(2) Atât comisia de concurs, cât şi comisia de soluţionare a contestaţiilor au fiecare în componenţa lor un preşedinte, 2 membri şi un secretar.

(3) Preşedintele comisiei de concurs, respectiv al comisiei de soluţionare a contestaţiilor, se desemnează din rândul membrilor acestora, prin actul administrativ de constituire al comisiilor. 

(4) Din comisia de concurs va face parte în mod obligatoriu și președintele Consiliului de Administrație al Sport Club Municipal Timișoara, iar din comisia de soluționare a contestațiilor o persoană desemnată în acest sens de Consiliul de Administrație.
(5) Comisia de concurs, respectiv comisia de soluţionare a contestaţiilor, are un secretar numit prin actul prevăzut la alin. (1).

(6) Comisia de concurs şi comisia de soluţionare a contestaţiilor îşi desfăşoară lucrările cu majoritatea membrilor prezenţi.

(7) Lucrările comisiei de concurs/comisiei de soluţionare sunt conduse de Preşedintele acesteia şi sunt consemnate în procesul-verbal al concursului de către secretarul comisiei.

Art.34. (1) Nu poate fi desemnat membru în comisia de concurs sau în comisia de soluţionare a contestaţiilor, persoana  care se află într-una din următoarele situaţii:

   a) are relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea şi obiectivitatea evaluării; 

   b) este soţ, soţie, rudă sau afin până la gradul al IV-lea inclusiv cu oricare dintre candidaţi ori cu un alt membru al comisiei de concurs sau al comisiei de soluţionare a contestaţiilor; 

   c) este sau urmează a fi, în situaţia ocupării funcţiei publice de conducere pentru care se organizează concursul, direct subordonat ierarhic al oricăruia dintre candidaţi. 

(2)Calitatea de membru în comisia de concurs este incompatibilă cu calitatea de membru în comisia de soluţionare a contestaţiilor. 

(3)Situaţiile de incompatibilitate şi situaţiile de conflict de interese se sesizează Primarului municipiului Timișoara de persoana în cauză, de oricare dintre candidaţi, de orice altă persoană interesată, în orice moment al organizării şi desfăşurării concursului. 

(4) Membrii comisiei de concurs sau ai comisiei de soluţionare a contestaţiilor au obligaţia să informeze, în scris, cu celeritate, persoanele care i-au desemnat despre orice conflict de interese care a intervenit sau ar putea interveni. În aceste cazuri, membrii comisiei de concurs sau ai comisiei de soluţionare a contestaţiilor au obligaţia să se abţină de la participarea ori luarea vreunei decizii cu privire la concursul în cadrul căruia a intervenit conflictul de interese. 

(5) În cazul constatării existenţei unei situaţii de incompatibilitate sau conflict de interese, actul de numire a comisiei se modifică în mod corespunzător, în termen de cel mult două zile de la data constatării, prin înlocuirea persoanei aflate în respectiva situaţie. 

(6) În cazul în care situaţia de incompatibilitate sau conflictul de interese se constată ulterior desfăşurării uneia dintre probele concursului, rezultatul probei ori probelor desfăşurate se recalculează prin eliminarea evaluării membrului aflat în situaţie de incompatibilitate sau conflict de interese, sub rezerva asigurării validităţii evaluării a cel puţin două treimi din numărul membrilor comisiei de concurs. 

Art.35. Atribuțiile Comisiei Concurs/Comisiei de soluționare a  contestațiilor

(1) Comisia de concurs are următoarele atribuţii principale: 

a) selectează dosarele de concurs ale candidaţilor; 

b) stabileşte baremul pentru  evaluarea proiectului de management;

c) evaluează şi notează proiectele de management elaborate de candidaţi;
d) stabileşte subiectele pentru proba scrisă şi punctajele pentru fiecare subiect; 

e) stabileşte planul interviului şi realizează interviul; 

f) notează pentru fiecare candidat proba scrisă, susţinerea proiectului de management şi interviul; 

g) stabileşte rezultatul final al concursului

h) transmite secretarului comisiei rezultatele concursului pentru a fi comunicate candidaţilor. 

(2) Comisia de soluţionare a contestaţiilor are următoarele atribuţii principale: 

   a) soluţionează contestaţiile depuse de candidaţi cu privire la selecţia dosarelor, evaluarea proiectelor de management, notarea probei scrise, a proiectului de management  şi a interviului; 

   b) transmite secretarului comisiei rezultatele contestaţiilor pentru a fi comunicate candidaţilor. 

(3) Secretarul comisiei de concurs / secretarul comisiei de soluţionare a contestaţiilor au următoarele atribuţii principale: 

a) întocmeşte dispoziţia de constituire a comisiei de concurs  şi de soluţionare a contestaţiilor, în conformitate cu prevederile legale;

b) întocmeşte anunţul de concurs, îl comunică Consiliului de Administraţie (în vederea publicării într-un cotidian de largă circulaţie, afişării la sediu şi postării pe pagina de internet), îl afişează la sediul autorităţii publice, asigurând totodată publicarea pe site-ul autorităţii publice;

c) primeşte de la registratura instituţiei  dosarele de concurs ale candidaţilor; 

d) verifică conţinutul documentelor din dosarul de concurs, raportat la condiţiile de participare din anunţul public si informează Comisia de concurs cu privire la observaţiile constatate;

e) prezintă comisiei de concurs  normele cuprinse în prezentul regulament, anunţul de concurs,  bibliografia, dosarele candidaţilor înscrişi şi proiectele de management ale acestora; 

f) convoacă membrii comisiei de concurs, respectiv membrii comisiei de soluţionare a contestaţiilor; 

g) întocmeşte, redactează şi semnează alături de comisia de concurs, respectiv comisia de soluţionare a contestaţiilor, întreaga documentaţie privind activitatea specifică a acesteia; 

h) asigură transmiterea rezultatelor concursului, respectiv rezultatelor contestaţiei candidaţilor prin afişare la sediul autorităţii şi prin comunicarea acestora Consiliului de Administraţie pentru afișare la sediul Sport Club Municipal.  

i) pune la dispoziția comisiei de soluţionare a contestaţiilor documentele concursului în vederea soluţionării contestaţiilor; 

j) păstrează documentele concursului până la arhivarea acestora;

k) îndeplineşte orice sarcini specifice necesare pentru buna desfăşurare a concursului. 

III.2.2. Desfășurarea concursului

Art.36. Etapele concursului de selecţie

Concursul are loc la sediul Primăriei Municipiului Timisoara şi se desfăşoară în patru etape, după cum urmează:

e) etapa I                –  selecţia dosarelor depuse de candidaţi;
f) etapa a II-a        –  evaluarea proiectelor de management depuse de candidaţi;
g) etapa a III-a       –  proba scrisă;

h) etapa a IV-a       –  susţinerea proiectului de management de către candidaţi şi interviul; 

Art.37. Selecţia dosarelor depuse de candidaţi

(1) În termen de maximum 3 zile de la data expirării termenului de depunere a dosarelor, comisia de concurs are obligaţia de a selecta dosarele de concurs pe baza îndeplinirii condiţiilor de participare la concurs. 

(2) Rezultatele selectării dosarelor de înscriere se afişează de către secretarul comisiei de concurs, cu menţiunea "Admis" sau "Respins", însoţită de motivul respingerii dosarului, la sediul autorităţii publice. 

(3) Candidaţii au dreptul să conteste rezultatul studierii dosarelor în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

Art.38. Evaluarea proiectelor de management depuse de candidaţi

(1) Proiectele de management sunt conceptii proprii ale candidaților elaborate pe baza datelor comunicate odată cu anunţul și pe baza informaţiilor puse la dispoziţie de către Consiliul de Administraţie.

(2) Proiectul de management urmăreşte modul în care candidatul analizează şi propune soluţii de rezolvare a temei date, utilizând aparatul ştiinţific şi conceptual specific.

(3) Tema proiectului este „Eficientizarea activităţii desfăşurate Sport Club Municipal Timișoara”, în cadrul căruia se vor acoperi următoarele aspecte: analiza, evaluarea şi eficientizarea serviciilor; analiza, evaluarea şi eficientizarea situaţiei economico – financiare, vizând inclusiv achiziţiile publice şi planul de investiţii, analiza, evaluarea şi eficientizarea resurselor umane, inclusiv propunerea structurii organizatorice, planul de management pe perioada mandatului;

(4)  Structura minimală a proiectului de management este următoarea:


A. Descrierea situaţiei actuale a Sport Club Municipal Timișoara;

B. Analiza SWOT: puncte forte, puncte slabe, oportunităţi şi ameninţări;

C. Identificarea problemelor critice şi propunerea soluţiilor de limitare sau/şi eliminare a acestora;

D. Dezvoltarea planului de management în vederea eficientizării activităţii clubului sportiv:



1. Scop;



2. Obiective – indicatori;



3. Activităţile necesare de desfăşurat pentru atingerea fiecărui obiectiv:




a) definire;




b) încadrare în timp;




c) resurse necesare – umane, materiale, financiare;




d) responsabilităţi;



4. Rezultate aşteptate;



5. Monitorizare – indicatori;



6. Evaluare – indicatori.

(5) Proiectul de management este parte componentă a dosarului de înscriere.

(6) Proiectele sunt evaluate, cu 3 zile lucrătoare înainte de data stabilită pentru proba scrisă, de către membrii comisiei de concurs.

(7) Fiecare proiect este notat, independent, de către fiecare membru al comisiei de concurs potrivit baremului de punctare a proiectelor de management. Baremul de punctare a proiectelor de management este stabilit de comisia de concurs pe baza strucurii cadru prevăzute mai sus, după încheierea perioadei de înscriere a candidaţilor.

(8) Nota finală a evaluării proiectelor de management, cu două zecimale, este media aritmetică a  notelor acordate de fiecare membru.

(9) Rezultatele evaluării proiectelor de management se afişează, în ordinea descrescătoare a notelor obţinute de candidaţi, cu menţiunea „Admis” sau „Respins”, de către secretarul comisiei de concurs, la sediul autorităţii publice .

(10) Candidaţii au dreptul să conteste rezultatul evaluării proiectelor de management în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

(11) Participă la proba scrisă a concursului, candidaţii care au obţinut cel puţin nota finală 7 la evaluarea proiectelor de management.

Art.39. Proba scrisă

(1) Proba scrisă constă în redactarea unei lucrări şi/sau în rezolvarea unor teste-grilă. 

(2) Subiectele pentru proba scrisă se stabilesc pe baza bibliografiei de concurs.

(3) Comisia de concurs stabileşte subiectele şi alcătuieşte seturile de subiecte pentru proba scrisă, în ziua în care se desfăşoară proba scrisă. Fiecare membru al comisiei de concurs propune cel puţin 3 subiecte. Pe baza propunerilor membrilor comisiei de concurs sunt întocmite minimum două seturi de subiecte care vor fi prezentate candidaţilor.

(4) Membrii comisiei de concurs răspund individual pentru asigurarea confidenţialităţii subiectelor propuse. Lista subiectelor propuse de fiecare membru al comisiei de concurs se anexează la procesul verbal al concursului, cu menţionarea membrului comisiei de concurs care a propus subiectul.

(5) Seturile de subiecte se semnează de toţi membrii comisiei de concurs şi se închid în plicuri sigilate purtând ştampila Primariei Municipiului Timisoara.

(6) Comisia de concurs stabileşte punctajul maxim pentru fiecare subiect, care se comunică odată cu subiectele.

(7) În cazul în care proba scrisă constă în rezolvarea unor teste-grilă, întrebările pot fi formulate cu cel mult două zile înainte de proba scrisă, cu condiţia ca numărul acestora să fie de 3 ori mai mare decât numărul întrebărilor stabilit pentru fiecare test-grilă. Întrebările pentru fiecare test-grilă se stabilesc în ziua în care se desfăşoară proba scrisă, înainte de începerea acestei probe

(8) Durata probei scrise se stabileşte de comisia de concurs în funcţie de gradul de dificultate şi complexitate al subiectelor, dar nu poate depăşi 3 ore.

(9) La ora stabilită pentru începerea probei scrise, comisia de concurs prezintă candidaţilor seturile de subiecte şi invită un candidat să extragă un plic cu subiectele de concurs.

(10) După începerea comunicării subiectelor este interzis accesul candidaţilor care întârzie sau al oricărei persoane, în afara membrilor comisiei de concurs, precum şi a persoanelor care asigură secretariatul comisiei de concurs, respectiv supravegherea desfăşurării probei.

(11) În încăperea în care are loc concursul, pe toată perioada derulării acestuia, inclusiv a formalităţilor prealabile şi a celor ulterioare finalizării probei, candidaţilor nu le este permisă deţinerea sau folosirea vreunei surse de consultare sau a telefoanelor mobile ori a altor mijloace de comunicare la distanţă. Nerespectarea acestor dispoziţii atrage eliminarea candidatului din proba de concurs. Comisia de concurs, constatând încălcarea acestor dispoziţii, elimină candidatul din sală, înscrie menţiunea "anulat" pe lucrare şi consemnează cele întâmplate în procesul-verbal.

(12) Lucrările se redactează, sub sancţiunea anulării, doar pe seturile de hârtie asigurate de autoritatea publică organizatoare a concursului, purtând ştampila acesteia pe fiecare filă. Prima filă, după înscrierea numelui şi a prenumelui în colţul din dreapta, se lipeşte astfel încât datele înscrise să nu poată fi identificate şi se aplică ştampila autorităţii publice organizatoare a concursului și se semnează de președintele comisiei de concurs.

(13) Candidatul are obligaţia de a preda comisiei de concurs lucrarea scrisă, respectiv testul-grilă, la finalizarea lucrării ori la expirarea timpului alocat probei scrise, semnând borderoul special întocmit în acest sens.

(14) Anterior începerii corectării lucrărilor la proba scrisă, fiecare lucrare va fi numerotată, cu excepţia cazului în care există un singur candidat pentru ocuparea funcţiei de manager. 

(15) Lucrările de la proba scrisă, cu excepţia cazului în care există un singur candidat pentru ocuparea funcţiei de manager, se corectează sigilate. 

(16) Notarea lucrărilor se face după finalizarea probei de către fiecare membru al comisiei de concurs în parte,  în borderoul de notare. Nota fiecărei lucrări, cu două zecimale, este media aritmetică a  notelor acordate de membrii comisiei de concurs.

(17) Lucrările scrise, după acordarea notelor finale cu respectarea prevederilor de mai sus, se desigilează. 

(18) Rezultatele probei scrise se afişează, în ordinea descrescătoare a notelor obţinute de candidaţi,cu menţiunea „Admis” sau „Respins”,  de către secretarul comisiei de concurs, la sediul autorităţii publice. 

(19) Candidaţii au dreptul să conteste rezultatul probei scrise în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

(20) Promovează proba scrisă a concursului, candidaţii care au obţinut cel puţin nota  7.

Art.40. Susţinerea proiectului de management de către candidaţi şi interviul 

(1) Susţinerea proiectului de management de către candidaţi şi interviul  au loc , de regulă, într-un termen de maximum 3 zile lucrătoare de la data susţinerii probei scrise. Data şi ora susţinerii proiectului şi interviului se afişează obligatoriu odată cu rezultatele la proba scrisă.

(2) Susţinerea proiectului de management se face în plenul comisiei de concurs, pe durata a maximum 15 minute.

(3) Fiecare membru al comisiei de concurs va adresa întrebări candidatului, întrebări care pot viza proiectul de management, bibliografia, precum şi abilităţile, aptitudinile şi motivaţia candidaţilor. 

(4) Abilităţile manageriale pot fi testate şi printr-un test psihologic adecvat, dacă comisia de concurs consideră oportun.

(5) Interviul se realizează conform planului de interviu întocmit de comisia de concurs în ziua desfăşurării acestei probe 

(6) Întrebările şi răspunsurile la interviu se înregistrează sau se consemnează în anexa la procesul-verbal întocmit de secretarul comisiei de concurs şi se semnează de membrii acestei comisii şi de candidat. 

(7) Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare pe criterii de sex.

(8) Susţinerea proiectului de management şi interviul se notează pe baza  punctajelor maxime stabilite de comisia de concurs în planul de interviu, individual de fiecare membru. 

(9) Nota finală  la susţinerea proiectului şi interviu al fiecărui candidat se stabileşte ca medie aritmetică a notelor membrilor comisiei de concurs şi se afişează odată cu rezultatul final al concursului.

Art.41. Rezultatul final al concursului

(1) Va fi declarat câştigător candidatul care a obţinut nota finală cea mai mare, dar nu mai mică de nota 7 (șapte). 
(2) Nota finală se determină ca medie ponderată a notelor obţinute la evaluarea proiectelor de management, proba scrisă şi la susţinerea proiectului de management şi interviu, ponderea acestora fiind stabilită de comisia de concurs.

(3) În cazul în care doi sau mai mulţi candidaţi obţin rezultate egale, este declarat câştigător candidatul care a obţinut nota cea mai mare la evaluarea proiectului de management. În caz de egalitate în urma aplicării acestui criteriu se va lua în considerare nota obținută la proba scrisă, iar în situația în care egalitatea se păstrează în continuare departajarea se va face pe baza interviului de prezentare a proiectului de management.
(4) Rezultatele finale ale concursului sunt comunicate prin afişare, în ordinea descrescătoare a notelor finale obţinute de candidaţi, de către secretarul comisiei de concurs, la sediul autorităţii publice. 

(5) Comunicarea rezultatelor finale se face în termen de maximum 3 zile lucrătoare de la data susţinerii ultimei probe.

(6) Candidaţii au dreptul să conteste rezultatul final al concursului în cazul în care sunt nemulţumiţi de notarea ultimei probe (susţinerea proiectului de management şi interviul) în termen de 24 de ore de la data afişării. Contestaţia se rezolvă de comisia de soluţionare a contestaţiilor în termen de 24 de ore de la data expirării termenului de depunere a acestora.

Art.42. Soluţionarea contestaţiilor

(1) După afişarea rezultatelor obţinute la selecţia dosarelor, evaluarea proiectului de management, proba scrisă sau a rezultatului final, candidaţii nemulţumiţi pot face contestaţie, în termen de cel mult 24 de ore de la data afişării rezultatelor  la probele enumerate mai sus, sub sancţiunea decăderii din acest drept.

(2) Soluţionarea contestaţiilor se face în termen de 24 ore de la data expirării perioadei de contestare de către comisia de soluţionare a contestaţiilor constituită prin Dispoziţie a Primarului Municipiului Timişoara.

(3) În comisia de soluţionare contestaţii nu pot fi numite persoane care au făcut parte din Comisia de concurs, cu excepţia secretarului. 

(4) În situaţia contestaţiilor formulate faţă de rezultatul selecţiei dosarelor, comisia de soluţionare a contestaţiilor va verifica îndeplinirea de către candidatul contestatar a condiţiilor pentru participare la concurs în termen de maximum 24 de ore de la expirarea termenului de depunere a contestaţiilor.

(5) În situaţia contestaţiilor formulate faţă de rezultatul evaluării proiectului de management, rezultatul probei scrise sau a interviului, comisia de soluţionare a contestaţiilor va analiza proiectul de management, lucrarea sau consemnarea răspunsurilor la interviu doar pentru candidatul contestatar în termen de maximum 24 de ore de la expirarea termenului de depunere a contestaţiilor.

(6) Comisia de soluţionare a contestaţiilor admite contestaţia modificând punctajul final acordat de comisia de concurs în situaţia în care:

a) candidatul îndeplineşte condiţiile pentru a participa la concurs, în situaţia contestaţiilor formulate faţă de rezultatul selecţiei dosarelor;

b) constată că punctajele nu au fost acordate potrivit baremului şi conţinutului proiectului de management, baremului şi răspunsurilor din lucrarea scrisă sau punctajele de la interviu nu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

c) constată că există o diferenţă mai mare de 1 punct la proba scrisă între punctajele acordate de comisia de concurs şi comisia de soluţionare a contestaţiilor;

d) ca urmare a recorectării lucrării de la proba scrisă, respectiv a analizării consemnării răspunsurilor la interviu, candidatul declarat iniţial "respins" obţine cel puţin nota minima pentru promovarea probei scrise sau a interviului.

(7) Contestaţia va fi respinsă în următoarele situaţii:

a) candidatul nu îndeplineşte condiţiile pentru a participa la concurs;

b) punctajele au fost acordate potrivit baremului şi conţinutului proiectului de management, baremului şi răspunsurilor din lucrarea scrisă sau punctajele de la interviu au fost acordate potrivit planului de interviu, întrebărilor formulate şi răspunsurilor candidaţilor în cadrul interviului;

c) între punctajul acordat de comisia de concurs şi cel acordat de comisia de soluţionare a contestaţiilor nu este o diferenţă mai mare de 1 punct/probă.

(8) Comunicarea rezultatelor la contestaţiile depuse se face de către secretarul comisiei de soluţionare a contestaţiilor  prin  afisare la sediul Primariei .

(9) În cazul respingerii contestaţiei candidatul se poate adresa instanţei de contencios administrativ, în condiţiile legii.

III.2.3. Numirea managerului-persoană fizică și încheierea contractului de management

Art.43. Managerul este numit prin Dispoziția Primarului Municipiului Timișoara, în conformitate cu prevederile art.155 alin.8 din OUG nr.57/2019.

Art.44. Directorul executiv  încheie contract de management cu Primarul municipiului Timișoara  pe o perioadă de maximum 4 ani, cu respectarea următoarelor cerinţe specifice:

a) evidenţierea expresă a obiectului contractului sub formă de activităţi de sine stătătoare, identificabile şi verificabile, şi a indicatorilor de performanţă aferenţi acestora;

b) evidenţierea expresă a drepturilor şi obligaţiilor ce le revin părţilor în executarea contractului;

c) indicarea expresă a modalităţilor şi termenelor de verificare pentru îndeplinirea obligaţiilor asumate, precum şi a efectelor juridice produse de rezultatele verificării;

d) indicarea expresă a normelor generale de drept direct aplicabile raporturilor juridice, precum şi modalitatea de soluţionare a eventualelor litigii apărute în legătură cu derularea şi executarea contractului.

Modelul-cadru al contractului de management se aprobă prin actul administrativ al Primarului.

Art.45. Contractul de management va avea la bază un buget global negociat, a cărui execuţie va fi evaluată anual. Datele de natură economică necesare pentru  încheierea contractelor de management vor fi comunicate de compartimentele de specialitate din cadrul Sport Club Municipal Timișoara. 
Art.46. Pe perioada executării contractului de management, directorul executiv beneficiază de un salariu de bază şi de alte drepturi salariale stabilite potrivit prevederilor legale în vigoare, precum şi de asigurări sociale de sănătate, pensii şi alte drepturi de asigurări sociale de stat, în condiţiile plăţii contribuţiilor prevăzute de lege. Drepturile salariale se stabilesc în conformitate cu prevederile Legii-cadru nr.153/2017 privind salarizarea personalului plătit din fonduri publice și se comunică de compartimentul de specialitate din cadrul Sport Club Municipal Timișoara. 

Art.47. Contractul de management  conferă titularului vechime în muncă şi specialitate.
Art.48. În cazul în care contractul de management nu se semnează în termen de 10 zile lucrătoare de la data validării concursului din motive imputabile candidatului declarat câştigător, Primarul municipiului Timișoara va semna contractul de management cu candidatul clasat pe locul al doilea, dacă acesta a promovat concursul. În cazul în care contractul de management nu se semnează nici cu candidatul clasat pe locul al doilea din motive imputabile acestuia în termen de 10 zile lucrătoare de la data primirii propunerii de către candidat, se declară postul vacant şi se procedează la scoaterea acestuia la concurs, în condiţiile legii.

III.3.  Proceduri și criterii de organizare a concursurilor de proiecte pentru ocuparea posturilor de manager a instituțiilor publice de cultură din subordinea Consiliului Local al Municipiului Timișoara. 
Cadrul legal aplicabil este: 

· OUG nr.57/2019 privind Codul Administrativ, cu modificările și completările ulterioare;

· OUG nr. 189/2008 privind managementul instituţiilor publice de cultură, cu modificările și completările ulterioare;
· Ordinul Ministrului Culturii nr. 2.799/2015 pentru aprobarea Regulamentului-cadru de organizare şi desfăşurare a concursului de proiecte de management, a Regulamentului-cadru de organizare şi desfăşurare a evaluării managementului, a modelului-cadru al caietului de obiective, a modelului-cadru al raportului de activitate, precum şi a modelului-cadru al contractului de management.

Instituțiile publice de cultură din subordinea Consiliului Local al municipiului Timișoara sunt: Teatrul German de Stat Timişoara, Teatrul Maghiar de Stat “Csiky Gergely” Timişoara, Filarmonica “Banatul” Timişoara şi Casa de Cultură a Municipiului Timişoara. 

În vederea încredinţării managementului instituţiilor publice de cultură, dar și a evaluării managementului acestora, Primarul municipiului Timișoara, ca autoritate executivă, prin prezentul regulament va dispune organizarea concursurilor de proiecte de management, precum și evaluarea managementului pentru instituțiile de cultură subordonate, prin emiterea de dispoziții specifice, ținând cont de art. 3, art. 106 și în baza art. 196 alin. (1), lit. b) din O.U.G. nr. 57/2019 – privind Codul Administrativ, precum și în conformitate cu prevederile OUG 189/2008, art. 2, lit. a,  privind autoritatea împuternicită în a emite dispoziții.

În temeiul actelor normative mai sus citate, care stabilesc cadrul juridic privind managementul instituţiilor publice de cultură, termenii şi expresiile menționate în cele ce urmează,au următoarele semnificaţii:

 a) autoritate – autoritatea executivă, în calitate de ordonator principal de credite, respectiv, Primarul Municipiului Timișoara;

 b) manager – persoana fizică care a câştigat concursul de management şi a încheiat un contract de management cu autoritatea, în condiţiile OUG nr.189/2008, cu modificările şi completările ulterioare, managerul nu este funcţionar public, nu este angajat cu contract individual de muncă şi nu are statut de funcţie de autoritate publică; 

c) management – organizarea, gestionarea şi conducerea activităţii unei instituţii publice de cultură de către o persoană fizică, pe baza setului de cerinţe definite de autoritate în caietul de obiective, în condiţiile O.U.G. nr.189/2008, cu modificările şi completările ulterioare; 

d) caiet de obiective – setul de cerinţe formulate de către autoritate, pe care managerul trebuie să le îndeplinească, prin intermediul instituţiei publice de cultură, în vederea satisfacerii nevoilor culturale ale comunităţii, într-o perioadă determinată de timp, în conformitate cu prevederile OUG nr.189/2008, cu modificările şi completările ulterioare, coroborat cu Ordinul Ministrului Culturii  nr. 2.799/2015, Anexa nr. 3 Model – cadru al caietului de obiective; 

e) proiect de management – documentul elaborat de candidat, ca ofertă, care cuprinde descrierea soluţiilor concrete, a rezultatelor preconizate, precum şi estimarea resurselor şi mijloacelor necesare îndeplinirii cerinţelor stabilite de către autoritate prin caietul de obiective; 

f) contract de management – contractul încheiat pe durată determinată între ordonatorul principal de credite şi manager, prin care managerul se obligă, în schimbul unei remuneraţii, să asigure conducerea şi buna administrare a activităţii instituţiei publice de cultură, în conformitate cu prevederile OUG nr.189/2008, cu modificările şi completările ulterioare, coroborat cu Ordinul Ministrului Culturii  nr. 2.799/2015, Anexa nr. 5 Model – cadru al contractului de management; 

g) program – ansamblul de proiecte structurate organic conform viziunii manageriale, cu caracter multianual, prin care se realizează setul de cerinţe specifice, stabilite de autoritate prin caietul de obiective, astfel cum au fost prevăzute în contractul de management; 

h) proiect – ansamblul de acţiuni sau activităţi specifice instituțiilor de cultură, realizat într-o perioadă de timp determinată, care nu depăşeşte, de regulă, durata unui exerciţiu bugetar; 

i) program minimal – parte din programul de management, care cuprinde un număr de proiecte realizabile în intervalul de timp şi în condiţiile negociate prin contractul de management, costurile fiind acoperite integral de către autoritate din subvenţii acordate de la bugetul de stat, de la bugetul local, sau din veniturile proprii ale instituţiilor, după caz.

j) evaluarea mangementului – se face anual, pe baza Regulamentului-cadru de organizare și desfășurare a evaluării managementului, elaborat de Ministerul Culturii și reprezintă procedura prin care autoritatea verifică modul în care au fost realizate obligațiile asumate prin contractul de management, în raport cu resursele financiare alocate, potrivit legislației aplicabile, respectiv în conformitate cu prevederile OUG nr.189/2008, cu modificările şi completările ulterioare, coroborat cu Ordinul Ministrului Culturii  nr. 2.799/2015, Anexa nr.4 Model – cadru al raportului de activitate.

Managementul instituţiilor publice de cultură poate fi încredinţat unei persoane fizice care îndeplineşte cumulativ următoarele condiţii:

a)are cetăţenia română sau a unuia dintre statele membre ale Uniunii Europene;

b)are capacitate deplină de exerciţiu;

c)întruneşte condiţiile de studii universitare de licenţă absolvite cu diplomă de licenţă sau echivalentă în domeniul de activitate al instituţiei;

d)întruneşte condiţiile de pregătire sau experienţă în management;

e)întruneşte alte condiţii solicitate de autoritatea executivă;

În situaţia în care pentru concursul de proiecte de management nu s-au înscris persoane care să îndeplinească cumulativ condiţiile prevăzute la art. 3, prin derogare de la prevederile art. 3 lit. c), autoritatea poate relua organizarea concursului, având posibilitatea modificării domeniului şi, după caz, a nivelului studiilor solicitate.

Pregătirea concursului de proiecte de management de către autoritatea executivă constă în:

a)elaborarea şi aprobarea regulamentului de organizare şi desfăşurare a concursului, de soluţionare a contestaţiilor, precum şi a caietului de obiective, pe baza documentelor cadru prevăzute mai sus;
b)desemnarea componenţei comisiei de concurs şi a celei de soluţionare a contestaţiilor.

În vederea organizării concursului de proiecte management, caietul de obiective se întocmeşte de către autoritatea executivă, pe baza modelului-cadru, şi se aprobă prin dispoziţia Primarului municipiului Timișoara.

Autoritatea executivă prin aparatul de specialitate are obligaţia să demareze procedurile de organizare a concursului cu 120 de zile calendaristice înainte de data încetării contractului de management. În cazurile în care contractul de management încetează înainte de termen, prin excepţie, termenul de 120 de zile curge de la data constatării cauzei de încetare.

De asemenea, autoritatea are oligația să organizeze concurs de proiecte de management la expirarea duratei contractului de management, în termen de 30 de zile de la finalizarea evaluării finale
, sau când rezultatul evaluării anuale este sub nota 7.
Condiţiile de participare la concurs, caietul de obiective, regulamentul de organizare şi desfăşurare a concursului, de soluţionare a contestaţiilor, precum şi datele pentru depunerea dosarelor de concurs, a proiectului de management şi desfăşurarea etapelor de concurs sunt aduse la cunoştinţa publică de către aparatul de specialitate prin intermediul compartimentului de specialitate din cadrul aparatului de specialitate al primarului, pe pagina de internet a instituţiei publice de cultură şi www.primariatm.ro, precum şi prin afişare la sediul autorităţii şi al instituţiei pentru care se organizează concursul.

Autoritatea executivă prin compartimentul de specialitate stabileşte termenele pentru depunerea proiectelor de management şi a dosarelor de concurs, precum şi datele privind desfăşurarea etapelor de concurs, astfel încât să asigure:

a)minimum 21 de zile calendaristice pentru elaborarea proiectului de management;

b)între 7 şi 14 zile calendaristice pentru analizarea acestora de către membrii comisiei de concurs.

În vederea participării la concurs, candidaţii depun la sediul autorităţii proiectele de management, în scris şi în format electronic, precum şi dosarele de concurs, cuprinzând, potrivit regulamentului-cadru, documentele solicitate în anunţul public.

Caietul de obiective şi proiectul de management

(1) Caietul de obiective se întocmeşte de către autoritatea executivă prin compartimentul de specialitate pe baza modelului-cadru,  ţinând cont de următoarele criterii:

a)misiunea instituţiei publice de cultură;

b)evoluţiile economice şi socioculturale ale comunităţii în care instituţia publică de cultură îşi desfăşoară activitatea;

c)dezvoltarea specifică a instituţiei publice de cultură.

(2)Caietul de obiective cuprinde prevederi organizatorice, financiare şi tehnice privind proiectul de management, după cum urmează:

a)date despre activitatea, bugetul estimat sau cunoscut şi specificul instituţiei publice de cultură;

b)regulamentul de organizare şi funcţionare al instituţiei;

c)sarcini pentru management.

d)perioada pentru care se încheie contractul de management, în intervalul de minimum 3 ani şi maximum 5 ani;

e)structura obligatorie a proiectului de management.

Prin caietul de obiective, autoritatea executivă solicită candidaţilor:

a)analiza socioculturală a mediului în care îşi desfăşoară activitatea instituţia publică de cultură şi propuneri privind evoluţia acesteia în sistemul instituţional existent;

b)analiza activităţii instituţiei publice de cultură şi, în funcţie de specific, propuneri privind îmbunătăţirea acesteia;

c)analiza organizării instituţiei publice de cultură şi propuneri de reorganizare şi/sau restructurare, după caz;

d)analiza situaţiei economico-financiare a instituţiei publice de cultură;

e)strategia, programele şi planul de acţiune pentru îndeplinirea misiunii specifice a instituţiei publice de cultură, conform sarcinilor formulate de autoritatea executivă;

f)o previziune a evoluţiei economico-financiare a instituţiei publice de cultură, cu o estimare a resurselor financiare ce ar trebui alocate de către autoritatea executivă, precum şi a veniturilor instituţiei ce pot fi atrase din alte surse.

Acestea reprezintă criteriile generale de analiză şi notare a proiectelor de management.

Proiectele de management sunt elaborate de către candidaţi fără a fi personalizate, fără a avea semnături şi fără a conţine indicii privind identitatea autorului, cu respectarea cerinţelor din caietul de obiective şi a prevederilor legislaţiei indicate în bibliografie.

Candidaţii pot solicita informaţii suplimentare necesare elaborării proiectelor de management, în baza unei cereri motivate.

În termen de maximum 3 zile lucrătoare de la data depunerii cererii privind solicitarea de date suplimentare, instituţia publică de cultură pentru care se organizează concursul este obligată să furnizeze informaţiile solicitate.

Pentru desfăşurarea concursului de proiecte de management, la nivelul autorităţii se înfiinţează comisii de concurs, în funcţie de specificul instituţiei.

Comisia de concurs este desemnată de autoritatea executivă, este compusă din reprezentanţi ai autorităţii, în proporţie de o treime, şi din specialişti în domeniul de activitate al instituţiei, în proporţie de două treimi și se aprobă prin dispoziţia Primarului municipiului Timișoara.

În vederea soluţionării contestaţiilor depuse de candidaţi, la nivelul autorităţii se înfiinţează comisii de soluţionare a contestaţiilor.

În comisia de soluţionare a contestaţiilor nu pot fi numiţi membrii care au făcut parte din comisia de concurs.

Etapa interviului din cadrul concursului are caracter public.

Secretariatul comisiei de concurs este format din câte un reprezentant de la compartimentul de specialitate cu atribuții în domeniul culturii, de la compartimentul juridic, compartimentul economic şi de la compartimentul resurse umane, din cadrul aparatului de specialitate al autorităţii.

În urma evaluării dosarelor de concurs ale fiecărui candidat, etapele concursului de proiecte de management sunt:

a) analiza proiectului de management;

b) susţinerea proiectului de management în cadrul unui interviu.

Concursul de proiecte de management se desfăşoară în etapele prevăzute mai sus.

Nota obţinută în etapa prevăzută la lit. a) se aduce la cunoştinţa candidaţilor, în scris, în termen de 24 de ore de la încheierea acesteia, precum şi prin afişare la sediul autorităţii şi al instituţiei şi pe pagina de internet a instituţiei publice de cultură.

Sunt declaraţi admişi pentru susţinerea etapei prevăzute la lit. b) candidaţii care au obţinut în prima etapă a concursului nota minimă 7.

Rezultatul concursului, pentru fiecare candidat, se obţine prin calculul mediei aritmetice a notelor obţinute pentru fiecare etapă.

Este declarat câştigător candidatul care a obţinut cea mai mare medie, cu condiţia ca aceasta să fie de minimum 7.

În cazul în care mai mulţi candidaţi obţin medii egale, este declarat câştigător candidatul care a obţinut nota cea mai mare la interviu.

În cazul în care doi sau mai mulţi candidaţi obţin medii egale, atât la evaluarea proiectului de management prezentat, cât şi la interviu, comisia de concurs va introduce o probă scrisă pentru departajare.

În cazul în care niciun candidat nu a obţinut o medie de minimum 7, procedura de concurs se reia în termen de maximum 30 de zile.

Rezultatul concursului se aduce la cunoştinţa candidaţilor, în scris, în termen de 24 de ore de la încheierea ultimei etape, precum şi la cunoştinţa publică, prin afişare la sediul autorităţii, la sediul instituţiei publice de cultură şi pe pagina de internet a autorităţii.

Rezultatul final al concursului, proiectul de management câştigător şi durata pentru care se va încheia contractul de management se aprobă prin Dispoziţia Primarului municipiului Timișoara.

În termen de 30 de zile lucrătoare de la data aducerii la cunoştinţa publică a rezultatului final al concursului, câştigătorul acestuia şi ordonatorul principal de credite au obligaţia de a negocia, pe baza proiectului de management, clauzele contractului de management.

În cazul în care câştigătorul concursului de proiecte, din motive personale, renunţă în scris la calitatea de manager înainte de semnarea contractului de management sau dacă părţile nu convin asupra contractului de management în termen de 30 de zile lucrătoare de la data aducerii la cunoştinţa publică a rezultatului final al concursului, ordonatorul principal de credite are dreptul să negocieze cu următorul clasat, în vederea încheierii contractului de management, cu condiţia ca acesta să fii obținut o medie mai mare sau egală cu 7.

Contractul de management se încheie în formă scrisă, în limba română, câte un exemplar pentru fiecare parte.

Contractul de management se încheie între Primarul municipiului Timișoara şi câştigătorul concursului de proiecte de management, în urma negocierii.

Contractul de management se încheie pe o durată determinată, egală cu cea pentru care a fost aprobat proiectul de management.

Contractul de management cuprinde clauze organizatorice, financiare şi tehnice prevăzute în caietul de obiective şi clauzele convenite de părţile contractante în urma negocierii.

(2)Contractul de management cuprinde, fără a se limita la acestea, clauze privind:
a)părţile contractante;

b)obiectul contractului;

c)durata contractului;

d)remuneraţia managerului;

e)drepturile şi obligaţiile managerului;

f)drepturile şi obligaţiile autorităţii;

g)limitele de competenţă;

h)sarcinile specifice pentru instituţia de cultură;

i)calendarul evaluărilor anuale şi evaluării finale;

j)clauze speciale pentru deplasări profesionale;
k)clauze speciale legate de participarea directă sau indirectă la realizarea unor proiecte în cadrul instituţiei;

l)clauze speciale legate de programul de activitate şi timpul de odihnă;

m)clauze speciale privind neîndeplinirea celorlalte responsabilităţi prevăzute de prezenta ordonanţă de urgenţă, de reglementările specifice instituţiei de cultură, de regulamentul de organizare şi funcţionare a respectivei instituţii;

n)clauze speciale legate de neîndeplinirea obligaţiilor asumate de autoritatea executivă;

o)răspunderea contractuală;

p)condiţiile de încetare a contractului;

q)soluţionarea litigiilor;

r)modificarea contractului;

s)clauza penală şi forţa majoră;

t)alte clauze speciale;

u)dispoziţii finale.

Contractului de management i se vor anexa, ca părţi integrante, următoarele documente:
a)proiectul de management ca document de referinţă;

b)programul minimal;
c)alte anexe, după caz.

Modelul-cadru al contractului de management pentru instituţiile publice de cultură, în funcţie de categoria şi specificul acestora, este elaborat de Ministerul Culturii şi se aprobă prin ordin al ministrului culturii.
Pentru activitatea depusă, managerul are dreptul la o remuneraţie, în cuantumul şi în limitele stipulate de lege, prevăzută în contractul de management. Compartimentul de resurse umane din cadrul instituției de cultură subordonate, comunică elementele salariale ce urmează a fi consemnate în contractual de management și toate datele și documentele economice necesare la încheierea contractului de management.

Remuneraţia managerului, prevăzută în contractul de management, este asimilată salariului numai din punct de vedere fiscal, respectiv al obligaţiilor ce decurg pentru manager şi autoritatea executivă din legislaţia privind sistemul public de pensii şi alte drepturi de asigurări sociale, inclusiv dreptul la asigurare pentru accidente de muncă şi boli profesionale, din legislaţia privind sistemul asigurărilor pentru şomaj şi stimularea ocupării forţei de muncă, precum şi din legislaţia privind asigurările de sănătate.

Managerul beneficiază prin contractul de management de timp de odihnă anual, asimilabil concediului de odihnă, şi indemnizaţia aferentă, diurnă şi cheltuieli de delegare în interesul serviciului, concediu medical potrivit legii şi zile libere plătite pentru sărbătorile legale, evenimente familiale deosebite, acordate prin similitudine cu cele prevăzute în legislaţia muncii.
În cazul în care câştigătorul concursului de proiecte de management deţine o funcţie de execuţie sau de conducere în aceeaşi instituţie ori în altă instituţie de cultură, contractul individual de muncă pentru funcţia respectivă se suspendă pe durata contractului de proiecte de management. Suspendarea contractului individual de muncă îşi produce efectele de la data semnării contractului de proiecte de management până la data încetării acestuia. După încheierea contractului de management, proiectul de management constituie documentul de referinţă pentru evaluarea managementului. Documentul de referinţă se aduce la cunoştinţa publică prin grija autorităţii executive, prin publicarea pe pagina de internet a autorității și a instituției publice de cultură.
Pe durata contractului de management, autoritatea executivă verifică modul în care sunt respectate clauzele acestuia de către manager, în cadrul evaluărilor anuale ale managementului.

Părţile au dreptul de a reanaliza periodic sumele necesare realizării programului, în raport cu valorile asumate prin angajamentele luate în documentul de referinţă, şi de a negocia anual programul minimal, în funcţie de bugetul aprobat pentru derularea contractului de management. Rezultatele acestor negocierilor sunt consemnate în acte adiţionale la contractul de management.

III.3.1 Regulamentul de organizare şi desfăşurare a concursului de proiecte de management – institutii publice de cultură din subordinea Consiliului Local al municipiului Timișoara
Capitolul I  Dispoziţii generale

Articolul 1

Concursurile de proiecte de management pentru Teatrul German de Stat Timişoara, Teatrul Maghiar de Stat “Csiky Gergely” Timişoara, Filarmonica “Banatul” Timişoara şi Casa de Cultură a Municipiului Timişoara aflate în subordinea Consiliului Local al Municipiului Timişoara, autoritate deliberativă a Municipiului Timișoara reglementează cadrul organizării concursurilor de proiecte de management pentru instituțiile de cultură subordonate.

Punerea în aplicare a prevederilor prezentelor reglementări se face de către Primarul municipiului Timișoara prin emiterea de dispoziții specifice. Concursurile de proiecte de management se organizează ținând cont de: art. 3, art. 106, art. 196 alin. (1), lit. b) din O.U.G. nr. 57/2019 – privind Codul Administrativ, precum și în conformitate cu prevederile art. 2, lit. a din OUG 189/2008,  privind autoritatea împuternicită în a emite dispoziții, coroborate cu prevederile Ordinului Ministrului Culturii nr. 2799/2015 pentru aprobarea Regulamentului-cadru de organizare şi desfăşurare a concursului de proiecte de management, a Regulamentului-cadru de organizare şi desfăşurare a evaluării managementului, a modelului-cadru al caietului de obiective, a modelului-cadru al raportului de activitate, precum şi a modelului-cadru al contractului de management, transpuse în prevederile prezentului regulament.

Articolul 2

(1) Concursul de proiecte de management se desfăşoară conform cerinţelor cuprinse în anunţul public întocmit cu respectarea prevederilor legale din OUG 189/2008, aprobat de autoritate, respectiv de primar, publicat pe  pagina de internet a instituţiei de cultură şi a autorităţii- www.primariatm.ro  şi afişat la sediul celor două entităţi.
 (2)Anunţul public cuprinde:

a)condiţiile de participare la concursul de proiecte de management;

b)caietul de obiective;

c)prezentul regulament de organizare a concursului de proiecte de management ;

d)calendarul concursului, cu precizarea termenului/perioadei pentru fiecare etapă;

e)actele necesare înscrierii la concursul de proiecte de management care fac obiectul dosarului de concurs;

f)bibliografia;

g)informaţii (privind condiţiile tehnice de redactare a proiectului de management şi condiţiile de prezentare a acestuia şi orice alte informaţii considerate necesare unei mai bune înţelegeri a cerinţelor concursului).

Capitolul II

Organizarea şi funcţionarea comisiei de concurs

Articolul 3

(1)Pentru desfăşurarea concursului de proiecte de management, la nivelul autorităţii publice executive se înfiinţează o comisie de concurs, în funcţie de specificul instituţiei.

(2)Comisia de concurs este desemnată prin Dispoziţia Primarului municipiului Timișoara şi este compusă din reprezentanţi ai autorităţii, în proporţie de o treime şi din specialişti în domeniul de activitate a instituţiei, în proporţie de două treimi. Prin acelaşi act administrativ se desemnează şi secretariatul comisiei de concurs.

(3)Desemnarea specialiştilor prevăzuţi la alin. (2) se face  de către Primar ţinând cont de domeniile de activitate prevăzute în legile speciale care reglementează activitatea specifică a fiecărei instituţii pentru care se organizează concursul.

(4)Membrii comisiei de concurs şi membrii secretariatului comisiei de concurs au obligaţia de a depune, la momentul luării la cunoştinţă a actului administrativ de desemnare în comisie, o declaraţie de confidenţialitate şi imparţialitate, potrivit modelului prevăzut în anexa la prezentul regulament. Declaraţiile se păstrează la dosarul cuprinzând documentele ce privesc organizarea concursului.

(5)Membrii comisiei de concurs şi membrii secretariatului comisiei de concurs au obligaţia păstrării confidenţialităţii informaţiilor de care iau cunoştinţă pe durata derulării concursului, potrivit legii.

(6)Nu poate avea calitatea de membru în comisia de concurs persoana care se află în următoarele situaţii:

a)este soţ, rudă sau afin, până la gradul al IV-lea inclusiv, cu persoanele care au competenţa legală de a numi membri în comisia de concurs, cu ceilalţi membri ai comisiei sau cu candidaţii participanţi la concurs;

b)a avut în ultimii 2 ani sau are în perioada de derulare a procedurii de concurs raporturi contractuale încheiate cu instituţia publică de cultură pentru care se organizează concursul de proiecte de management;

c)a avut în ultimii 2 ani sau are relaţii cu caracter patrimonial, direct sau indirect prin soţ/soţie, cu oricare dintre candidaţi.

(7)Statutul de membru în comisia de concurs este incompatibil cu cel de membru în comisia de soluţionare a contestaţiilor.

(8)În cazul existenţei unui caz de incompatibilitate, membrul comisiei de concurs, respectiv membrul secretariatului comisiei de concurs este obligat să informeze de îndată Primarul municipiului Timișoara, care va dispune înlocuirea acestuia în comisie.
(9)În situaţia în care un membru al comisiei de concurs, respectiv al secretariatului comisiei de concurs nu a depus declaraţia prevăzută la alin. (4) sau nu şi-a îndeplinit obligaţia prevăzută la alin. (8), autoritatea executivă va dispune, prin dispoziţie, încetarea calităţii de membru al comisiei de concurs şi înlocuirea acestuia.

(10)Încălcarea dispoziţiilor alin. (4) şi (8) va atrage, după caz, răspunderea civilă ori penală, potrivit legii.

Articolul 4

(1)Comisia de concurs are următoarele atribuţii principale:

a)stabileşte punctajul, echivalent notelor, pe baza propunerilor privind grila de evaluare a proiectelor de management primite de la secretariat;

b)analizează proiectele de management depuse de candidaţi, acordă punctajul potrivit grilei de evaluare, notează fiecare candidatură, atât pentru calitatea proiectului/proiectelor, cât şi pentru interviu/interviuri;

c)stabileşte rezultatul concursului pe baza rezultatelor fiecărei etape notate, potrivit prevederilor prezentului regulament;

d)elaborează un raport asupra notelor acordate candidaţilor şi câştigătorului concursului şi face recomandări privind perioada pentru care se încheie contractul de management, cu respectarea intervalului prevăzut în art. 11 alin. (2) lit. d) din OUG 189/2008;

e)certifică, prin semnătură, toate actele şi documentele întocmite de secretariatul comisiei de concurs;

f) alte atribuţii stabilite pentru buna desfășurare a concursului, de către Primar. 
(2)Ponderea criteriilor şi subcriteriilor echivalentă notelor pentru grila de evaluare a proiectelor de management şi a interviului este validată de către membrii comisiei.

Articolul 5

(1)Membrii comisiei de concurs au obligaţia exercitării mandatului cu respectarea următoarelor principii:

a)aplicarea corectă a legii;

b)prioritatea interesului public;

c)asigurarea egalităţii de tratament al candidaţilor;

d)principiul profesionalismului, prin îndeplinirea mandatului cu responsabilitate, competenţă, eficienţă, corectitudine şi conştiinciozitate;

e)principiul imparţialităţii şi independenţei, care obligă la o atitudine obiectivă, neutră faţă de orice interes politic, economic, social sau de altă natură în exercitarea mandatului;

f)principiul nediscriminării pe criterii etnice, de gen sau de convingeri politice ori religioase;

g)principiul integrităţii morale.

(2)Membrii comisiei de concurs au următoarele obligaţii:

a)să cunoască prevederile ordonanţei de urgenţă, prevederile prezentului regulament-cadru, precum şi conţinutul caietului de obiective elaborat de autoritatea executivă;

b)să aducă la cunoştinţa autorităţii orice ingerinţă în activitatea lor din partea unor persoane fizice sau juridice care ar putea să le afecteze independenţa sau imparţialitatea ori ar putea crea suspiciuni cu privire la acestea;

c)să participe la şedinţele de lucru, stabilite potrivit procedurii de concurs, şi să respecte confidenţialitatea deliberărilor şi a datelor cu caracter personal, în condiţiile legii;

d)să reia procedura notării în cazul prevăzut la art. 10 alin. (5) din prezentul regulament-cadru;

e)să nu îşi exprime public opinia cu privire la procedurile aflate în derulare;

f)să evite orice contact individual cu candidaţii pe întreaga durată a desfăşurării procedurilor şi etapelor concursului;

g)să informeze de îndată autoritatea executivă în cazul existenţei unui caz de incompatibilitate.

Articolul 6

(1)Mandatul de membru al comisiei de concurs încetează în următoarele situaţii:

a)după finalizarea concursului de proiecte de management;

b)în cazul încălcării prevederilor legale şi ale prezentului regulament-cadru;

c)în caz de nerespectare a angajamentelor cuprinse în declaraţia privind confidenţialitatea şi imparţialitatea;

d)renunţarea din propria iniţiativă la mandat, comunicată în scris autorităţii;

e)retragerea motivată a mandatului membrului de către autoritatea executive sau instituţia care l-a desemnat;

f)în situaţia în care membrul comisiei de concurs nu a depus declaraţia prevăzută la art. 3 alin. (4) sau nu şi-a îndeplinit obligaţia prevăzută la art. 3 alin. (8);

g)deces;

h)alte situaţii prevăzute de lege.

(2)În cazurile prevăzute la alin. (1) lit. b)-h), dacă au loc înainte de începerea primei etape, autoritatea executive desemnează o altă persoană, cu respectarea prevederilor art. 16 alin. (2) din OUG nr.189/2008.

(3)În cazurile prevăzute la alin. (1) lit. b)-h), dacă au loc după începerea primei etape, autoritatea executive va relua procedura de concurs, cu respectarea prevederilor art. 9 din OUG nr.189/2008.

(4)În cazul imposibilităţii fizice/obiective a îndeplinirii atribuţiilor asumate de către un membru al comisiei, autoritatea executivă, după caz, poate prelungi termenele stabilite pentru desfăşurarea etapelor de concurs, cu respectarea termenelor prevăzute de art. 9 din OUG nr.189/2008.

Articolul 7

Secretariatul comisiei de concurs este format din câte un reprezentant al compartimentului de specialitate, dacă acesta există, al compartimentului juridic, al compartimentului economic şi al compartimentului resurse umane din cadrul aparatului de specialitate al Primarului municipiului Timișoara.

Articolul 8

Secretariatul comisiei de concurs are următoarele atribuţii:

a)asigură condiţiile tehnico-organizatorice pentru desfăşurarea concursului;

b)verifică legalitatea şi conformitatea documentelor depuse de candidaţi;

c)solicită candidaţilor, în perioada selecţiei de dosare, ori de câte ori este necesar, informaţii sau alte documente relevante, din categoria celor solicitate prin anunţul public;

d)comunică rezultatele;

e)elimină din concurs, pe bază de proces-verbal, dosarele de concurs incomplete şi pe cele care conţin documente neconforme cu cerinţele din anunţul public, precum şi proiectele de management care conţin indicii privind identitatea autorului, conform art. 13 din OUG 189/2008 şi îi înştiinţează pe candidaţii în cauză.

Proiectele de management sunt elaborate de către candidaţi fără a fi personalizate, fără a avea semnături şi fără a conţine indicii privind identitatea autorului, cu respectarea cerinţelor din caietul de obiective şi a prevederilor legislaţiei indicate în bibliografie.

f)identifică generic şi aleatoriu fiecare proiect în parte prin atribuirea unui număr fiecăruia, menţionând acest aspect în procesul-verbal de selecţie a dosarelor, în vederea asigurării confidenţialităţii asupra identităţii autorilor proiectelor de management;

g)certifică, pentru conformitatea cu originalul, copiile actelor din dosarul de concurs, pe baza documentelor originale;

h)pune la dispoziţia membrilor comisiei formularul pentru declaraţia de confidenţialitate şi imparţialitate spre a fi semnat, precum şi lista candidaţilor;

i)transmite membrilor comisiei proiectele de management ale candidaţilor ale căror dosare au fost admise, asigurând confidenţialitatea identităţii autorilor;

j)transmite comisiei propuneri privind ponderea fiecărui criteriu şi a subcriteriilor acestora, astfel încât notarea să se realizeze prin acordarea unei aprecieri exacte pentru fiecare întrebare/răspuns;

k)întocmeşte la solicitarea comisiei de concurs puncte de vedere de specialitate referitoare la proiectele de management;

l)centralizează documentele necesare efectuării plăţii indemnizaţiei membrilor comisiei şi secretariatului acesteia, precum şi documentele privind decontarea cheltuielilor de transport, cazare şi diurnă, după caz, conform prevederilor legale în vigoare;

m)întocmeşte contracte civile de prestări de servicii pe baza cărora vor fi remuneraţi membrii comisiei de concurs, ai comisiei de soluţionare a contestaţiilor şi ai secretariatului;

n)participă la şedinţele comisiei, fără drept de vot;

o)consemnează în procesele-verbale redactate la sfârşitul fiecărei etape a concursului nota fiecărui candidat;

p)invită comisia de concurs la reluarea procedurii de notare în cazul se înregistrează diferenţe mai mari de 2 puncte între notele acordate de membrii comisiei de concurs 

q)aduce la cunoştinţa candidaţilor, în scris, nota obţinută în prima etapă a concursului, în termen de 24 de ore de la încheierea acesteia, şi asigură afişarea acesteia la sediul autorităţii şi al instituţiei publice de cultură, precum şi pe pagina de internet a instituţiei publice de cultură, după caz;

r)calculează nota fiecărui candidat şi redactează procesul-verbal final al concursului, la care se anexează raportul comisiei;

s)aduce la cunoştinţa candidaţilor, în scris, rezultatul concursului, în termen de 24 de ore de la încheierea ultimei etape, şi asigură afişarea acestuia la sediul autorităţii şi al instituţiei publice de cultură, precum şi pe pagina de internet a autorităţii, după caz;

ş)asigură transmiterea contestaţiilor către comisia de soluţionare a contestaţiilor;

t)asigură aducerea la cunoştinţa publică a rezultatului final al concursului, a listei nominale a candidaţilor şi a altor informaţii de interes public, în termen de 24 de ore de la expirarea termenului în care pot fi depuse contestaţii sau, după caz, de la data soluţionării acestora,

ţ)alte atribuţii stabilite de autoritatea executivă, după caz.

Capitolul III

Analiza şi notarea proiectelor de management

Articolul 9

(1)Membrii comisiei studiază individual proiectele de management primite în format electronic şi/sau pe suport hârtie de la secretariat şi completează notele acordate în grila de evaluare individuală a membrului comisiei, întocmită pentru fiecare candidat.

(2)Analizarea şi notarea proiectelor de management se fac pe baza criteriilor generale, precum şi pe baza subcriteriilor prevăzute în caietul de obiective întocmit de autoritatea executivă prin compartimentul de specialitate.

(3)În evaluarea proiectelor de management se va urmări modul în care proiectul de management răspunde cerinţelor caietului de obiective, avându-se în vedere următoarele criterii generale de analiză şi notare a proiectelor de management:

a)analiza socio-culturală a mediului în care îşi desfăşoară activitatea instituţia şi propuneri privind evoluţia acesteia în sistemul instituţional existent;

b)analiza activităţii instituţiei publice de cultură şi, în funcţie de specific, propuneri privind îmbunătăţirea acesteia;

c)analiza organizării instituţiei publice de cultură şi propuneri de reorganizare şi/sau restructurare, după caz;

d)analiza situaţiei economico-financiare a instituţiei publice de cultură;

e)strategia, programele şi planul de acţiune pentru îndeplinirea misiunii specifice a instituţiei publice de cultură, conform sarcinilor formulate de autoritatea executivă;

f)o previziune a evoluţiei economico-financiare a instituţiei publice de cultură, cu o estimare a resurselor financiare ce ar trebui alocate de către autoritatea executivă, precum şi a veniturilor instituţiei ce pot fi atrase din alte surse.

(4)Lucrările şi dezbaterile din cadrul comisiei sunt confidenţiale, cu excepţia etapei interviului, care are caracter public.

(5)Comisia îşi desfăşoară activitatea în şedinţe, organizate la sediul autorităţii și/sau online, în cadrul cărora membrii acesteia:

a)analizează caietul de obiective şi stabilesc punctajul şi grila de evaluare pentru criteriile şi subcriteriile în baza cărora se notează proiectele de management şi interviul;

b)dezbat, analizează şi notează proiectele de management - pentru prima etapă a concursului;

c)acordă note pentru cea de-a doua etapă a concursului - susţinerea, în cadrul interviului, a proiectelor de management de către candidaţii admişi;

d)elaborează cu sprijinul secretariatului comisei raportul asupra notelor acordate candidaţilor şi câştigătorului concursului şi face recomandări privind perioada pentru care se încheie contractul de management, dacă este cazul.

(6)Data şi locul și/sau platforma online de desfăşurare a şedinţelor sunt anunţate de către secretariat cu cel puţin 24 ore înainte de desfăşurarea acestora.

(7)Participarea membrilor comisiei de concurs la şedinţele acesteia este obligatorie, sub sancţiunea eliminării din comisie şi pierderea indemnizaţiei pentru prestaţia depusă în calitate de membru.

(8)Interviul se înregistrează de către autotitatea executivă pe suport audio sau se consemnează în rezumat de către secretariatul comisiei şi este semnat la final de către candidaţi.

(9)Persoanele care doresc să asiste la etapa interviului vor depune o solicitare în acest sens la secretariatul comisiei de concurs, în care vor preciza datele personale de identificare, cu cel puţin 24 ore înainte de desfăşurarea acestuia. Autoritatea va stabili măsurile cu privire la accesul persoanelor care doresc să asiste la etapa interviului, în funcţie de spaţiu, de condiţiile logistice, tehnice de care dispune. Persoanele care depun solicitarea, vor primi confirmare de participare în limita capacității sălii și/sau platformei online dedicate derulării interviului în ordinea înregistrării solicitărilor. Persoanele care asistă în acest mod la etapa interviului nu au dreptul să intervină în cadrul discuţiilor şi/sau să înregistreze pe orice suport fizic modul de derulare a interviului.

Articolul 10

(1)Notarea se face prin acordarea de către fiecare membru al comisiei de note, de la 1 (unu) la 10 (zece), pentru fiecare etapă.

(2)La punctajul aferent notei se iau în calcul doar primele două zecimale.

(3)Media notelor acordate de membrii comisiei pentru fiecare probă în parte reprezintă rezultatul probei pentru fiecare candidat.

(4)Rezultatul final al fiecărei candidaturi se calculează prin media aritmetică a notelor acordate candidatului de fiecare membru al comisiei.

[Rezultatul final] = (nota 1 + nota 2 + nota 3 + nota 4 + nota x)/x

x - nr. membrilor comisiei stabilit de autotitatea executivă pentru respectivul concurs

(5)În situaţia în care se înregistrează diferenţe mai mari de 2 puncte între notele acordate de membrii comisiei de concurs, se va relua notarea. Procedura notării se reia ori de câte ori se constată că există diferenţe mai mari de 2 puncte între notele acordate de membrii comisiei de concurs, pentru fiecare etapă în parte.

(6)Sunt declaraţi admişi şi pot susţine interviul candidaţii ale căror proiecte de management au obţinut, în prima etapă a concursului, nota minimă 7.

(7)Este declarat câştigător candidatul care a obţinut cea mai mare medie, cu condiţia ca aceasta să fie de minimum 7.

(8)În cazul în care mai mulţi candidaţi obţin medii egale, este declarat câştigător candidatul care a obţinut nota cea mai mare la interviu.

(9)În cazul în care doi sau mai mulţi candidaţi obţin medii egale, atât la evaluarea proiectului de management prezentat, cât şi la interviu, comisia de concurs va introduce o probă scrisă pentru departajare din bibliografia de concurs.

(10)În cazul în care niciun candidat nu a obţinut o medie de minimum 7, procedura de concurs se reia în termen de maximum 30 de zile, cu respectarea dispoziţiilor art. 8 şi 9 din OUG nr.189/2008.

(11)În cazul în care câştigătorul concursului de proiecte, din motive personale, renunţă, în scris, la calitatea de manager, înainte de semnarea contractului de management, sau dacă părţile nu convin asupra clauzelor contractului de management în termen de 30 de zile lucrătoare de la data aducerii la cunoştinţa publică a rezultatului final al concursului, ordonatorul principal de credite are dreptul să negocieze cu următorul clasat, în vederea încheierii contractului de management, cu condiţia ca acesta să îndeplinească prevederile art. 19 alin. (3)-(6) din OUG nr.189/2008.

Capitolul IV

Soluţionarea contestaţiilor

Articolul 11

Candidaţii nemulţumiţi pot depune contestaţii asupra modului de respectare a procedurii privind organizarea şi desfăşurarea concursului la compartimentul de specialitate din cadrul autorităţii, respective Serviciul Cultură în termenul stabilit prin calendarul de concurs, termen care nu poate depăşi 5 zile lucrătoare de la data aducerii la cunoştinţa candidaţilor a rezultatului concursului.

Articolul 12

(1)Contestaţiile se soluţionează în termen de 3 zile lucrătoare de la data expirării termenului pentru depunerea contestaţiilor, stabilit prin calendarul de concurs, conform prevederilor legale în vigoare.

(2)Comisia de soluţionare a contestaţiilor este alcătuită dintr-un număr impar de membri, numiţi/desemnaţi prin dispoziţie a Primarului municipiului Timisoara.”
 (3)Nu pot face parte din comisia de soluţionare a contestaţiilor membrii care au făcut parte din comisia de concurs sau din secretariatul comisiei de concurs.

(4)Membrilor comisiei de soluţionare a contestaţiilor li se aplică în mod corespunzător prevederile art. 3, art. 5 şi art. 6 alin. (1).

(5)Comisia de soluţionare a contestaţiilor are următoarele atribuţii:

a)verifică respectarea termenului prevăzut de lege pentru depunerea contestaţiei;

b)verifică măsura în care contestaţia este formulată cu privire la modul de respectare a procedurii privind organizarea şi desfăşurarea concursului;

c)analizează contestaţia depusă;

d)întocmeşte procesul-verbal al şedinţei comisiei de soluţionare a contestaţiilor;

e)comunică contestatarului şi autorităţii rezultatul soluţionării contestaţiei.

Capitolul V

Rezultatul final al concursului

Articolul 13

În termen de 24 de ore de la expirarea termenului în care pot fi depuse contestaţii sau, după caz, de la data soluţionării acestora, rezultatul final al concursului, lista nominală a candidaţilor şi alte informaţii de interes public sunt aduse la cunoştinţa publică, prin grija autorităţii, prin afişaj la sediul autorităţii şi al instituţiei, precum şi pe pagina de internet a autorităţii şi a instituţiei publice de cultură.

Capitolul VI

Analizarea noului proiect de management al managerului care a obţinut, în urma evaluării finale, rezultate mai mari sau egale cu nota 9

Articolul 14

(1)Prezentul capitol stabileşte în conformitate cu prevederile art. 2 lit. b), art. 4, art. 19 alin. (5) şi ale 43.1 din ordonanţa de urgenţă procedura de analizare a noului proiect de management al managerului care a obţinut, în urma evaluării finale, rezultate mai mari sau egale cu nota 9, în scopul verificării conformităţii noului proiect de management cu cerinţele caietului de obiective întocmit de autoritate. Noul proiect de management care este conform cu cerinţele caietului de obiective constituie baza încheierii unui nou contract de management.
(2)Analizarea conformităţii proiectului de management cu cerinţele caietului de obiective se realizează prin stabilirea următorului calendar:
a)data depunerii proiectului de management de către manager;
b)perioada de analiză a proiectului de management - prima etapă;
c)susţinerea noului proiect de management - a doua etapă;
d)data aducerii la cunoştinţa managerului a notei obţinute şi afişarea acesteia;
e)termenul de depunere şi soluţionare a contestaţiilor;
f)aducerea la cunoştinţa publică a rezultatului final al analizării şi a altor informaţii de interes public, după caz.
Articolul 15

(1)Analizarea noului proiect de management al managerului, care a obţinut, în urma evaluării finale, rezultate mai mari sau egale cu nota 9, se realizează de către o comisie de concurs, desemnată de autoritatea executivă  prin dispoziţie.
(2)Organizarea şi funcţionarea comisiei de concurs, a secretariatului comisiei de concurs şi a comisiei de contestaţie, din cadrul acestei proceduri speciale, respectă în mod corespunzător prevederile art. 3-7, ale art. 8, cu excepţia lit. c), e), f) şi g), şi ale art. 16 din Ordinul Ministrului nr. 2799/2015.
(3)Analizarea şi notarea noului proiect de management se realizează cu respectarea corespunzătoare a prevederilor art. 9-13, iar dacă proiectul de management a obţinut ca urmare a evaluării nota minimă 7, managerului i se încheie un nou contract de management, în condiţiile legii.
(4) În cazul în care, în urma analizării noului proiect de management depus, managerul nu a obţinut minimum nota 7, autoritatea are obligaţia organizării unui concurs 
de proiecte de management,


cu respectarea prevederilor legale.
Capitolul VII

Dispoziţii finale

Articolul 16

Membrii comisiei de concurs, membrii comisiei pentru soluţionarea contestaţiilor, precum şi membrii secretariatului vor beneficia, conform art. 52 din OUG nr.189/2008, de o indemnizaţie în cuantum de 10% din indemnizaţia ordonatorului principal de credite, precum şi de decontarea cheltuielilor de transport, cazare şi diurnă, după caz, plătite din bugetul autorităţii, pe baza unor contracte civile de prestări de servicii, încheiate conform prevederilor Codului civil.

Articolul 17

Toate documentele aferente organizării şi desfăşurării concursurilor de proiecte de management se înregistrează şi se păstrează în arhiva Primăriei municipiului Timișoara, conform prevederilor legale în vigoare.

Articolul 18

Prezentul regulament se completează cu prevederile legale în vigoare aplicabile.

Anexa la Regulamentul de organizare şi desfăşurare a concursului de proiecte de management – institutii publice de cultură din subordinea Consiliului Local al municipiului Timișoara
DECLARAŢIE

privind confidenţialitatea şi imparţialitatea

Subsemnatul(a), ............................., membru în comisia de concurs/de soluţionare a contestaţiilor/secretariat ........................., declar pe propria răspundere, sub sancţiunea falsului în declaraţii, prevăzut de art. 326 din Codul penal, următoarele:

a)nu am calitatea de soţ, rudă sau afin, până la gradul al IV-lea inclusiv, cu persoanele care au competenţa legală de a numi membri în comisia de concurs, cu ceilalţi membri ai comisiei sau cu candidaţii participanţi la concurs;

b)nu am avut în ultimii 2 ani şi nu am în perioada de derulare a procedurii de concurs raporturi contractuale încheiate cu instituţia publică de cultură pentru care se organizează concursul de proiecte de management;

c)nu am avut în ultimii 2 ani şi nu am relaţii cu caracter patrimonial, direct sau indirect, prin soţ/soţie, cu oricare dintre candidaţi;

d)mă angajez să păstrez confidenţialitatea informaţiilor de care iau cunoştinţă pe durata derulării concursului, potrivit legii.

Confirm că, în situaţia în care aş descoperi, pe durata exercitării mandatului, că mă aflu în una din situaţiile arătate sau în afara angajamentelor de mai sus, voi informa autoritatea imediat cu privire la această situaţie şi mă voi retrage.

Data ......................                                                                Semnătura ……………………..

Dispoziții finale

Art.1. Prevederile prezentului Regulament se completează cu prevederile OUG nr.57/2019, HG 611/2008, HG nr.286/2011, Legii nr.95/2006, OUG  nr. 162/2008, HCLMT nr.289/29.07.2010, Dispoziției Primarului municipiului Timișoara nr.2239/06.10.2010, Legii nr.69/2000, HCLMT  nr.72/2021, HCLMT nr.526/2019, HCLMT nr.470/30.10.2015, OUG nr. 189/2008 și cele ale Ordinului Ministrului Culturii nr. 2799/2015.
Art.2. Prezentul Regulament abrogă implicit orice alte prevederi contrare din actele administrative adoptate anterior de Consiliul Local al Municipiului Timișoara.
Art.3. În termen de 3 luni de la intrarea în vigoare a prezentului Regulament se vor revizui toate regulamentele de organizare și funcționare ale serviciilor și instituțiilor publice din subordinea Consiliului Local al Municipiului Timișoara astfel încât să fie incluse prevederile care vor face trimitere la prezentul Regulament în ceea ce privește desfășurarea procedurii de numire a conducătorilor acestor instituții. 
Art.4. În situația în care există un conflict de reglementare între prezentul regulament și legislația națională primară și secundară se vor aplica prevederile din legislația națională. 
Art.5. Prevederile Capitolului I - Procedura și criteriile de organizare a concursurilor  pentru ocuparea posturilor de conducători ai instituțiilor publice de interes local care au calitatea de funcționari publici se corelează cu prevederile HG nr.611/2008.
Art.6. Prevederile Capitolului II - Procedura și criteriile de organizare a concursurilor  pentru ocuparea posturilor de conducători ai instituțiilor publice de interes local/ serviciilor publice de interes local  care au calitatea de personal contractual în baza unui contract individual de muncă se corelează cu prevederile HG nr.286/2011.
Art.7. Prezentul Regulament se modifică și/sau se completează prin hotărâre a Consiliului Local al Municipiului Timișoara adoptată în condițiile și cu respectarea prevederilor legale.

Director executiv

Monica Pfeifer

